c: text/html

text:
CALIS
ARRISCUS PO “VILLASERVICE” CUN SU PIANU REGIONALI NOU DE S’ÀLIGA?
31
de Meseladàmini de su 2016
Fonti:
www.villacidro.info
Biddacidru.
“Cun su pianu nou po sa gestioni de s’àliga de sa Regioni Sardigna su cuadru
chi bessit a pillu est assustradori”
narat Antonio Muscas de “Assemblea Permanente”. S’ex consilleri
comunali, in sa videu-interbista, spricat is scenàrius possíbbilis, po su chi pertocat puru s’ocupatzioni, chi iat a depi
afrontai sa “Villaservice”, sociedadi chi gestit su muntronaxu de su cunsórtziu
de Biddacidru, in bista de una smenguadura tosta de s’intregadura de s’àliga in
is muntronaxus.
ABBANOA:
“DÓNNIA FAMÍLLIA AT A PAGAI IN MÉDIA 27
EURUS A SU MESI”
31
de Meseladàmini de su 2016
Fonti:www.villacidro.info
Biddacidru.
Funt 4682 is faturas chi ant a lompi in is
dís chi benint a is clientis de sa bidda de su Campidanu de Mesu.
In arribbu in is dís chi benint is faturas
cun su consumu de sa simada Argiolas – Meseladàmini 2016. Is bulletas – fait
sciri s’ufíciu po is giornalis de Abbanoa – funt fatas in basi a sa letura de
pagu tempus de is contadoris, cun costus
mesanus po is impitadoris domésticus residentis paris a 110 eurus: in média,
duncas, dónnia famíllia residenti pagat po su servítziu integrau de s’àcua
27,61 eurus a su mesi. Sa letura periódica de is contadoris e sa
certificatzioni de is datus po médiu de is palmaris eletrónicus – spricant de
is Ufícius de V.li Diaz – at permítiu de abasciai meda puru is bulletas cun
consumus artus meda. Is operadoris de Abbanoa difatis tenint unu palmari chi
permitit su càrrigamentu automàticu de is datus de is contadoris, su logu
precisu innui s’agatant e sa fotografia digitali de sa letura chi is umperadoris
podint domandai in calisisiat momentu a garantzia de su consumu diaderus
faturau. Achirius totus is datus, Abbanoa avisat a innantis is clientis candu
su consumu sodigat tres bortas cussu mesanu. Po su prus sa càusa est acapiada a
pérditas chi non si bint in is impiantus de is domus: su gallegianti blocau de
su serbatóiu domésticu, una pérdita asuta de su pomentu de sa pratza opuru
s’àcua de su cómudu. Is datus ammostant chi sa maioria manna de is clientis
avisaus at risólviu su problema a s’orígini de is consumus irregularis. A
s’acabbu, po su chi pertocat is contadoris chi non si podint castiai de foras,
ca funt aintru de is domus, s’est fata una faturatzioni in acontu e su
pagamentu de su chi abarrat si fait apustis de àteras averiguaduras.
MARTA
CABRIOLU: “MÀFIA, ÀLIGA E CORRUTZIONI, FUNT FUEDDUS PRUS CHE MAI DE CUSTUS
TEMPUS”
30
de Meseladàmini de su 2016
Su Síndigu nou de Biddacidru afrontat
s’argumentu tostu de sa corrutzioni e de sa trasparéntzia amministrativa. Un’argumentu de non tocai in s’ex cabu de
logu de su Campidanu de Mesu. Sa domanda est d’óbbligu: sa Giunta Cabriolu
nc’at a arrannesci a mandai a innantis su camminu de trasparéntzia e a
sumportai is pressionis de foras, pruschetotu cussas políticas, chi in custu
camminu de siguru at a atobiai?
12
MILIONIS DE EURUS EST SU DÉPIDU CHI ABBANOAIAT A TENNI CUN VILLASERVICE
29
de Meselsadàmini de su 2016
Fonti:
www.villacidro.info
Iat a parri chi Abbanoa depat a sa
Villaservice prus o mancu 12 milionis de eurus po su servítziu de limpiadura de
s’àcua. “Su cunditzionali est de óbbligu – arraspundit su Síndigu de Biddacidru
Marta Cabriolu – ddoi at unu cuntentziosu cun Abbanoa”. Su pagamentu de custu
dépidu iat a rendi su benidori de sa Villaservice prus stàbbili.
SUSPENSIONI ATIVIDADI DE SA BIBLIOTECA
27 de Meseladàmini de su 2016
Si fait sciri chi s'atividadi de sa Biblioteca Comunali est
suspéndia de su 27 de Meseladàmini fintzas a data de comunicai po permiti su
càmbiu in sa sea noba de bia Regione Sarda.
ALBU COMUNALI DE IS ABOGAUS
27 de Meseladàmini de su 2016
Si fait sciri a is interessaus chi,
cun determinatzioni Reg. Gen. n. 1160 de su 19 de Meseladàmini 2016, est stétiu
costituiu s'Albu Comunali de is Abogaus chi punnat a s'intregu eventuali de
incàrrigus de patrocíniu legali.
Cumenti prevídiu de s'Avisu
Púbblicu, is professionistas funt stétius iscritus in is setzionis scioberadas segundu s'órdini
alfabeticu.
S'Albu si podit castiai “on line”.
A is chi non funt stétius ammítius
ant donau comunicatzioni personali po médiu de posta eletrónica certificada.
Po dónnia acraramentu cuntatai
s'Ufíciu Contratus e Cuntentziosu a su númunu 070 934 422 12 opuru mandai unu
messàgiu de posta eletrónica certificada a s'indiritzu contratti@pec.comune.villacidro.vs.it
PROGETUS AGIUDU PO S'INCLUSIONI ATIVA
27 de Meseladàmini de su 2016
Is Servítzius Socialis ant pubblicau in s'Albu Pretóriu de
s'Enti su comunicau apitzus de is progetus agiudu po s'inclusioni ativa chi si
podit castiai “on line”.
SERRADA UFÍCIUS COMUNALIS LUNIS
31 DE MESELADÀMINI
27 de Meseladàmini de su 2016
Su Síndigu fait sciri chi cunsiderau
sa necessidadi, in su cuntestu de sa smenguadura generali de sa spesa púbblica,
de pigai provedimentus chi punnant a su cuntenimentu de is consumus
energéticus, de fai in períodus de s'annu particularis caraterizaus de una
smenguadura manna de is intradas a is servítzius comunalis de parti de is
umperadoris e su pagu personali in servítziu
in cumbinatzioni de is férias, est stétia disposta sa serrada de is
ufícius comunalis po su 31 de Meseladàmini.
PRUMOTZIONI
BISÍBBILI DE SA LÍNGUA SARDA
27 de
Meseladàmini de su 2016
Sa Província Sud Sardigna, ponendi a dispositzioni su dinai de sa L.R.6/2012 po
sa prumotzioni linguística bisíbbili de sa língua sarda, at decídiu cun is
comunus alleaus de su progetu, Giauni, Gúspini, Pabillois, Seddori, Serrenti,
Biddacidru e Mara Arbarei, de cumbidai totus is operadoris interessaus a
ammostai s’acunsentimentu insoru po s’umperu e s’avaloramentu de sa língua
sarda in is atividadis diferentis de cumpeténtzia, po fai insinnias, listas
(“menù”), cartellinus ed etichetas de merci, e aici sighendi.
Su progetu punnat a fai:
Insínnias in língua sarda de s’atividadi;
Listas (“Menù”) de ristorantis/tzilleris/logus de ristoratzioni e de stràngia (
B&B, locandas, posadas, e aici sighendi) in Sardu, Italianu e Ingresu;
Cartellinus e etichetas de is prodotus in béndita in Língua Sarda.
S’AVISU RIGUARDAT A:
Totus is interessaus chi tenint s’atividadi in is Comunus de Giauni, Gùspini,
Pabillois, Seddori, Serrenti, Biddacidru e Mara Arbarei.
TÉRMINIS PO SA PRESENTADA DE SA DOMANDA
Aintru de su 14 de Donniasantu 2016 totus is operadoris interessaus si depint
indiritzai a s’Àrea Apaltus, Cuntratus, “Welfare” e Cultura – Ufíicio de Língua
Sarda D.ra Alessia Etzi- 0709356356- 3385340472-
cultura@provincia.mediocampidano.it; aetzi@provincia.mediocampidano.it;
acaboni@provincia.mediocampidano.it
Documentus disponíbbilis
Avisu
Mollu de
domanda
FOGU FORA DE BIDDA DE BIDDACIDRU IN LOCALIDADI BINGIOMIGU
26 de Meseladàmini de su 2016
Fonti: www.villacidro.info
At pigau fogu a mericeddu tradu a
foras de bidda de Biddacidru, tochendi apenas unas cantu domus in bia
Bingiomigu, a is peis de su Cramu.Mannu su spainamentu de fortzas po studai su
fogu: in su logu funt interbénnias 3 scuadras de pompieris de Seddori, sa
Forestali e sa Protetzioni Civili imparis cun is Barracellus e a is Vígilis. Po
fortuna su fogu dd'ant studau a lestru. Non si connoscint calis funt is càusas
chi ant fatu partiri su fogu. Su fogu est stétiu studau a is noioras e mesu de
a noti (21,30)
“APUSTIS
ANNUS DE GESTIONI PAGU CRARA EUS A FAI BESSIRI SA VILLASERVICE UNU PRIMORI”
25
de Meseladàmini de su 2016
“Ia
a bolli fai de sa Villaservice unu primori e nci creu firmamenti”. Sutaliniat
su Síndigu de Biddacidru Marta Cabriolu e atzionista de maioria de sa
Villaservice, sociedadi chi si ocupat de sa sperdidura de s’àliga. “Est stétia
sémpiri bida, segundu su parri cosa mia, in manera unu pagheddu
strumentalizada, ma fortzis puru cun unu pagheddu de beridadi”. In sa
videu-interbista su Síndigu de Biddacidru fueddat puru de pagu craresa. “Sa
sensatzioni chi apu tentu, e no est scéti una sensatzioni, est de pagu craresa
de sa Villaservice e s’operau cosa sua faci a foras” Sa diretzioni de sa Giunta
noba est sa de fuiri is erroris eventualis de su passau. “Si nc’est sa
boluntadi política de andai in un’àtera diretzioni chi est sa de su
mellioramentu de s’impiantu, de su mellioramentu de is cunditzionis de
trabballu, oi apustis de tantis annus de gestioni pagu crara, de seguru nci
bolit tempus e impinníu meda e puru prudéntzia”. Unu citadinu cirdesu,
in unu de is tantis atóbius in consillu comunali, innui si chesciànt po is
bulletas tropu caras, iat nau, faci a s'ex síndigu Teresa Pani: “Su problema de
fundu est, chi medas scint e nemus bolit mai nai chi a dolumannu sa
“Villaservice” est simplementi, po custu puru chi fortzis non si arrannescit a
ndi benni a cabu de totu is chi funt is spesas, sa “Villaservice” est su feudu
de pobiddu cosa sua Siro Marrocu”.
ARRAGORTA DIFERENTZIADA, SA SARDIGNA EST INTRA DE IS 9
REGIONIS PRUS VIRTUOSAS DE ITÀLIA
24 de Meseladàmini de su 2016
Fonti: www.villacidro.info
Casteddu. Una regioni
virtuosa chi in su 2015 at sodigau, 5 annus
innantis, sa tarea UE fissada po su 2020 de su 50% de inghitzu de su reciclu de s'àliga: sa
Sardigna, cumenti at postu in luxi su de 6 Raportus Banca Datus Anci-Conai
apitzus de arragorta diferentziada e reciclu de s'àliga presentau oi, si
cunfirmat intra de is 9 Regionis prus virtuosas de Itàlia. Cun su 51,58% de
inghitzu de su reciclu, sa Sardigna – imparis cun Piemonte, Lombardia,
Trentino-Alto Adige, Veneto, Friuli – Venezia Giulia, Emilia-Romagna, Marche e
cun s'úrtima intrada Valle d'Aosta – at giai sodigau sa tarea “2020” de sa
diretiva europea de su 1998. In créscida puru de su 3,99% a persona de s'arragorta diferentziada, chi
sodigat is 231,54 chilus po abbitanti, unu datu acanta a sa média natzionali de
is 253,28 chilus.
Custa est s'Itàlia de is “Circular
City” - at spricau Filippo Bernocchi, delegau Anci a Energia e Àliga – unu
sistema virtuosu chi in su cuntestu europeu est sémpiri de prus unu mollu de
copiai. S'àliga rapresentant s'elementu essentziali in su passàgiu de
s'economia liniari a cussa circulari, una tenta innui is Comunus tenint unu
ruolu de grandu importu, endi svilupau un'indústria de su reciclu de profetu
chi at cambiau s'àliga in un'oportunidadi reali de svilupu po is territórius”.
Satisfada s'Assessora Regionali de
sa Difesa de s'Ambienti Donatella Spano: “ Is númunus premiant sa Sardigna e
s'impínniu cosa nosta in sa costrutzioni de un'economia circulari alliniada in
manera perfeta cun sa normativa europea”, at nau s'assessora Spano. “ S'acórdiu
de pagu tempus fait cun su Cunsórtziu Conai s'at a portai unu mellioramentu in
prus de is prestatzionis cosa nosta, in términis de cantidadi e de calidadi de
s'àliga de imballàgius arragortus in manera diferentziada, e in unu sistema
sighiu de averiguada de prus profetu chi torrit craresa a is citadinus”.
BIDDACIDRU, PRUS O MANCU 600 PERSONAS ANT PIGAU PARTI A SU
PRÀNGIU DE SA GENEROSIDADI
24 de Meseladàmini de su 2016
Fonti: www.villacidro.info
Participatzioni manna po su pràngiu
“Paese d'Ombre Solidale”. Genti meda, chi ndi beniat siat de Biddacidru etotu e
siat de is biddas lacanantis, ariseru at pigau parti a s'acontéssiu chi punnàt
a arragolli dinai po su Comunu de Amatrice, fertu de su terremotu chi at
interessau su centru Italia in Austu. Manna sa cifra arragorta, chi at a andai
a s'Amministratzioni Comunali de Amatrice e umperada po torrai a fai sa scola
sdorrocada de su terremotu.
Luegus apustis de sa Missa,
celebrada de Don Franco Tuveri, est stétia inaugurada sa giornada de cumbidu
cun sa presentada de sa Banda Musicali “Città di Villacidro”. Est stétia una dí
de festa, a parti che de bonucoru, arricada de tanti momentus de stentu cun is
“Dj” de “Radio SuperSound”. Intra de is
mesas a unu certu puntu funt bessidas a pillu is telecàmeras e is micrófonus de
“Per la Strada” sa trasmissioni fortunada de “Sardegna 1” condúsia de Gennaro
Longobardi; is duas puntadas specialis de su pràngiu dd'as faint a biri custas
dís in s'emitenti sarda.
PRÒROGA SCADÉNTZIA AMMINISTRADORIS DE AGIUDU
21 de Meseladàmini de su 2016
Is Comunus de su Distretu PLUS de Gùspini ant decídiu de
perlongai a su 31 de Meseladàmini 2016 sa scadéntzia po s'iscritzioni a su
cursu de formatzioni a gratis po is Amministradoris de Agiudu.
Documentus disponíbbilis:
Avisu
Bandu integrali
Allegau A – Mollu de domanda
Biddacidru, cantieri
Abbanoa, istrobbus in bia Leni: “ nisciunu avisu a sa populatzioni”
20 de Meseladàmini de su 2016
Fonti: www.villacidro.info
Citadinus acorraus in domu po nexi
de is trabballus a s'arretza de s'àcua fatus, segundu is residentis “chentza de
avisu”. Sa bia est blocada de unu totu – narat Marco Rolesu, residenti in sa
bia strinta de su bixinau Sant'Antoni – nisciunu s'at avisau de su strobbu e si
agataus acorraus in domu e non sciu cumenti andai a trabballai. Po pagu non
potzu bessiri nimmancu a pei po bessiri
de su gutureddu”. Is trabballus in cursu
impentzamentant a is residentis, ca nci podint essi perígulus acapiaus a
sa seguresa púbblica. “ Non potzu immaginai – acabbat Marco Rolesu – ita iat a
essi pótziu acontessi si nci fiat stétiu un'apretu sanitàriu o un'antzianu in
dificultadi”.
“Villaservice”:
dèpidus po prus de 5 milionis. Si arriscat su “default” finatziàriu?
20 de meseladàmini de su 2016
Fonti:www.villacidro.info
Biddacidru. Sa
“Villaservice”, sociedadi chi amministrat sa sperdidura de s'àliga in su Campidanu de Mesu tenit unu dépidu de
prus de 5 milionis de eurus in is cunfrontu de su Consórtziu Industriali de
Biddacidru. “Villaservice” a arriscu “default” finantziàriu? “S'arriscu est
seguru” narat Marta Cabriolu, Síndigu de Biddacidru e sóciu de maioria de sa
Villaservice S.p.a.. A sa domanda si sa “Villaservice” paghendi su dépidu de
prus de 5 milionis de eurus, iat essi sighiu a tenni su bilànciu sémpiri positivu, su primu citadinu at
arraspustu cun unu “no”. Su Síndigu fueddat puru de is dificultadis mannas
osservadas po agatai su bilànciu de sa sociedadi. Un'àteru aspetu afrontau in
sa videu-intervista est stétiu cussu de sa mancàntzia de unu bilànciu
analíticu. Mancàntzia cunfirmada de sa Presidente de sa “Villaservice” Manuela
Collu. Abarrat de acrarai cumenti mai sa “Villaservice” apat cumpriu unu dépidu
aici mannu in is cunfrontus de su Consórtziu Industriali de Biddacidru. Abarrat
una domanda de fundamentu: “Si sa “Villaservice”, a su tempus suu, iat pagau su
dépidu, iat a essi stétia in gradu de abarrai in vida?
In tres annus degumau su
patrimóniu de pramas chi nci fiat in bidda
19 de Meseladàmini de su 2016
Fonti: www.villacidro.info
Nisciunu est arrannésciu a firmai
su Punteruolu Arrúbiu, su parassitu abramiu de sa prama chi at sderrutu medas
de is matas chi nci fiant in Biddacidru.
Su Punteruolu Arrúbiu de is pramas,
babballoti de s'Asia meridionali dannosu meda po is pramas, est unu parassitu
agressivu meda, in gradu de fai morri in pagu tempus sa mata atacada.
S'impestadura at fertu totu sa Sardigna e su babballoti abramiu est lómpiu puru
in Biddacidru degumendi is pramas chi nci fiant in su territóriu comunali.
Is privaus funt arrannéscius a
cumbati s'impestadura seghendi e sperdendi is pramas malàdias e umperendi
mexinas po cussas ancoras bias. Non si podit nai su própiu po is logus
púbblicus, innui funt stétius spérdias scéti is matas e is frascas perigulantis
mentras unas cantu pramas sicadas funt ancoras in su postu insoru cun is
frascas prontas a ndi arrui. In su Parcu Púbblicu n°1 sa situatzioni prus crara
cun 11 de is 13 pramas chi nci funt, mortas po nexi de su Punteruolu Arrúbiu. S'atacu de su parassitu
non est stétiu totu in una e, duncas una borta tentus is primu sinnalis si iat
a essi dépiu intervenni luegus cun is ainas disponíbbilis oi. In su territóriu
de Biddacidru su Punteruolu Arrúbiu no est stétiu ancoras spérdiu e est
atachendi is úrtimas matas de prama chi nci funt. Su patrimóniu púbblicu contat
oramai scéti 7 matas de prama mannas: duas in su Parcu de bia Repúbblica, duas
in sa scola elementari de bia Farina, duas in sa scola de mesania n°1 e una in
sa scola po sa pipiesa “Pimpa”.
EDUCATZIONI ALIMENTARI, PROVÍNCIA SUD SARDIGNA E LAORE
PREMIAUS IN ROMA
14 de Meseladàmini de su 2016
Fonti: www.villacidro.info
Sa Província Sud Sardigna e s'Agentzia
“Laore Sardegna” arricint un'arremoni speciali in su “Forum Internazionale
Acquisti Verdi” in Roma po su progetu mensas scolàsticas:” Po ai afortiau in su
tempus atzionis cuncretas apitzus de su restoru scolàsticu e s'educatzioni
alimentari po médiu de sa costitutzioni de un'arretza territoriali”. In Roma
ant arretirau su prémiu Alessia Etzi po sa Província Sud Sardigna e Francesco
Sanna po s'Agentzia “Laore Sardegna”.
ISCRITZIONIS SCOLA CÍVICA DE MÚSICA
13 de Meseladàmini de su 2016
Funt obertas is iscritzionis a s'annu de scola 2016/2017 a sa
Scola Cívica de Música. Iscedas e módulus si podint scarrigai de su giassu.
CURSUS PO MANNUS – SCADÉNTZIA 30 DE MESELADÀMINI
13 de Meseladàmini de su 2016
Sa sea de is cursus in Biddacidru est sa Biblioteca Comunali
in bia Nazionale n.120, sala cunferéntzias I pianu.
Is iscritzionis funt perlongadas fintzas a su 30 de
Meseladàmini 2016.
Po iscedas càstia sa locandina in su giassu istitutzionali de
su CPIA2.
GRADUATÓRIAS PROVISÓRIAS – BUSSAS DE STÚDIU
7 de Meseladàmini de su 2016
Si comunicat chi in su giassu istitutzionali de su Comunu de
Biddacidru funt pubblicadas is graduatórias provisórias de is studiantis
beneficiàrius de:
Bussas de stúdiu po is spesas – annu de scola 2014/2015.
Is ricursus depint lompi a su Comunu aintru de su 17 de
Meseladàmini 2016.
AVISU LEI 162/98 -
2° SES MESIS 2016
7de Meseladàmini de su 2016
Si comunica chi est in pubblicatzioni in s'Albu Pretóriu
“on-line” s'avisu L. 162/98 – Gestioni 2é ses mesis 2016.
REFERENDUM COSTITUTZIONALI DE SU 4 DE DE MESEIDAS
7 de Meseladàmini de su 2016
Su Consillu de is Ministrus, apitzus
proposta de su Presidenti de su Consillu Matteo Renzi, at cuncordau apitzus de
sa data de su 4 de Meseidas 2016 po sa
cunvocatzioni – cun decretu de su Presidenti de sa Repúbblica – de su
referendum populari cunfirmadori prevídiu de s'art. 138 de sa Costitutzioni
apitzus de sa Lei Costitutzionali, “Dispositzionis po su sodigamentu de su
bicameralismu paritàriu, sa smenguadura de su númunu de is parlamentaris, su
cuntenimentu de is spesas de funtzionamentu de is istitutzionis, sa suprimidura
de su Cnel e sa revisioni de su de 5 Títulus de sa de duas partis de sa
Costitutzioni”, aprovau de su Parlamentu e pubblicau in sa “Gazzetta Ufficiale”
n. 88 de su 15 de Abrili 2016.
Esercítziu scioberu de is eletoris
residentis in s'ésteru po esercitai su deretu de votu in Italia
Votu de is eletoris chi po su
momentu funt in s'ésteru.
CABU
FRASCA, DE CRAS SCIOPERU DE SIGHIU CONTRAS A SA BASI NATO
3
de Meseladàmini de su 2016
Fonti:www.villacidro.info
Cras
a mengianu unas duxentucincuanta barcas e parantzas si disponint in su tretu de
mari innui faint is esercitatzionis militaris in su polígonu de Cabu Frasca.
Cras
4 de Meseladàmini depint incumentzai is “bombardamentus” in su sprigu de mari
de s’aristanesu umperau de sémpiri cumenti a polígonu de tiru po is
esercitatzionis de sa NATO. Is operadoris de su setori de sa pisca ant
procramau su scioperu de sighiu de totu sa marineria de s’aristanesu e a
incumentzau própiu de cras, de is seti, po domandai sa serrada de su polígonu
NATO de Cabu Frasca e dd’acabbai cun is esercitatzionis militaris.
Is
comitaus organizadoris ant a presidiai
dí e noti su ponti de Marceddí, blochendindi is intradas de ambaduus is latus.
Is piscadoris, autoris de custa protesta clamorosa, ant a blocai puru is bias
de intrada a sa basi, cun presídius fissus, e ant a ocupai totu sa zona
militari de mari de su polígonu cun s’umperu de unas duxentucincuanta barcas de
mannària diferenti. Sa chistioni iat a podi sighiri fintzas a sémpiri fintzas a
candu non s’agatat una solutzioni po sa serrada de su polígonu militari e,
luegus, po sa smenguadura de su perímetru de su polígonu e su pagamentu de is
dannus económicus partius de is operadoris.
SIGHIT
SU TRABBALLU PO SA COSTITUTZIONI DE SA CONSULTA DE IS GIÓVUNUS
2
de Meseladàmini de su 2016
Fonti:www.villacidro.info
Biddacidru. In programma cuatru atóbius
intra de is gióvunus asuta de is trint’annus e s’Assessorau a is Políticas
Giovanilis po chistionai de su tempus e de sa manera po costituiri sa consulta.
Sighit s’impignu de s’Amministratzioni
Comunali de Biddacidru, chi at cumentzau unu diàlogu fissu e struturau, po
prumovi sa participatzioni de is gióvunus a sa vida de sa comunidadi.
S’aasessorau a is Políticas Giovanilis, Giovanni Spano, at prumóviu sa
costitutzioni de sa Consulta de is Gióvunus de su Comunu po is gióvunus intra
deis 15 e is 30 annus, innui si podint cunfrontai intra de issus e cun su mundu
de is mannus, aici de ponni imparis is abbisóngius e is interessamentus de is
giovunus e totu e prumovi atividadis a issus dedicadas.
In Meseladàmini funt stétias organizadas
una filera de atóbius preliminari, cun sa preséntzia de duus facilitadoris,
innui chistionai de sa manera po interessai su númunu prus mannu de gióvunus,
is cunditzionis, is arregulas de fissai e is argumentus de prus interessamentu
de afrontai.
Is atóbius si faint in su “Caffe
Letterario” segundu su calendàriu chi sighit:
lunis 3 de Meseladàmini 2016 h. 18,30-20,30 ( de is ses e mesu fintzas a
is otu e mesu de a merí);
lunis 10 de Meseladàmini 2016 h.
18,30-20,30 ( de is ses e mesu fintzas a is otu e mesu de a merí);
mércuris 19 de Meseladàmini 2016 h.
18,30-20,30 ( de is ses e mesu fintzas a is otu e mesu de a merí);
lunis 24 de Meseladàmini 2016 h.
18,30-20,30 ( de is ses e mesu fintzas a is otu e mesu de a merí).
INCUMENTZAT IN CASTEDDU SA DE DEXI EDITZIONIS
DE SU “KAREL MUSIC EXPO”
4
de Meseladàmini de su 2016
Fonti:villacidro.info
Totu
prontu in Casteddu, po su “Karel Music Expo”, su “festival” de is culturas
resistentis ideau e organizau de sa Cooperativa “Vox Day”, cust’annu a su
traguardu importanti de sa de dexi editzionis.
Un’editzioni chi, asuta de su títulu “ In
nómini de su Babbu” (“In nome del Padre”), aberrit unu tríticu de argumentus de
sighiri e svilupai in is annus chi benint, a s’insigna de sa música e de s’arti
cumenti a ainas po ndi sciusciai is lacanas materialis e immaterialis a sa basi
de is certus in is sociedadis e intra de is óminis.
Su cartelloni tipiu tipiu, chi andat
fintzas a su 23 de Meseladàmini, cuncentrat intra de custu gióbia (6 de
Meseladàmini) e domínigu 9 sa parti prus
corposa, pratzida intra de sa guarnissa sólita de su cuarteri stóricu de su
Casteddu, cun centru in su Teatru Cívicu in bia De Càndia, e de su giardinu
asuta sa muralla de viali Regina Elena.
Sa parti de su lioni spetat cumenti a sémpiri a sa música, cun grupus e
solistas natzionalis e internatzionalis de generis e stilis diferentis, de su
cantautoratu modernu a su “indie-rock”, de su “Blues” a s’eletrónica. In
arribbu de continenti is “Soviet Soviet”, “Sorge”, “Wrongonyou”, Marco
Ferrante, Niccolò Francisci, su duetu “Interiors” cun sa cantanti Serena
Fortebraccio; de sa Polonia is “Pola Rise”, de s’Australia Adam Miller, de
Malta su duetu “Fuzzhoneys”, de is Stadus Unius is “Ultra Violent Rays”, giogant
invécias in domu is sardus: Mario Nardi & Underground Sunshine Drum
Ensamble”, Carlo Addaris, “Camera Oscura”, “Trigale” e mumucs.
Intra de is nóminis de importu, su
catautori e ghitarrista de is Stadus Unius Steve Wynn, su scotzesu Stuart
Braithwaite, cabu, cantanti e ghitarrista de
“Mogwai, sa cópia eletro-pop svítzera Kiku imparis cun Blixa Bargeld,
membru e fundadori de is Einstürzende Neubauten, e cun su produtori MC Black
Craker.
CON EMILIO - PER
LA SARDEGNA NELLA STORIA DI TUTTI
Custu líbburu est un’arragorta de iscritus de Joyce
Lussu a incuru de Giuseppe Caboni e imprentau de sa CUEC in su 2013. Is argumentus
afrontaus in custu líbburu funt medas e diferentis: su primu atóbiu de
Joyce cun sa Sardigna in su 1944; sa nàscida de su movimentu femmininu in
Sardigna e su primu cungressu de is fémminas sardas in su 1952; s’atóbiu e
s’acàpiu cun Emilio Lussu; su problema de sa scola; sa gherra e is sardus;
s’autonomia e sa cultura de is messajus; su problema curdu; sa batalla contras
a s’imperialismu portughesu in Guinea Capo Verde, e aici sighendi.
Is iscritus mancai andint de is annus ’50 fintzas a
s’acabbu de is annus ’80 espressant ideas sémpiri atualis e chi, segundu su
parri cosa mia, in dì de oi merescint un’atentu particulari giai chi sa
política at iscarésciu chi issa depit essi a su servítziu de su pópulu chi ddis
donat s’incàrrigu de dd’arrapresentai e no a s’imbressi.
Nd’apu furriau in sardu unus cantu tretus:
De “Donne spaccapietre. Viaggio in Sadegna di Joyce
Lussu” ( Fémminas spacaperdas. Biaxi in Sardigna de Joyce Lussu), artículu
bessiu in “Noi donne” 1950
Pag.15 -16
Is fémminas sardas si partzint in duas categorias: is
mulleris de is póberus e is mulleris de is arricus. Mulleris funt totus, o
giai, a mannas, poita sa coja est sa solutzioni femminina de su problema a su
pani de dónnia dí. Is mulleris de is arricus funt is mulleris de is
propietàrius, de is cummerciantis, de is funtzionàrius de su stadu. Tenint
serbidoras de cumandai, duncas non sciacuant s’arrobba, e non coxinant, ma non
faint nimmancu àteras cosas, e de su restu non ddas iant sciri fai, ca po su
prus non ant imparau a fai nudda, mancai siant stétias in s’universidadi e
chistionint cun totus is arregulas de sintassi e si scipiant movi cun gràtzia e
disgùgiu. Duncas si arroscint fatuvatu, e circant de nci passai su tempus
ciaciarrendi cun is amigas de cosas de pagu contu, o certendi a is tzeracas, o
comporendi bistiris e ornamentus, o andendi a crésia o a calincunu spetàculu.
Is mulleris de is póberus funt is mulleris de is messajeddus e de is pastoris,
de is giorronaderis, de is minadoris, de is piscadoris, de is artesanus. Funt
meda de prus de is àteras. Trabballant e iscint fai medas cosas. Scint ciuexi
su pani, sciacuai is pannus, salai su porcu, filai e tessi s’orbaxi e cardai su
linu, arragolli figumorisca cun is cannugas, portai pesus grais meda de
fascinas o de màrigas prenas de àcua, e fatuvatu marrai puru, trabballai in is
minieras o spacai perdas. Tenint ogus bellus meda e a bint’annus funt artas e
deretas e portant cun orgólliu sa conca e scint arriri in manera fiera e
trassera, ma giai a trint’annus funt sfroridas e inghitzant a perdi is dentis
po su fàmini, po sa strachesa manna de dónnia dí, po is medas fillus chi non
podint curai e bistiri cumenti iant a bolli, e fatuvatu s’ammalaidant e morint
prus che in is àterus logus. Is domus de is póberus, in is biddas, funt
barracas de perda o de làdiri, non ddoi at àcua currenti e medas bortas non
nc’est sa luxi e non si scit ita siant is imbirdis in is fentanas. S’àcua po
bufai tocat andai a dda pigai cun is màrigas, acanta o atesu, e po sciacuai is
pannus tocat a calai a su frúmini; si coxinat totu in sa forredda, ma is
póberus de minestras non ndi faint medas e po su prus papant pani sciustu o pani
cun casu; is gióvunus dormint bistius in is stojas acantu a sa forredda e is
pipius dormint cun is babbus e is mammas e candu funt piticus pisciant su letu.
Su pentzamentu fissu de is fémminas est cumenti ndi
tirai su fàmini a is óminis e a is pipius cosa insoru, e is fémminas de is
messajus e de is pastoris póberus mirant su celu e si domandant scéti si
s’annada at a essi bona, si su cuintali de trigu seminau at a fai assummancu
duus cuintalis, si is pagus brabeis e crabas chi tenit ant a scendiai. …
Is fémminas de is minadoris e de is giorronaderis
bivint is sa timoria de sa disocupatzioni, poita is licentziamentus in is
minieras funt unu avatu de s’àteru e is giorronaderis non agatant trabballu o
candu puru dd’agatant durat otanta o centu giorronadas pagadas a 250, 300
francus. E cumenti boleis chi una mamma de famíllia cun custu boghit su fàmini
a is óminis e a is pipius? E sa paga
puru de unu minadori, binti o bintiduamilla francus a su mesi, cumenti podit
bastai po ses, seti, otu personas?
Intzaras is fémminas circant trabballu, e is prus
assortadas agatant unu trabballu stagionali in is sartus a 150-200 francus a
giorronada, o a is gríllias de is minieras a pratziri is arrogus de perda de is
arrogus de carboni, o portant sa giarra e su matoni po is minadoris, o faint is
spacaperdas.
Chi non at mai biu a una de custas fémminas arrogadas,
sudadas e pruinosas, bécias e scorantadas prima de s’ora, spacai su granitu
sardu tostau cun unu marteddu grusseri, sa cara e is ogus disamparaus, apatadas
in s’oru de sa bia, non connoscit sa mesura prena de sa miséria e de
s’ingiustítzia brutali de sa sociedadi cosa nosta. E si ddis chistionais de
sindacaus e de deretus de su trabballu, si mirant atzicadas: scéti a nomenai sa
Camera de su Trabballu bolit nai provocai su licentziamentu prontu de parti de
s’arrendadori, bolit nai arrenunciai a cussu chilu de faa sicada chi is pipius
a merí abetant cun is ogus luxentis de disígiu, aici mannus in is carixeddas
grogas e tiradas.
Ma in is fémminas sardas si ndi torrat a scidai sa
cusciéntzia chi su bonucoru intra de
totus is trabballadoris e is trabballadoras est una fortza chi non si podit
firmai; incumentzant a sodigai cussu santidu antigu meda de arresignu chi
fadiat in manera , mancai connoscendi su fundu de sa miséria e de s’ingiustítzia,
de ddas fai intendi impotentis a gherrai, a cambiai e a furriai a fundu in susu
sa cunditzioni cosa insoru. “Ita podit fai una pòbera fémmina” si intendiant
torrai a nai.” …
De “Mimose sui Quattro Mori” (Mimosas apitzus de is
Cuatru Morus) artículu béssiu in “Noi donne” 1952.
Pag. 37
Giai de un’ora innantis de s’inghitzu su teatru mannu
fiat prenu de fémminas. Arribbant delegatzionis de dónnia parti de sa Sardigna,
de su Sulcis e de su Gocèanu, de sa Brabaxa e de s’Aristanesu, de su Gerrei e
de su Marghine, de su Sarrabus e de su Logudoru. Is fémminas de Ulíana, de
Tortolí, de Pauli bistiant is costumus spantosus de sa festa. Intrànt puru,
acanta de is giorronaderas de sa Trexenta o a is operajas de Macumere, tzias
elegantis, e costau costau setziant fémminas cun su distintivu de sa C.G.I.L. e
is fémminas cun cussu de s’Atzioni Católica. Diaderus totus is fémminas de
Sardigna, de dónnia classi e proveniéntzia, de dónnia bidda prus atesu, fiant
arrapresentadas in sa platea e in is tribbunas prenas prenas. Mancai is
autoridadis iant fatu de totu po impediri s’arribbu a su Cungressu. Su Presidenti
de su guvernu regionali democristianu iat decrarau a sa Professora Aida Cardia
Tore, Presidentissa de su comitau de proposta, chi cun unu grupu de tzias fiat
andada a pediri s’acunsentimentu cosa sua, chi non biat cun simpatia su
Cungressu, poita a parri cosa sua is fémminas depint abarrai in domu a cosiri e
coxinai. Su prefetu de Casteddu iat denegau a s’úrtimu momentu s’autorizatzioni
po totus is càmion e is postalis. Su cuestori iat mobbilitau sa Celere, chi si
atrupàt ainnantis de su teatru e curriàt sa citadi de pitzus a bàsciu cun is
giponis. Su giornali de sa Cúria iat pubblicau sa dí innantis un’artículu
violentu contras a is fémminas chi si atobiant po chistionai de is problemas de
sa vida terrena cosa insoru, poita, naràt, is fémminas podint abarrai chentza de
pani, ma non chentza de Deus; is giornalis fiant spartzinaus a gratis in is
citadis e in is biddas, mentras is predis predicant de is tronas chi pigai parti a su cungressu fiat
pecau gravi meda … Candu sa Presidentissa Aida Cardia Tore iat incumentzau sa
relata, s’aspetu de su teatru fiat imponenti. Prus de tres milla fémminas
ascurtànt, chentza de si movi e cun atentu, is documentus spantosus apitzus de
is cunditzionis de sa pipiesa sarda, de is famíllias sardas, de is domus, de is
scolas, de is òperas necessàrias a sa vida civili, de s’assisténtzia
sanitària”. …
De “La Scuola” (Sa scola) artículu bessiu in su númunu de“Ponte” de Meseladàmini de su
1951 dedicau a sa Sardigna.
Pag. 25
“Ia a bolli torrai a portai innói s’immagini de
calincuna scola intra de is tantis chi apu bisitau in Sardigna. Sa primu chi
apu biu fiat in Perdasdefogu, una bidda spérdia in una giara sica arrubiasta,
in sa làcana intra de is províncias de Casteddu e de Núgoro. Non naru is
cunditzionis generalis de miséria brutali. … In Perdasdefogu, si fiant acostaus
pipius stasius e mesus spollincus, mamas
grogas cun fillus grogus apenas nàscius in bratzus.
Fiat bénnia sa levadora e mi iat contau chi is
criaturas moriant, intra de is àteras cosas, poita in bidda no esistiant
pannitzus: pigant infiammatzionis, infetzionis e moriant. Fiat bénniu su
Síndigu, e mi iat contau de pipius chi moriant de fàmini: non scéti po is
maladias pinnicadas po nexi de s’indebbilitamentu sighiu de sa stasidura; ma
simplementi, literalmenti, po mancàntzia de cosa de papai”.
Pag. 26
“Fiat lómpia sa maistedda e mi iat pregau de bisitai
sa scola. Fiat unu bellu fàbbricu, costruiu in su tempus de su fascismu, chi
scit mai poita in Perdasdefogu. Fia brintada in sa tertza e ia biu, in s’àula
decorosa, bangus sculaus e pipius scurtzus o losingiosus, scrabionaus, cun ogus
mannus mannus: totus maschiteddus. Ia pregontau poita non ddoi iat femmineddas,
e sa maistedda iat arraspustu chi ddas teniant in un’àula a parti, po motivus
de decéntzia; fiant giai spollincas e incumentzànt a essi matucheddas. Fia
andada a ddas biri. Fiant in un’àula piticheddedda, doxi o cuindixi pipias.
Portant apitzus tzàpulus losingiosus, e intra de is scórrius bessiant a pillu
is piturras marridas, is brentixeddas unfradas, is còscias. Fiant allirgas e
iant arrisu candu fia intrada, intra de is ciufus de pilus chi calànt in manera
aresti apitzus de is carixeddas. De cuadernus, apitzus de is bangus, non ddoi
iat arrastu.
Téngiu
ainnantis de is ogus puru una scola de
su Sulcis, in sa poberesa de sa zona minerària, in unu furriadroxu de una
biddixedda pòbera pòbera. Si naràt scola ma fiat una domu de sa palla, cun su
pomentu de terra pistada, disaguali e pruinosu; sa crabetura de cannas fiat
totu sculau, e is cannas sciustas e nieddas pendiant innòi e ingudenis, fadendi
passai is ràgius de soli chi abbruxànt. Is pagus pipius fiant sétzius in su
pruini, pinnicaus o cun is cambas ingruxadas; unus cantu giogànt a bicus,
àterus ascurtànt su maistu, chi passillàt apitzus e a bàsciu, cun sa camisa
tzapulada e a braba manna, e una cara trista meda. Mi iat nau chi iat dépiu
gherrai meda po tenni cussa domu de sa palla ma chi su propietàriu boliat a si
dda torrai, ca non sciat innui ponni sa palla po is animalis. Su síndigu donàt
arraxoni a su propietàriu”. …
“Apustis apu biu medas àteras scolas. Staddas,
sgabutzinus, magasinus chentza fentanas tzerriadas scolas. Àulas e localis de
dónnia genia tipius cun sessanta alunnus, innui mudànt a turnu cuatru, cincu fintzas
a ses turnus de un’ora donniunu. Studiantis chentza unu cuadernu, unu líbburu,
unu lapis”. …
“Is datus chi donat, apitzus de sa scola elementari in
Sardigna, s’Ufíciu Statísticu, funt bécius e inadeguaus. Unu sfortzu sériu po
tenni una bisioni orgànica de sa situatzioni de su momentu dd’at fatu “L’Unione
per la lotta contro l’Analfabetismo” ghiada de sa Professora Anna Lorenzetti”.
…
Pag.27
“ Is arresurtaus de sa circa ddus ant presentaus a su
Guvernu Internatzionali apitzus de is problemas de sa pipiesa in Sardigna, fatu
in Casteddu in su maju de su ‘50”…
“Custu atóbiu, innui ant pigau parti pedagogistas
connotus, meigus e psichiatras italianus e stràngius, iat postu in luxi unus
cantu aspetus de fundamentu de is cunditzionis de sa pipiesa in Sardigna”…
“Situatzioni educativa: apitzus de una populatzioni de
1.099.000 abbitantis su 65% de is piciocheddus (in edadi de s’óbrigu) non
trastigiant sa scola. Su 15,31% de is pipius chi trastigiant tenit su tracoma.
In is biddas si riscontrat un’insuficiéntzia gravi de is fàbbricus scolàsticus”.
…
Pag.28
“Sa percentuali de dispersioni: 68,17%. Sa percentuali
de dispersioni est dépia pruschetotu a su trabballu. Sa miséria de is famíllias
óbrigat is pipius a trabballai mancai siant ancoras piticheddus. Innui sa
pastoria est prus spartzinada, sa dispersioni est prus manna. In calincuna
bidda sodigat unu màssimu de 83,27%”. …
Pag.30
“ Benit de arriri cun amargura ligendi, in sa grandu
circa de su ministeru po s’arreforma de sa Scola, is propostas chi faint
personàgius uficialis po cumbati “s’asséntzia de cusciéntzia scolàsticas” de is
famíllias chi non mandant is pipius a scola. Si proponint cuntraventzionis,
privatzionis de deretus civilis, carabbineris a domu e fintzas su presoni.
Calincunu at propostu timi timi, intamis,
de donai trabballu e pani ma parrit non siat stétiu ténniu in grandu contu”. …
“ Sa pipiesa sarda est sa prus stasida de Itàlia”. …
“ Sa stasidura portat maladias: tracoma (11.210
tracomatosus intra de is pipius chi trastigiant cuntrollaus. E intra de is chi
non trastigiant o chi non funt cuntrollaus?), tubercolosi, tíngia, arrúngia,
maladias de is istintinas, reumatísimus, anemia, linfatísimu. E cumenti curai
is maladias? A chi mancat su pani, fueddai de curas e mexinas est una befa. De
su restu, apitzus de 320 Comunus sardus, 187 non tenint sa potecaria; 142 non
tenint nimmancu s’armàdiu de is mexinas; in 95 Comunus s’ambulatóriu non
funtzionat po nudda e in tantis àterus funtzionat mali meda; su dispensàriu
esistit scéti in 26 Comunus”.
De “Ad Armungia i problemi del nostro tempo” (In
Armungia is problemas de su tempus cosa nosta) interventu a su cunvénniu “Dalla
storia al progetto” fatu in Armungia in su 1985.
Pag. 115
“Deu seu de acórdiu meda cun chini immui pagora at nau
“Innòi su meri aundi est? … su meri est in Chirra! Su meri beru, su chi depeus
cumbati est in sa basi militari”. Est ingunis, difatis, chi si resumit
s’acentramentu de su poderi económicu, políticu, militari chi est ancoras su
sinnu bincidori de custu momentu stóricu, e est contras a cussu chi si depeus
proponni.”…
Pag.120
“Intzaras cali est su problema oi? Su recuperu de
parti de sa maioria de unu poderi decisionali apitzus de custus fatoris meda
determinantis po sa vida de sa sociedadi. Poita ia a nai chi su poderi
militari, s’assétiu de difesa, is indústrias de gherra, is basis militaris
stràngias non funt problemas piticheddus po sa comunidadi natzionali. E
pruscatotu po sa comunidadi sarda chi ndi est ferta in manera particulari.
Própiu su fatu de essi postus a una parti innòi bolit nai chi, cun
tranchillidadi, prenint sa Sardigna de basis militaris, cumenti de indústrias
de genia colonialista, is sólitas catedralis in su desertu. Poita, mi domandu
ita nci fait una rafineria de petrólliu in Casteddu! Candu intra de is tantis
benis mineràrius chi tenit sa Sardigna, chi funt su 80% de is arresorsas
mineràrias esistentis in totu s’Itàlia, s’únicu chi non nc’est est su
petrólliu. Intzaras su petrólliu benit de foras, ddu trabballant ténnicus
stràngius (poita nci funt 80 sardus a is trabballus de manovalàntzia e
pulitzia) e apustis si ndi torrat a foras. A is sardus abarrat scéti
s’alluamentu. E totu custu non est fatu cun su dinai de is multinatzionalis, ma
de sa Regioni Sarda! Opuru naru. Otzana.
Bosàterus ddu scieis chi sa fibra acrílica tenit unu
mercau sémpiri prus piticu, mentras crescit su de sa lana, chi est crésciu in
úrtimus dex’annus de su 35% in su mundu. S’est scobertu chi sa fibra acrílica
fait dannus a sa saludi, intamis sa lana no. Duncas aumentant is brabeis in
dónnia logu. Nosu teneus scéti unu logu in Itàlia chi diaderus si dedicat a sa
pastoria de is brabeis, mancai sa lana non siat de calidadi: sa Brabaxa.
Intzaras cambiaus cuss’indústria de fibras acrílicas, chi costat meda, pentzai
a su trasportu de Otzana a su mari.
Sa speculatzioni acontessit in su momentu de sa
costrutzioni, ca is miliardus si faint candu si faint is impiantus, e funt
miliardus chi andant in is manus de is speculadoris, a foras de sa Sardigna.
Fatu s’impiantu non ndi ddis importat prus nudda si funtziona, si tenit una
bessida.” …
Pag.121
Si is partidus fadiant su chi depint fai, nosu iaus a
podi nai puru: delegaus. Ma cumenti si fait a delegai? Si non pigaus is cosas
in manu nosu, si faint de custas brullas. De innòi, sa marolla assoluta de unu
recuperu reali chi si podit atuai scéti
po médiu de una capacidadi costrutiva, ca su recuperu de su poderi
decisionali non podit essi scéti una cosa a fueddus e culturali. Depit essi una
capacidadi produtiva, depit essi una capacidadi de creai benis, de firmai su
sperdítziu.” …
De “Autonomia e cultura contadina” (Autonomia e
cultura de is messajus)
Pag.127
Sa civilidadi de sa s'indústria manna, de is metrópolis,
de is arsenalis mannus de gherra dominada de minorias de imprendidoris (
fueddai de imprenditoria de Stadu o de imprenditoria privada non fait una
grandu diferéntzia), costruida tirendi ammuntonadura
e imbistimentus de sa produtzioni agrícola ma cancellendi is esperiéntzias e sa
cultura de su mundu de is messajus e de is artesanus, donat un'arraspusta
bastanti a is abbisóngius de sa vida de s'ómini de oi? O no abarrat mutilada de
datus essentzialis si non si acapiat a su trabballu de mill'annus e de
s'inginnu de chi at cambiau s'ambienti e sa matéria po fai bessiri su mundu
abbitàbbili e sa natura frunidora de benis essentzialis a sa vida? S'arrelata
ómini – logu aici tanti trascurada in manera perígulosa in su svilupu de is
citadis … no andat pigada in cunsideru po fuiri de costruiri una sociedadis de
nevróticus e de robbotizaus?
S'arrelata
intra de s'ómini e su matedu est essentziali po sa vida cosa nosta, de
s'ossígenu chi si donant is matas a su nutrimentu de su corpus; e su matedu
óbbligat a sa cura fitiana de su regimi de
is àcuas e sa biatzesa de sa terra. Ita ndi podit isciri de totu custu sa
cultura de s'imprendidori e s'operaju chi at indiritzau s'analisi e sa
connosciéntzia in tot'àteras diretzionis? De innui at a bogai is datus
conoscitivus candu at a tenni s'abbisóngiu de si ndi ocupai po firmai is efetus
de is alluamentus e de sa arruinadura de elementus vitalis? Ant a bastai is
datus sintéticus
Pag. 128
e
is ischemas de is códixi scientíficus, o at a serbiri puru a preguntai
s'esperiéntzia fata, arrica de imprevistus e de is adatamentus a dónnia dí, de
chi at costruiu e presidiau deretu peri is mill'annus sa bivibbilidadi de su
territóriu e s'umperu raxonàbbili de is arrisorsas materialis? No iat a essi
prus sàbiu interessai puru su mundu de is sartus in is progetus
d'industrializatzioni, ponendi in chistioni is mollus de sboddicu chi nci funt
oi” ...
CUNSÓRTZIU
INDUSTRIALI, MUSCAS: “NC’EST SA PANTÀSIMA DE SU COMMISSARIAMENTU”
30
de Cabudanni de su 2016
Fonti:www.villacidro.info
BIDDACIDRU.
“No apenas su CDA de su cunsórtziu at a essi difiniu, deu ddu
speru meda, poita, puru, nc’est sa pantàsima de su commisariamentu, e est una
cosa probbabbili meda, ca sa política, po
nci fai andai una persona, fatuvatu fait gioghitus po chi sa persona
abarrit a una parti e deu a una parti no abarru, poita apa a essi ingunis po
castiai e apa essi ingunis puru po guvernai e iscioberai is mellus istrategias de ponni in campu cun
s’Amministratzioni”. Fueddus tostus cussus de Adriano Muscas, consilleri
comunali e delegau de su Síndigu in su Consillu de Amministratzioni de su Cunsórtziu
Industriali de su Campidanu de Mesu. No est unu mistériu chi Muscas si siat
impignendi po sodigai s’incàrrigu de Presidenti. Sa tarea perou no est
scontada. Abarrat sémpiri sa pregonta “calis funt is políticus chi funt
esercitendi su poderi insoru po pigai su cuntrollu de su Cunsórtziu?”
Fatuvatu is políticus ant trabballau in
manera esclusiva po amparai su “sistema”, creau in annus de políticas
clientelaris, innui is interessamentus de pagus ant bintu apitzus de su
benéssiri de sa comunidadi.
Su commissariamentu de su Cunsórtziu
Industriali, aici cumenti timit su Consilleri Muscas, iat a permiti chi su
cuntrollu e su poderi ddus apoderint sémpiris is sólitus. Is scioberus
benidoris chi pertocant su Cunsórtziu e sa “Villaservice” funt determinantis po
cumprendir si sa classi política noba bolit atuai progetus de svilupu nous e
abbistus o si invécias sighit a fai cumenti at fatu fintzas a immui.
“Villacidro.info” in un’artículu de su 23
de Làmparas 2016, ipotizàt su commissariamentu de su Cunsórtziu Industriali de
Biddacidru, ligei poita.
CUNSÓRTZIU
INDUSTRIALI A ARRISCU
COMMISSARIAMENTU?
23
de Làmparas de su 2016
BIDDACIDRU.
Is dimissionis de Giogio Danza de s’incàrrigu de Presidenti de su Cunsórtziu
Industriali de Biddacidru arribbant in unu momentu dilicau meda in sa stória de
s’Enti e de s’economia de su territóriu de su Campidanu de Mesu. Lunis a
mengianu s’ex Síndigu de Biddacidru, in cumpangia de su deputau de su PD Siro
Marroccu, s’est presentau de sei e totu in is ufícius de s’ingegneri Giorgio
Sanna, amministradori straordinàriu de sa Província noba Sud Sardigna, po
annunciai is dimissionis cosa sua: “ apu comunicau s’acabbu de su mandau cosa
mia e apu domandau a is duus sócius de providiri cantu prima a sa nómina de is
cumponentis nous de s’Assemblea Generali po incumentzai su rennovu de de is
organus de s’Enti”.
Is dimissionis de Danza oberrint scenàrius
innui si podint fai scéti ipotesi. Sa primu, sa prus acreditada, est chi
béngiat “azerau” de unu totu su CDA de su Cunsórtziu Industriali. Un’àteru
scenàriu puru si bit de tesu apustis sa nómina de su diretori nou de su
Cunsórtziu Industriali Marcello Siddu, chi iat a podi apricai in Biddacidru su
matessi progetu portau a innantis in su Cunsórtziu Industriali de Aristanis e
incumentzai s’iter po torrai a portai sa “Villaservice” aintru de su Cunsórtziu
Industriali de Biddacidru.
Ipótesi chi s’ex presidenti de su
Cunsórtziu Giorgio Danza non cummentat e apustis seti annus de mandau preferrit
torrai gràtzias: “Apu donau tanti e apu arriciu ateretanti e po custu non potzu
chi torrai gràtzias a totus is chi, in custus annus, ant trabballau imparis po
su funtzionamentu de s’Enti. Seu cumbintu, in prus, chi su Cunsórtziu podit
smasciai una funtzioni determinanti po sa ripresa e su svilupu de su territóriu,
puru in cunsighéntzia de su protocollu de acórdiu sutascritu de pagu cun sa
Regioni Sardigna (ndr un’acórdiu chi non vinculat is partis) chi oberrit
scenàrius nous in sa programmatzioni territóriali”. Aintru de duus mesis de sa
firma “is partis si impignant – si ligit in su documentu – a ponni in éssiri
totus is proceduras necessàrias a rendi operativu su documentu”. Sa campàngia
eletorali est serrada giai de unu mesi, ma sa “batalla a sa conchista” de su
territóriu parrit decisamenti in fermentu.
ATÓBIU PÚBBLICU
APITZUS DE “SU DE 3 MÓDULUS DE SU MUNTRONAXU”
22 de Cabudanni de su 2016
Si fait sciri chi lunis 26 de Cabudanni 2016, a is cincu de a merí (17,00) in sa sala de su Consillu
ddoi at un'atóbiu púbblicu innui sa comunidadi e su territóriu podint espressai
su parri cosa insoru apitzus de sa chistioni “ Costrutzioni de su de 3 mollus
de su muntronaxu” e “Strategias nobas po su tratamentu e sa sperdidura de
s'àliga”.
Si domandat sa partecipatzioni prus manna.
BIDDACIDRU. SARMED, AGATAU S'ACÓRDIU:
SALVUS 80 POSTUS DE TRABBALLU
28 de Cabudanni de su 2016
Fonti:www.villacidro.info
Biddacidru. Salvus is 80 postus
de trabballu de sa SARMED de Biddacidru. S'imprassidu in s'aula de su Consillu
Comunali intra de s'imprendidori Giovanni Muscas, patronu de su Grupu ISA e
propietàriu de s'immóbbili chi istràngiat s'azienda, e Luciano Fecondini,
propietàriu de sa Sarmed, ponit fini a unu negótziu fadiosu apitzus de s'afitu
chi fadiat arriscai su postu a 80 trabballadoris. Intra de pagu tempus s'at a
depi firmai unu cuntratu de afitu nou de sa durada de 12 annus ( 6 cun rennovu
eventuali de àterus ses annus, chentza de aumentus) po 130 milla eurus a
s'annu." Mi depu cunsiderai satisfada de su chi est acontéssiu custu merí
– narat su Síndigu de Biddacidru Marta Cabriolu - . Apustis de is negótzius
fatus in is atóbius diferentis cun Giovanni Muscas e sa Sarmed, est stétiu
possíbbili lompi a su de custu merí ananti de totus is trabballadoris".
"Seu prexada de ai agiudau cumenti a
mediadora – sighit su Síndigu – a unu cunfrontu sériu e echilibrau, innui at
bintu s'interessamentu po s'amparu de is postus de trabballu, in unu momentu de
crisi aici drammàticu po su territóriu cosa nosta. Torru gràtzias a totus is
atoris chi funt intervénnius in is úrtimas cidas, Regioni e Sindacaus".
ATÓBIU DE FOGU PO S'AMMANNIAMENTU DE SU
MUNTRONAXU
27 de Cabudanni de su 2016
Fonti:www.villacidro.info
S'aula de su Consillu at istrangiau
un'atóbiu púbblicu, organizau de s'Amministratzioni Comunali, po chistionai apitzus
de sa costrutzioni de su de 3 módulus de su muntronaxu de su cunsórtziu,
amministrau de sa "Villaservice". Non funt mancaus is corpus de scena
e su Síndigu, in prus ocasionis, at dépiu torrai a tzerriai a s'órdini po
circai de calmai is ànimus.
PRÉMIU DESSÍ: BINCINT FRANZOSINI PO SA
NARRATIVA E DE ANGELIS PO SA POESIA
25 de Cabudanni de su 2016
Fonti:www.villacidro.info
Prémiu speciali de sa
giuria a Salvatore Settis. A su "Coru de Neoneli" e a Giacomo Mameli
andat su Prémiu Speciali "Fondazione di Sardegna".
Est acabbada custu merí, cun sa
proclamatzioni e premiatzioni de is bincidoris, sa de 31 Editzionis de su Prémiu
Literàriu Giuseppe Dessí. Sa cirimónia de acabbu, trasmítia in direta de
Videolina, dd'at condúsia sa giornalista Natasha Lusenti. Po sa setzioni
Narrativa bincit Edgardo Franzosini cun "Questa vita tuttavia mi
pesa molto" (Adelphi), su segundu postu po Emanuela E. Abbadessa
cun"Fiammetta" (Rizzoli) e su de tres classificaus su romanzu
"Maria di Isili" (Giunti) de Cristian Mannu. Po sa Poesia bincit,
invécias, Milo de Angelis cun "Incontri e agguati"
(Mondadori), su de duus e su de tres piatzamentu, in órdini: Vivian Lamarque
cun "Madre d'inverno" (Mondadori) e Franco Marcoaldi cun " Il
mondo sia lodato" "Einaudi.
Su Prémiu Speciali "Fondazione di
Sardegna", cumenti giai nau, andat a unu de is intelletualis prus
impignaus de su panorama culturali italianu: s'archeòlogu e istóricu de s'arti Salvatore
Settis.
Novidadi de cust'annu su Prémiu Speciali
"Fondazione di Sardegna" intregau a su giornalista sardu, Giacomo
Mameli e a su Coru de Neoneli.
Cumenti a dónnia annu nc'est stétiu spàtziu
po sa música cun intermesus musicalis chi ant biu protagonistas is Sikitikis,
grupu de "alternative – rock" casteddàiu chi, in custa ocasioni
particulari, si est ammostau in una versioni in
parti acústica. De importu puru is intermesus a incuru de sa catautora Chiara
Effe.
“VILLACIDRESE CALCIO” E “AVIS” IMPARIS PO SA DONATZIONI DE
SU SÀNGUNI
23 de Cabudanni de su 2016
Fonti:www.villacidro.info
"Attraverso il calcio, un giusto
"Passaggio" per donare il sangue". Custa est s'espressioni
pubblicitària, po sensibbilizai una giornada in favori de sa donatzioni de su
sànguni. S'acontéssiu, frutu de su trabballu fatu imparis de
sa"Villacidrese Calcio" e de "Avis", est su 3 de
Meseladàmini de is otu e mesu de a mengianu fintzas a mesudí (8,30 – 12,00) in
sa sea de s'AVIS ande sa "Casa della Salute" in bia Guido Rossa. In
s'interis de sa giornada sa "Villacidrese Calcio" pigat parti cun is
tesseraus cosa sua, giogadoris, allenadoris e dirigentis e imparis ant
cuntribbuiri, cun s'ingestu generosu cosa insoru, a donai allébiu a medas
personas chi sunfrint de patologias gravis.
FUNT CUMENTZADAS
IS ISCRITZIONIS A SU CURSU DE LÍNGUA SARDA
21 de Cabudanni de su 2016
Fonti:www.villacidro.info
Biddacidru. In sa Mediateca-Centro @ll-in a cumentzai
de su 28 de Cabudanni, nc’est su cursu elementari de língua sarda de sa durada
de 15 oras.
Si
fait in Biddacidru su cursu elementari de sardu de 15 oras, rivólgiu a is
dipendentis, a is amminuistradoris e obertu puru a is citadinus mancai non
residentis. Su cursu si fait su mércuris, de is tres e mesu a is ses e mesu
(15,30-18,30) in is aposentus de sa Mediateca – Centro -@ll in a cumentzai de
su 28 de Cabudanni.
Su
cursu organizau de Sa Provincia Sud
Sardigna cun s'agiudu de su Comunu de
Biddacidru, cunformas a sa L. 482/99 “Normas in matéria de amparu de is minorias linguísticas
istóricas”, est de badas. Is mollus de iscritzioni ddus
agatais ande s’Ufíciu de Língua sarda, chi oberrit in Mediateca –Centro @ll in
su lunis e su mércuris de is otu e mesu de a mengianu fintzas a sa una
(8,30-13,00) e is is tres e mesu fintzas a is ses e mesu (15,30-18,30), opuru
mandendi una “e-mail” a acaboni@provincia.mediocampidano.it.
Sa
Provìncia Sud Sardigna imparis cun is Comunus alleaus, chi ant abbratzau su
Progetu cosa sua, at organizau puru is cursus in is Comunus de: Gùspini, Giauni,
Mara Arbarei e Pabillois, Serrenti e Seddori, cust'ùrtimus duus funt ancora de
calendarixai..
De
sighiu su calendàriu de is cursus chi incumentzant in Cabudanni:
COMUNU DE BIDDACIDRU
In Mediateca - Centru @ll in
Insennianti: Dot.ra Annalisa Caboni
Po iscedas/iscritzionis: acaboni@provincia.mediocampidano.it
mércuris 28 de Cabudanni
15,30 - 18,30
mércuris 5 de Meseladàmini
15,30 -18,30
mércuris 12 de Meseladàmini
15,30 -18,30
mércuris 19 de Meseladàmini
15,30 -18,30
mércuris 26 de Meseladàmini
15,30 -18,30
COMUNU DE GÚSPINI
In sa Sala de su Consillu de su Comunu
Insennianti: Dot.ra Annalisa Caboni
Po iscedas/iscritzionis: acaboni@provincia.mediocampidano.it
martis 27 de Cabudanni
15,30 - 18,30
martis 4 de Meseladàmini
15,30 - 18,30
martis 11 de Meseladàmini 15,30 - 18,30
martis 18 de Meseladàmini 15,30 - 18,30
martis 25 de Meseladàmini 15,30 - 18,30
COMUNU DE MARA ARBAREI
In sa Domu Maiorchina
Insennianti: Dot.ra Veronica Atzei
Po iscedas/iscritzionis : vatzei@provincia.mediocampidano.it
mércuris 28 de Cabudanni
16,00 - 19,00
mércuris 5 de Meseladàmini
16,00 - 19,00
mércuris 12 de Meseladàmini
16,00 - 19,00
mércuris 19 de Meseladàmini
16,00 - 19,00
mércuris 26 de Meseladàmini
16,00 - 19,00
COMUNU DE PABILLOIS
In su Centru de
Agregatzioni Sociali
Insennianti: Dot.ra Annalisa Caboni
Po iscedas/iscritzionis: acaboni@provincia.mediocampidano.it
cenàbara 30 de
Cabudanni 15,30 – 18,30
cenàbara 7 de Meseladàmini 15,30 – 18,30
cenàbara 14 de
Meseladàmini 15,30 – 18,30
cenàbara 21 de
Meseladàmini 15,30 – 18,30
cenàbara 28 de
Meseladàmini 15,30 – 18,30
COMUNU DE GIAUNI
In su Centru de
Agregatzioni Sociali
Insennianti: Dot.ra
Veronica Atzei
Po
iscedas/iscritzionis: vatzei@provincia.mediocampidano.it
lunis 26 de Cabudanni 16,00 – 19,00
lunis 3 de Meseladàmini 16,00 – 19,00
lunis 10 de
Meseladàmini 16,00 – 19,00
lunis 17 de
Meseladàmini 16,00 – 19,00
lunis 24 de
Meseladàmini 16,00 – 19,00
CUARTA DÍ DE SU PRÉMIU DESSÍ CRAS IN BIDDACIDRU
21 de Cabudanni de su 2016
Fonti:www.villacidro.info
Mentras su mengianu sighit, a is dexi (10,00)
in su Molino Cadoni, su labboratóriu po is itudiantis de is scolas cun
s'autori, cumponidori e espertu de scritura creativa e teatru po pipius David
Conati, su merí incumentzat cun duus atóbius leteràrius in Pratza Zampillo.
Su primu est a is ses de a merí (18,00),
cun Filippo La Porta. S'autori e críticu literàriu presentat
"Indaffarati" (Bompiani), sàgiu de atualidadi apitzus de is úrtimas generatzionis
chi ligint pagu, parrint chentza memória, faint tropu cosas in su
matessi momentu e funt prus pagu abbilis a manixai sa língua, ma domandant a is
bideas de si incarnai in pràtigas de vida. E assumancu in is minorias prus
ativas s'ética bívia bincit apitzus de su "culturalismu" e apitzus de
sa sabiduruia de is líbburus, s'umanidadi chi si podit tocai apitzus de
un'umanésimu disincarnau, s'esémpiu cuncretu apitzus de is bideas astratas.
A sighiri a is seti de a merí (19,00) Marco
Bocci, atori de teatru e connotu de su púbblicu de sa televisioni cumenti su
commissàriu Nicola Scajola in sa série "Romanzo Criminale" pigada de
su líbburu cun su matessi títulu de
Giancarlo De Cataldo, presentat su romanzu de inghitzu "A Tor Bella Monaca
non piove mai": contus de arràbiu e de vida ambientaus in is casermonis de
sa periferia prus aspra e degradada de Roma. Ghiat s'atóbiu un'àteru atori
custu puru sardu Giacomo Casti.
A is noioras e mesu de a noti (21,00) in sa
pratza de sa Domu de su Generali ( Casa
Dessí) música e poesia marcant s'acabbu de sa serada. Innui est protagonista
torra Andrea Chimenti. Apustis de si essi contau a su púbblicu de sa cida
cirdesa in s'atóbiu de mércuris, su cantautori custa borta si ammostat a sa boxi e a su pianuforti, acumpangiau
de Francesco Chimenti ( su fillu) a sa
ghitarra e a su violoncellu, in "Il porto sepolto", unu
cuncertu/letura de líricas de Ungaretti trasportadas in forma de cantzoni in
un'unioni arrannéscia giai intregada a
s'album chi portat su matessi títulu de su 2002. A is poesias cantadas
,su duetu acumpangiant sa letura de passus pigaus de "La Confessione"
de Lev Tolstoj, de "Il Libro" de Giovanni Pascoli e de "Il
deserto dei Tartari" de Dino Buzzatti.
INCUMENTZAUS IS
TRABBALLUS IN SA ROTATÓRIA IN PRATZA SU RONDÒ
15 de Cabudanni de su
2016
Fonti:www.villacidro.info
Biddacidru.
Apustis prus de duus annus de sperimentatzioni cun sa rotatória provisória,
custa cida funt inghitzaus is trabballus po fai fai sa difinitiva in
s’ingruxadura intra de bia Parrocchia, bia Dessì e bia Giovanni XXIII.
S’intersetzioni, guvernada in passau de unu semàforu a innantis e da
un’ingruxadura a rasu agoa, dd’at
studiada su C.I.R.E.M. (Centru Interuniversitàriu circas económicas e de
mobbilidadi) de Casteddu chi at difiniu una sistematzioni cun circulatzioni
ritatória a sa francesa po smenguai a su mínimu su certu intra de is màchinas.
De custu stúdiu nde bessida sa sperimentatzioni e, apustis, su progetu
esecutivu. Progetu bófiu a forti de sa Giunta Pani, chi at aprovau is fasi
diferentis de su progetu, at fatu sa gara de apaltu e, a s’acabbu, intregau is
trabballus.
Sa Dita chi est fadendi su trabballu
ddu depit acabbai aintru de 120 dís de s’intregadura. Costu totali de su trabballu
prus o mancu 130 milla eurus, finantziaus de unu totu cun dinai de su comunu
vinculau e dedicau a sa viabbilidadi e a sa seguresa stradali.
AMMANIADURA
MUNTRONAXU, UN’ATÓBIU PO NDI CHISTIONAI CUN IS CITADINUS
15 de Cabudanni de su
2016
Fonti:www.villacidro.info
Biddacidru. S’Amministratzioni Comunali at organizau
un’atóbiu cun is citadinus po cumpartziri e afrontai sa chistioni spinosa de sa
cumpridura de su de tres módulus de su muntronaxu in localidadi su Tàsuru.
Sa Regioni Sardigna, su 6 de Cabudanni
passau, at delibberau su parri favorevoli asuba de sa cumpatibbilidadi
ambientali de s’interventu de cumpridura de su de 3 módulus de muntronaxu a
servítziu de sa piataforma de tratamentu e sperdidura de Biddacidru.
S’Amministratzioni Comunali, in s’ótica de una participatzioni e de una
cumpartzidura prus manna cun is
citadinus de un’argumentu aici dilicau, at donau sa disponibbilidadi cosa sua a
su cunfrontu cun atoris e comitaus
diferentis chi ant domandau de si podi espressai in méritu. Unus cantu is atóbius innui at a essi
presenti s’Amministratzioni. Gióbia 15
de Cabudanni primu atóbiu cun su “Comitau Rifiuti Zero”. Sàbudu 17 de Cabudanni a is ses de a
merí (18,00), s’Amministratzioni at a essi presenti in s’atóbiu púbblicu, chi
nc’est in sa palestra de bia Farina, organizada de is comitaus firmatàrius de
s’apellu contras a s’ammanniadura de su muntronaxu. Lunis 26 de Cabudanni s’Amministratzioni Comunali at tzerriau un’assemblea púbblica innui sa
comunidadi podit espressai su parri cosa sua apitzus de s’argumentu
“Costrutzioni de su de tres módulus muntronaxu” e “ Strategias nobas po su
tratamentu e sa sperdidura de s’àliga”. S’atóbiu est a is cincu de a merí
(17,00) in s’àula de su Consillu de Biddacidru.
SÀBUDU
17 DE CABUDANNI ATÓBIU PÚBBLICU CONTRAS
A SU “MEGA” MUNTRONAXU
14 de Cabudanni de su
2016
Fonti:www.villacidro.info
Sàbudu 17 de Cabudanni, a is ses de
a merí (18,00) in Biddacidru, in sa palestra de bia Farina, ddoi est s’Atóbiu
Púbblicu informativu e propositivu prumóviu de su “Coordinamentu Comitati
Sardi”, asuba sa possibbilidadi oramai
bessida cuncreta, cun su bia líbbera de su Servítziu Regionali SVA e sa
Delíbbera de Giunta avatanti, de sa cumpridura de su de tres módulus de su
muntronaxu de RSU (arrefudus sólidus urbanus), connota cumenti Villaservice,
chi s’agatat in su Cunsórtziu Industriali de Biddacidru.
“ Totu nosu – spricant is
organizadoris- teneus ancoras màrgini d’atzioni po evitai chi su muntronaxu in
chistioni bessat unu intra de is prus mannus chi ddoi at in Itàlia e in
particulari tocat chi si impigneus totus
po cambiai sa diretzioni. Non bastat diferentziai ma tocat puru a castiai, a si
informai, pigai parti in manera ativa po lograi is mellus arresurtaus
favorevolis a s’ambienti, a s’economia e a sa saludi”.
INDÚSTRIA,
MANIFESTATZIONI DE INTERESSAMENTU PO SA KELLER DE BIDDACIDRU
15 de Cabudanni de su
2016
Fonti:www.villacidro.info
Casteddu.
Po sa Keller de Biddacidru si iat a
podi oberri una fasi noba de rilànciu de sa produtzioni. Est cantu bessiu a
pillu de s’atóbiu de oi intra de s’assessora a s’Indústria, Maria Grazia Piras,
e is sindacaus de su territóriu de Cgil, Cisl e Uil e is rapresentantis de is
RSU.
Un’azienda chi giai òperat in su
setori si est proposta difatis de pigai su sítiu industriali de su Campidanu de
Mesu cun sa tarea de torrai incumentzai a bellu a bellu is atividadis
garantendi de torrai a pigai parti de is trabballadoris. Su programma de
ativatzioni noba de sa Keller presentau de s’imbistidori privau previdit una
primu fasi de rilànciu e, in prospetiva, sa creatzioni de unu polu regionali
altamenti specializau in cuntestu de ferrovias e de tranvis. Sa proposta lassat
a biri scenàrius nous in unu momentu incolliosu meda de sa faina chi pertocant
sa sorti de su stabbilimentu, immui asuta de curatela faddimentari. A is astas
po sa béndita non s’est presentau nemus e su pentzamentu de is sindacaus,
cumpartziu puru de s’assessorau, est chi sa fàbbrica potzat essi béndia in
lotus, solutzioni chi iat a cumpromiti dónnia possibbilidadi de torrai a fai
partiri sa produtzioni.
“ S’impignu de sa Regioni po lompi a
una solutzioni positiva – at nau s’assessora Maria Grazia Piras – no est nou.
In custus duus annus e mesu, s’atentzioni cosa nosta faci a sa Keller e de is
trabballadoris no est mai mancada. Sa possibbilidai de un’interventu de parti
de un’imbistidori nou est frutu de trabballu silentziosu, cumenti est giustu
chi siat in unus cantu casus, ma forti e spereus de profetu, de parti de
s’assessorau. Própiu po custu motivu, cumpartzeus s’augúriu espressau de is
trabballadoris po chì is setoris
diferentis d’azienda non siant béndius separaus. Sa ripresa de sa Keller est de
importu po duus motivus – at acabbau s’assessora Piras – de una parti si iat a
salvai un’arrogu de importu de s’aparatu insustriali cosa nosta, de s’àtera
si iat a assegurai efetus positivus
asuba de s’ocupatzioni in unu territóriu fertu a forti de sa crisi”.
Fonti: Regioni Sardigna
BANDU
FORMATZIONI PO DEBADAS AMMINISTRADORIS DE AGIUDU
19
de Cabudanni 2016
Scadit su 14 de Meseladàmini su términi po
mandai is domandas po pigai parti a su cursu de formatzioni po debadas po
“Amministradoris de Agiudu” de su Distretu sóciu-sanitàriu de Gùspini. Su
cursu, po debadas de unu totu, est organizau imparis cun su Tribbunali
Ordinàriu de Casteddu e previdit s’inserta de 40 participantis. Intra de is
iscritus in su Registru su Giugi tutelari podit scioberai sugetus idóneus a
coberri s’incàrrigu de Amministradori de Agiudu in is casus de
indisponibbilidadi de is familiaris inditaus in su códixi civili.
Is domandas si depint presentai in s’Ufíciu
de Pianu de su Comunu de Gùspini aintru su 14 de Meseladàmini 2016 umperendi
scéti su Mollu de domanda – (Allegau A).
Po àteras iscedas si torrat a mandai a is documentus integralis, po
acraramentus eventualis si podit cuntatai is númunus de teléfonu 070 976 03 09
- 976 03 04. Sa proposta dda prumovint totus is Comunus de su Distretu
sóciu-sanitàriu de Gùspini (Biddacidru, Arbus, Gonnos, Sàrdara, Sant’Éngiu,
Pabillois e Gùspini).
Documentus disponíbbilis
Avisu
Bandu integrali
Allegau A – Mollu de domanda
BANDU MESURAS DE
AGIUDU INCLUSIONI ATIVA
19 de Cabudanni de su 2016
Si fait sciri chi is citadinus chi tenint
is rechisitus podint presentai sa domanda a su Comunu de Biddacidru po intrai a
is mesuras de agiudu po s'inclusioni ativa fintzas a su 31 de Meseidas 2016.
INGHITZAT SU CURSU DE LÍNGUA SARDA
19 de Cabudanni de su 2016
Fonti:www.villacidro.info
Si fait sciri chi, a incumentzai de
su 28 de Cabudanni, in is localis de sa Mediateca – Centro @ll in ddoi est su
cursu basi de Língua Sarda de sa durada
de 15 oras.
Is letzionis si faint su mércuris de
is tres e mesu fintzas a is ses e mesu (15,30 – 18,30).
Is mollus po s'iscritzioni s'agatant
in s'Ufíciu de Língua Sarda, abertu in Mediateca – Centro @ll in, su lunis e su
mércuris de is otu e mesu de de a mengianu fintzas a sa una (8,30-13,00) e de
is tres e mesu fintzas a is ses e mesu de a merí (15,30 – 18,30) opuru mandendi
una “e-mail” a s'indiritzu acaboni@provincia.mediocampidano.it
MAURO PILI: GENIS DE IS SARDUS , SPECULATZIONI CHETZA DE
PRECEDENTIS, GUADANGIÀUS 60 MILLIONIS DE EURUS IN DEXI
DÍS
19 de Cabudanni de su 2016
Fonti:www.villacidro.info
Sa banca datus de is sardus comporada po
una miséria frutat una capitalizatzioni in sa Bursa de Londra de un +36,94
"S'operatzioni apitzus de su DNA de is
sardus est su colpu de su séculu. Unu guadàngiu sicu in Bursa de 60 millionis
de eurus. In is dexi dís apustis a sa còmpora de su DNA de is sardus is
ingresus de sa "Tiziana Life Sciences" si funt postus in busciaca una
somma chi balit 230 bortas su balori de còmpora de sa banca datus genética,
difatis iant spéndiu sa limusina de 258.000 eurus. Un'aumentu de su balori de
bursa arregistrau giai de sa primu dí e crésciu in manera esponéntziali in una
cida de bursa fintzas a su 37% de aumentu arregistrau su 25 de Argiolas.
Sa "Tiziana Life" sa dí innantis
de sa còmpora, fiat su 15 de Argiolas, ùrtima dí de serrada ainnantis de sa
còmpora, baliat in bursa 162 millionis de eurus, in apenas dexi dís su balori
de sa capitalizatzioni sodigat i 222 millionis de eurus sinnendi su guadàngiu
spantosu de prus de 60 millionis de eurus.
De 162 millionis de eurus a 222 millionis
de eurus, unu colpu chentza de precedentis giogau totu asuba de s'ànima
genética de is sardus. Si fueddat de unu datu spantosu si si pentzat chi custa
operatzioni est totu finantziària e chi in sa matessi anàlisi acapiada a sa
bursa de Londra est imputàbbili de unu totu a sa còmpora de sa banca datus
ogiastrina. A distàntzia de 3 mesis de cuss'operatzioni su datu in bursa si est
afortiau cunfirmendu su balori clamorosu de sa capitalizatzioni in bursa.
Un'operatzioni chi po su momentu si cunfirmat in totu su balori speculativu cosa
sua chi ia denunciau fintzas de s'inghitzu. S'annúnciu de sa còmpora dd'iant
fatu su 18 de Argiolas. E sa comunicatzioni in bursa fiat crara: "Tiziana
Life" at comporau is 13.000
campionis po 258.000 eurus. Apustis
de s'annúnciu is atzionis funt artziadas de su balori ,de su 15 de
Argiolas, de 1,72 eurus a 2,36 de su 25 de Argiolas, cun un aumentu de balori
de 0,64 eurus po atzioni. "Tiziana Life Sciences" tenit capitali
nominali de 94.393.401 atzionis de su balori de 3 pence (0.03 sterlinas) s'una.
In pràtiga su balori de sa sociedadi in bursa ("Market Capital de
s'Azienda) est passau de: 162 millionis de eurus a 222 millionis de eurus est a
nai 60 millionis 820 milla eurus in prus".
Dd'at denunciau immui pagora su deputau de
"Unidos" Mauro Pili chi at donau is particularis de sa bursa de
Londra esaminaus e aprofundaus de ténnicus de sa "city" londinesa chi
apuntu ant postu in luxi sa gravidadi de s'operatzioni cumprida apitzus de sa
banca genética sarda.
Pili at torrau a proponni
un'interrogatzioni de pressi a su ministru de sa Ricerca e de sa Saludi, de is
Ésterus e de sa giustitzia apitzus de custu fatu, própiu po is medas arrescius
de tali operatzioni.
"A lograi de s'operatzioni funt
pruschetotu is titolaris de is cuotas
chi non funt in béndita sa
"Planwise Group Ltd" cuntrollada de Gabriele Cerrone chi tenit su
60.46%, sa "Nerviano Medical Sciences Srl" cun su 4.58% e "Chris
McGuigan" cun su 3.37%. Su chi abarrat est totu gallegianti in bursa, su chi at generau cussu guadàngiu
spantosu. "Un'operatzioni totu finantziària – at portau a sa sbéndita de
su prus mannu patrimóniu genéticu de sa Sardigna. 13.000 refertus genéticus
ogiastrinus béndius in Londra cumenti chi nudda. Totu custu cunfirmat su siléntziu cómplici de
istitutzionis e política chi at permítiu su sdorrobbatóriu de parti de unu
grupu finantziàriu "biotech" britànnicu, a sa circa de su
segretu de sa vida longa.
Una sbéndita bera e própia chi at generau
un'operatzioni speculativa chentza de precedentis gestida apitzus de unu
fallimentu non sémpiri liniari, a incumentzai de sa béndita a su grupu de Don
Verzè. Totu custu – aciungit su deputau de Unidos – cun su siléntziu de is
istitutzionis chi mancai is allarmis torraus a ripiti si funt disinteressadas de unu totu de su fatu".
" De non podi arriciri sa béndita de
cussa banca dati e cumenti apu nau de sa primu dí – at sighiu Pili – is
istitutzionis depint impidiri chi su grandu balori de cussu patrimóniu bessat
speculatzioni de bursa scéti a sa faci de sa circa e de is sardus e totu chi ant
agiudau cun santidu de sacrifíciu a sa costitutzioni de cussa banca datus. A sa
luxi de custus datus finàntziarius – acabbat Pili – su sdorrobbu a is dannus de
is sardus e de s'ànima genética cosa insoru est ancoras prus gravi e su
siléntziu de autoridadis e istitutzionis est oramai de no arriciri.
PILI: “IN CABU FRASCA ISCARRAXADAS UNAS MILLI BOMBAS”
19 de Cabudanni de su 2016
Fonti:www.villacidro.info
De sa bonífica cumentzada apustis
de sa bregúngia de su fogu in su polígonu bessint a pillu unas milli bombas
cuadas asuta de terra. Su deputau de “Unidos” spartzinat is immàginis de is
arrefudus perigilosus agataus in Cabu Frasca.
Unas milli bombas de dónnia genia,
chi non si scit su contenutu e su períodu, interradas in is milli ètarus de su
polígonu de Cabu Frasca. Lassadas annus a si purdiai chentza mai fai unu mínimu
de bonífica e postura in seguresa. Totu custu mancai is fueddus asseliadoris e
frassus de is generalis chi iant garantiu sa bonífica fitiana de su sítiu.
Immui unus dexi sacus de bombas funt
s’arrapresentatzioni de su chi est acontéssiu aintru de cuss’àrea protégia.
Apustis de sa denúncia cosa mia giai de duus annus fait apitzus de su fogu
spantosu chi iat sdorrocau una parti de
importu de sa basi militari immui bessit a pillu sa faci bera e scuria de unu
Stadu chi at fatu bessiri sa Sardigna unu “mega”muntronaxu de Stadu. Immui in
totu pressi, po fuiri puru ogus indiscretus, si circat de sperdi su chi s’est
agatau: arrefudus perigulosus narat sa ERRA (R) giganti sinnada in is sacus biancus
chi si bint in sa turri de cuntrollu de Cabu Frasca. Una bonífica fata a
iscusi. Cun unu capítulu ancoras de acrarai apitzus de is muntonis de terra
scorrovonaus, sdorrochendi ambienti e sítius archeológicus. De seguru est
bessendi a pillu una bassa bera e própia de armamentus interraus e seminaus in
dónnia logu. Una bonífica coberta de su segretu, biu chi est stétia negada cun trassas sa bísita de sa Commissioni
Uràniu Impoberiu prevídia po custas dí e perlongada in totu pressi. Cussu sacus
prenus de arrefudus perigulosus funt su símbulu de sa violatzioni prus evidenti
de su chi est acontessendi e de cantu est giai acontéssiu in manera illegali
aintru de su polígonu. Unu presídiu naturalísticu-ambientali protégiu de
acórdius internatzionali e decretau che Sítiu de Importu Comunitàriu.
Ministrus, generalis e cant’àterus depint arraspundi a sa giustítzia de ai fatu
bessiri unu sítiu protégiu unu muntronaxu de arrefudus perigulosus interrendi
de totu.
Ai fatu bessiri Cabu Frasca unu
“mega” muntronaxu de arrefudus chi imbrutant, perígulosus e mortalis est unu
crímini chi andat persighiu in totu sa línia de cumandu chi at postu in atu
custu disastru ambientali beru e própiu. A custu si aciungit sa sdorrocadura de
unu sítiu archeológicu cancellau a cropus de ruspa”. Dd’at nau immui pag’ora su
deputau de Unidos Mauro Pili spartzinendi is immaginis chi fueddant a solas
de is agataduras de custas dís aintru su
polígonu de Cabu Frasca.
Annunciendi un’interrogatzioni
parlamentari Pili at tzerriau puru in càusa s’arresponsabbilidadi penali po
s’imbrutamentu cun arrefudus perigulosus cuaus aintru de su polígonu.
“Non si podit sighiri a cuai – at
nau Pili-. Sa magistradura depit
intervenni apitzus de custu crímini de Stadu e sa Regioni si depit
costituiri parti civili. Si tentat cumenti a su sólitu de cuai totu e de non
ndi chistionai cun sa tarea sólita de amparai amigus e amighixeddus. Su chi est
acontessendi aintru de su polígonu de Cabu Frasca iat a essi abarrau cuau si no
ia ammostau is immaginis orrorosas chi testimóngiant su disastru fatu in is
annus e su chi est bessendi a pillu de
asutaterra”.
“Sa gravidadi de s’imbrutamentu chi
est bessendi a pillu in totu s’àrea costituiscit sa cunfirma de su disastru e
de su dannu ambientali, cun sa necessidadi de individuai is arresponsàbbilis e
de pagai su dannu materiali, económicu e morali inclúdiu su torrai is logus in
is cunditzionis de innantis. Est chistioni de reatus penalis berus e própius”.
“Cabu Frasca est a totus is efetus
“abitat aintru de unu sítiu protégiu”, est a nai chi coincidit in totu e po
totu a sa fatispécie de s’art. 733 bis c.p.. Po custu motivu nisciunu depit
abarrai impuniu. A custu – aciungit Pili – depit sighiri s’obbligatzioni de
pagamentu de is dannus a càrrigu de “chinisisiat cumprendi unu fatu illecitu, o
lassendi a un’ala atividadis o cumportamentus doverosus, cun violatzioni de
lei, de arregulamentu, o de provedimentu amministrativu, cun discóidu,
incapacidadi, atrivimentu o violatzioni de normas ténnicas, portit unu dannu a
s’ambienti, cambiendiddu, guastendiddu o sdorrochendiddu in totu o in parti”.
“Is Ministerus cumpetentis po
s’amparu de su Sítiu de importu Comunitàriu bessiu muntronaxu de arrefudus
perigulosus depint individuai totus is arresponsàbbilidadis e apustis pigai is
propostas in sea de autotutela e de pagamentu de is dannus causaus. A custu si
aciungit chi depint essi individuaus totus is arresponsàbbilis e sa cadena de
cumandu chi ant dispostu sa cuadura, interrendiddus, de custus arrefudus
perigulosus. Nisciunu – at acabbau Pili – depit abarrai impuniu. Sa Sardigna
dd’ant fata bessiri unu muntronaxu a servítziu de unu Stadu marranu chi fait
finta de amparai s’ambienti de sa Sardigna cuendi asutaterra arrefudus
perigulosus de dónnia genia”.
KELLER,
DUDAS E TIMORIAS DE IS SINDACAUS
17 de Cabudanni de su
2016
Arriceus e pubblicaus.
“ Is Segreterias de su territóriu de Fiom,
Fms e Uilm e sa RSU de sa “Keller Eletromeccanica”, apustis de s’atóbiu cun
s’assessora de s’Indústria, Maria Grazia Piras, chi nci fiat ariseru in sa sea
de s’assessorau e totu, funt de su parri chi sa chistioni de sa Keller siat
lómpia a unu momentu de grandu importu de su camminu cosa sua, e in su cuadru
de is svilupus recentis, creint de importu fundamentali sa proposta, fata de
un’azienda chi giai trabballat in su setori ferroviàriu de decénnius, de afitu
e de compora fata lompi a is curadoris faddimentaris, po torrai a fai partiri
su sítiu industriali. Proposta chi is curadoris etotu ant a esaminai apustis de
su 16 de custu mesi candu scadint is términis po sa presentada de is ofertas
líbberas. Custa proposta previdit un’inghitzu graduali de s’atividadi e de
torrai a pigai parti de is maistàntzias in basi a su càrrigu de trabballu chi
at a tenni candu pigat su stabbilimentu. In prus su programma previdit in
prospetiva, sa creatzioni de unu polu regionali altamenti specializau in su
setori de ferrovias e de tranvis. Su pentzamentu forti de is organizatzionis
sindacalis est chi fintzas a oi a is astas po sa béndita no est andau nisciunus
e chi , in custa fasi de presentada de ofertas líbberas, su Giugi e is Curadoris potzant privilegiai
s’oferta económica prus bantaxosa chi previdit s’achirimentu de lotus o de
parti de is ainas e duncas custu iat a cumpromiti dónnia possibbilidadi de
torrai a incumentzai sa produtzioni e iat a sinnai s’acabbu difinitivu de custa
realidadi industriali. Totu custu iat a cancellai totu su chi is partis
socialis e sa Regioni Sardigna ant fatu
po agatai un’imprendidori sériu interessau a imbistiri in Sardigna, in
unu territóriu cumenti su de su Campidanu de Mesu chi s’Istat at certificau
cumenti su prus póburu d’Italia. Is
scriventis si augurant chi is setoris
diferentis de s’azienda non siant béndius separaus e chi candu su giugi e is
curadoris faddimentaris ant depi apretziai is ofertas lómpias téngiant in
grandu cunsideratzioni s’aspetu sociali acapiau a un’obertura noba de sa
fàbbrica chi podit donai sperantza a una parti manna de is 400 trabballadoris
intra de deretus e de s’indotu, oi chentza trabballu po nexi de sa senténtzia
de faddimentu, e de una realidadi industriali stratégica po su territóriu de su
Campidanu de Mesu e po totu sa Sardigna. Bista sa disponibbilidadi espressada a
is trabballadoris e a is partis socialis, in atóbius diferentis, domandant a is
Síndigus de is Comunus de su territóriu de su Campidanu de Mesu chi fatzant
intendi sa boxi cosa insoru po agiudai sa scera chi punnat a torrai a fai
partiri su stabbilimentu e a su rilànciu de s’ocupatzioni. Is organizatzionis
sindacalis, ant a tenni una segreteria unitària lunis 19 de Cabudanni e ant a
tzerriai, po cida chi benit, un’assemblea in
su stabbilimentu po apretziai, imparis a is trabballadoris, totus is
propostas a agiudu de una produtzioni noba”.
BIDDACIDRU E
SERRAMANNA, DUUS COMUNUS UNU SEGRETÀRIU SCÉTI
15 de Cabudanni de su
2016
Un’acórdiu
intra de is duus Entis at a permiti de acorpai s’Ufíciu de Segreteria comunali
produsendi un’arrespàrmiu po is duus comunus.
Is Comunus de Biddacidru e de
Serramanna ant aprovau, po médiu de is Consillus cosa insoru, un’acórdiu cun sa
tarea de cumpriri in manera coordinada e in forma associada is funtzionis de
segreteria comunali, serbendusí de sa professionalidadi de unu Segretàriu
Comunali scéti, logrendi diaici un’arrespàrmiu de sa spesa relativa a benefíciu
de is Entis associaus. Unu Segretàriu Comunali scéti si depit rendi
disponíbbili po is duus entis cunformas a unu calendàriu stabbiliu, est a nai:
martis, mércuris e cenàbara at a fai servítziu in Biddacidru mentras lunis e
gióbia at a trabballai in Serramanna.
Su Comunu de Bidacidru, cabufila, at a essi
s’enti chi at a nominai su Segretàriu e abarrant a càrrigus cosa sua totus is
spesas, salvu a arriciri dónnia tanti de tempus de su Comunu de
Serramanna is arrembursus po is spesas relativas a sa cumpridura de sa
funtzioni de Segretàriu Comunali e is spesas de previdéntzia e de assisténtzia
in sa mesura de su 42%. S’acórdiu iat a podi bessiri eficaci giai de cida chi benit mentras po averiguai
s’arrespàrmiu efetivu tocat a abetai calincunu mesi.
PERLONGU INGHITZU LETZIONIS – SCUOLA PRIMÀRIA DE BIA
CAGLIARI
13 de Cabudanni de su 2016
Est stétiu dispostu su perlongu de
s'inghitzu de s'annu de scola 2016/2017 a su 19 de Cabudanni scéti po sa Scola
Primària de bia Cagliari, poita nci funt
stétius interventus de manutentzioni
straordinària apenas acabbaus e duncas nc'est de acabbai sa pulitzia de is
aposentus.
PORCUS
IN SU PARCU DE CASTÀNGIAS, INTERVENIT SA POLITZIA LOCALI: IDENTIFICAU SU
PROPIETÀRIU.
12 de Cabudanni de su
2016
Fonti:www.villacidro.info
Biddacidru. Una patúglia de sa politzia Locali est
intervénnia in localidadi Castàngias apustis de una sinnalatzioni de unus cantu
citadinus chi iant osservau una mardi chi arrolliàt in manera perigulosa cun is
porceddeddus avatu in su piatzali ananti de s’intrada de su parcu. Apustis unas
cantu circas, duradas prus de un’ora, de sa mardi non ddoi iat arrastu. Cun
probbabbilidadi si nc’est stichida in su padenti innui iat essi stétiu dificili
a dd’agatai.
Is agentis ant identificau su
propietàriu de s’animali chi cun probbabbilidadi est fuiu a su custódia de su
meri. No est perou fuiu a is óminis de sa Politzia Locali unu tubu po piscai
àcua de s’acuedotu e, duncas, cun probbabbilidadi ant a sighiri averiguadas po
sciri si esistit o no s’autorizatzioni po pigai àcua de sa strutura comunali.
ERBAS
INFESTANTIS, OPERAJUS A TRABBALLAI APUSTIS DE S’ARTÍCULU IN VILLACIDRO.INFO
10
de Cabudanni de su 2016
Biddacidru. Calincuna
dí fait, apustis de ai arriciu unas cantu sinnalatzionis de is letoris cosa
nosta, iaus denunciau, po médiu de custu artículu, sa trascuradesa chi
caraterizàt is bias de sa bidda de Biddacidru, cun is marciapeis e is cunetas
prenas de erbas malas. Custu mengianu una scuadra de operajus de su comunu fiat
a s’òpera po messai s’erba e torrai a puliri is cunetas e marciapeis, cun
s’agiudu puru de sa dita chi gestiscit s’arragota de s’àliga. Su tempismu
particulari de s’interventu fai pen chi s’artículu pubblicau martis 6 de
Cabudanni apat procurau un’arresurtau positivu. Giustu in tempus po s’obertura
de unu momentu a s’àteru de is iscolas e s’apuntamentu annuali de su “Prémiu
Dessí” chi, po calincuna dí, fait bessiri Biddacidru capitali natzionali de sa literadura.
BIDDACIDRU, DOMANDAU UN’ATÓBIU TÉNNICU PO
SA COSTRUTZIONI DE SU DE TRES MÓDULUS DE SU MUNTRONAXU
10 de Cabudanni de su
2016
Fonti:www.villacidro.info
A sa
Sindighessa, a sa Giunta Comunali e a is Consilleris de Biddacidru, a is
Síndigus, a is Giuntas e a is Consilleris de Arbus, de Gonnos, Gùspini e
Seddori, sócius de “Villaservice Spa”, a su Síndigu, a sa Giunta e a is
Consilleris de Sant’Éngiu, a su Cda e a
sa Presindentessa de “Villaservice” a su
Presidenti de su Cunsórtziu Industriali de Biddacidru, a s’Amministradori
Straordinàriu de sa Província Sud Sardigna Giorgio Sanna, a is Consilleris
regionalis de su Campidanu de Mesu Rosella Pinna e Alessandro Collu, a su
Consilleri regionali de Biddacidru Emilio Usula, Médicu ISDE, a su Deputau Siro
Marroccu, a s’Assessori a sa Sanidadi de sa Regioni Autónoma de sa Sardigna
Luigi Arru, a s’Assessori a sa Difesa de s’Ambienti de sa Regioni Autónoma de
sa Sardigna Donatella Spano, e po connosciéntzia a su Commissàriu Straordinàriu
de sa ASL 6 de Seddori Maddalena Giua, a is organizatzionis sindacalis CGIL,
CISL, UIL, CSS, USB, a is assótzius de categoria CIA, Coldiretti,
Confagricoltura, Cospargi, a is médicus de basi de Biddacidru e Sant’Éngiu, a
is assótzius ambientalistas, a totus is giornalis.
DISCÀRRIGA
REGIONALI DE BIDDACIDRU E COSTRUTZIONI DE SU DE TRES MÓDULUS DE SA MUNTRONAXU
Cun sa tarea se sutaponni a
s’Atentzioni cosa de Bosàterus is arriscus gravis po sa saludi, certificaus de
su ISDE Itàlia ( Sociedadi Internatzionali de Médicus po s’Ambienti), mandaus a
is destinatàrius arremonaus s’estratu de su documentu “Sa gestioni susteníbbili
de is arrefudus sólidus urbanus” (“Position Paper ISDE Italia – 12 de Austu
2015) chi su scritu integrali s’agatat a s’indiritzu: http://www.isde.it/wp-content/uploads/2014/02/2015
-08-12- Position Paper- RIFIUTI – finale.pdf
In su capítulu, chi apustis torraus a portai de unu totu, is autoris,
Agostino Di Ciaula, Patrizia Gentilini, Ferdinando Laghi e Vincenzo Migaleddu,
personalidadis de importu mannu in campu médicu, analizant cun rigori
scientíficu, is cunsighéntzias sanitàrias apitzus de sa saludi procuradas de is
muntronaxus de s’àliga.
In is moras de s’imbiu de is
Osservatzionis cosa nosta a su servítziu SVA – Assessorau Regionali Difesa de
s’Ambienti – in arraspusta a is integratzionis de su Consórtziu pubblicadas in
su giassu de sa Regioni e chi pertocant su de tres módulus de su muntronaxu de
Biddacidru – chi iat a bessiri, cun is àterus 1.500.000 mc cosa sua de
capiéntzia, de aciungi a is 1.500.000 mc de is duus módulus giai esistentis, sa
prus manna d’Itàlia
DOMANDAUS
a is
autoridadis cumpetentis de pigai ananti a is citadinus de su territóriu
s’arresponsàbbilidadi de nai pubblicamenti chi is tantis suferéntzias
procuradas de is medas maladias chi interessant is famíllias cosa nosta non
funt puru una cunsighéntzia dereta de sa
preséntzia de su muntronaxu/discàrriga de su cunsórtziu e de escludi sa
possibbilidadi de una créscida cosa
insoru in raxoni de s’ammanniamentu smisurau cosa sua.
DOMANDAUS
Chi sa classi política e totu sa
comunidadi téngiant una positzioni firma po blocai sa costrutzioni de su de tre
módulus e po umperai is arrisorsas finantziàrias disponíbbilis po portai a
cumprimentu is impiantus de tratamentu de is fratzionis de avalorai (imbirdi, plàstica, paperi,
cartóciu, e aici sighendi) e de su sicu
de avantzu. Sa strategia Arrefudus Zeru, fata cosa sua de sa Giunta
Pigliaru e annunciada in su programma de s’Amministratzioni bécia e noba de
Biddacidru, previdit difatis s’umperu de impiantus giai in parti amministraus
de sa sociedadi “Villaservice Spa”, e
iat a permiti de apoderai totus is dipendentis atualis de sa “Villaservice
Spa”, e in prus de donai possibbilidadi de pigadas a trabballai nobas e de dura
e de intradas prus mannas.
Sa letura de custu istúdiu non podit
e non depit lassai indiferentis: iat a essi cumenti a si ammanciai de unu
crímini difícili de spricai a sa Comunidadi.
DOMANDAUS
Chi fatzant bessiri púbblicus is
datus uficialis chi pertocant is càusas de morti e is patologias de su
territóriu, is datus de su controllu sighiu de is matricis ambientalis
pruscatou in arrelatu a is territórius de Biddacidru e Sant’Éngiu, cun
atentzioni particulari po su cuntestu innui s’agatat su Muntronaxu/Discàrriga e
is pertinéntzias cosas suas prus acanta.
Talis datus, in parti giai connotus
gràtzias a unus cantu médicus coragiosus de su territóriu, denunciant unu
raportu chentza duda de causalidadi intra de maladias/mortis e preséntzia de su
muntronaxu/discàrriga de Biddacidru. Totu su personali médicu est allarmau e
cun motivu apustis de ai biu su documentu de sa ASL n° 6 “Càusas de morti
2012-14” po su Campidanu de Mesu.
DOMANDAUS
De cumpriri luegus is propostas
progetualis e operativas po chi incumentzit luegus sa strategia “ARREFUDUS
ZERU”, propostas aprontadas própiu po sa zona industriali de Biddacidru. Su
costu de su de tres módulus, arragodeusiddu, est apretziau prus o mancu in €
15.000.000; un’impiantu de tratamentu e arrecúperu ndi iat a costai prus pagu
de sa mitadi, cun efetus positivus apitzus de s’ambienti, arrecúperu de matérias
útilis e cun una torrada económica e
ocupatzionali.
DOMANDAUS
Un’atóbiu ténnicu po si podi cunfrontai Amministradoris e
Comunidadis apitzus de tali proposta, cun sa tarea de incumentzai unu camminu
virtuosu chi portit a un’economia circulari, escludat sa cumpridura de un’àteru
módulu de muntronaxu/discàrriga, e previdat sa bonífica de su territóriu
imbrutau.
Non
podeus torrai a mandai prus a longu decisionis chi si domandant puru is
diretivas europeas e chi si sutaponint a proceduras de infratzioni cun costus
mannus meda a càrrigu de sa comunidadi.
Non
boleus essi testimóngius passivus de s’arruina ambientali e de sa bocidura
lenta tramada a dannu de citadinus inniorantis.
Non
depeus essi cómplicis citius de su
massacru de unu Territóriu chi stimaus e chi boleus amparai cun totus is
fortzas cosa nosta.
“COORDINAMENTO COMITATI SARDI”
BIDDACIDRU, CANI IMPICAU A S’INTRADA DE UNU
MADAU
10 de Cabudanni de su
2016
Fonti:www.villacidro.info
Biddacidru. Custu
mengianu est stétiu agatau unu cani impicau in una mata in s’intrada de unu
madau in localidadi Castàngias. A fai sa scoberta orrorosa iant essi stétius
unus cantu citadinus chi passillànt in sa bia chi portat in localidadi Coxinas.
Su propietàriu de su madau, Pietro Deidda, non nci podit crei e non cuat chi
cust’atzioni “podit tenni a che fai cun calincunu problema nàsciu po sa
gestioni de su corratzu de is porcus in localidadi Cracuris”. Apitzus de su
fatu scrucullat sa Politzia Locali de Biddacidru.
“VILLACIDRESE CALCIO”,
APUSTIS DE 8 ANNUS INCUMENTZAT A PAGAI 50.000 EURUS DE DÉPIDUS A SU COMUNU
10 de Cabudanni de su
2016
Fonti:www.villacidro.info
Cumenti
mai, mancai is medas richestas de is ufícius de su Comunu non funt mai stétias
fatas atzioni de amparu de s’Enti? Nisciunu cummentu de s’ex Assessori a
s’Isport Luca Garau. Si esponit e si difendit invécias s’ex primu citadinu
Teresa Pani, mulleri de Siro Marroccu, deputau e ex presidenti de sa
“Villacidrese Calcio”.
Biddacidru.
S’Amministratzioni Comunali ponit unu frenu a is assótzius isportivus
morosus. De is ufícius de Pratza Municípiu, in su cursu de cust’úrtimus annus,
funt stétias mandadas a is esponentis de sa Giunta precedenti ghiada de Teresa
Pani, unas cantu comunicatzionis innui si ponit in luxi su dépidu pregressu de
is assótzius isportivus in is cunfrontus de su Comunu. Non iant a essi serbidas
a nudda is apretus a s’ex Síndigu e a s’ex Assessori a s’Isport Luca Garau. Sa
responsàbbili de su servítziu, Graziella Pisci, poniat in luxi in una nota de
su 11 de friaxu 2015, cumenti fiat stétiu cumbidau debadas s’assesssori
comunali cun unas cantu notas – cunformas a su regulamentu comunali – a non
intregai is istruturas a is sociedadis morosas, a su scopu de fuiri unu dannu
erariali”, e duncas una cundanna possíbbili de sa Corti de is Contis. In sa
matessi nota si precisàt:” Si bolit fai presenti s’espositzioni depidória gravi
de sa sociedadi “Villacidrese Calcio” chi at presentau unu pianu po torrai su
dépidu. A tali pianu no est stétia donada nisciuna esecutzioni, stanti su
siléntziu de sa sociedadi”. Sa “Villacidrese Calcio” fintzas a intzaras iat
cumpriu unu dépidu de 50.000 eurus in otu annus. Apitzus de sa chistioni
intervenit s’Assessori a s’Isport de immui Marco Erbì:” Apenas aposentaus eus
postu luegus manu a is morosidadis pregressas de is assótzius isportivus in
manera de garantiri in su matessi momentu s’arrecúperu de is créditus e
s’inghitzu de sa stagioni calcística e scéti a acabbu de austu est stétiu in
manera difinitiva acordau unu pianu de torrada a sa “Villacidrese Calcio”. E
s’assessori precisat:” Po cust’amministratzioni s’isport tenit unu caràtiri
sociali de importu mannu meda. In un’atóbiu de pagu tempus fait funt stétias
tzerriadas totus is sociedadis isportivas e totus is morosas ant pagau su
dépidu”.
Abarrat duncas sa pregunta: Cumenti mai,
mancai is medas richestas de is ufícius de su Comunu non funt mai stétias fatas atzioni de amparu de s’Enti? Nisciunu
cummentu de s’ex Assessori a s’Isport Luca Garau. Si esponit e si difendit s’ex
primu citadinu Teresa Pani, mulleri de Siro Marroccu, deputau e ex presidenti
de sa “Villacidrese Calcio”. “ Non ddoi iat motivu de dennegai sa
possibbilidadi a 150 piciocus iscritus in sa “Villacidrese Calcio” de umperai
is campus – sutaliniat Teresa Pani- Poita, puru, su camminu incumentzau de sa
sociedadi fiat giustu: est paghendi e at arrenunciau annus e annus a calisisiat
cuntribbutu. S’amministratzioni at sémpiri apretziau su grandu balori de s’isport cumenti irrenunciàbbili. Creu,
iat a essi stètiu fintzas illegitimu”.
ABBANOA,
INCUMENTZADA SA CAMPÀNGIA “CONSUMUS
SEGURUS” IN SU CAMPIDANU DE MESU
8 de Cabudanni de su
2016
Fonti:www.villacidro.info
Deximilla
leturas in su mesi de Cabudanni. Interessaus is Comunus de Biddacidru, Seddori,
Tuili, Siddi e Turri
Funt prus o mancu 10milla is
clientis de su Campidanu de Mesu interessaus de sa campàngia Consumus Segurus
in cursu in su mesi de cabudanni. Giai de s’annu passau Abbanoa at afortiau su
servítziu de relevadura de is leturas, aumentendi is subralogus e duncas sa
faturatzioni de is consumus relevaus. “Is clientis – spricat sa sociedadi in
unu comunicau po is giornalis – in custa manera funt prus informaus apitzus de
s’andamentu de is consumus cosa insoru e de is costus relativus”. “Apustis de ai bogau is bulletas in acontu (
a parti is casus de cuntadoris de aintru e chi non si nci podit arribbai) cun
sa sterrida de sa letura certificada de is contadoris po médiu de palmaris
eletrónicus, a incumentzai de s’istadi passada, est partida una rivolutzioni
noba po is bulletas de su servítziu de s’àcua integrau”.
Po su chi pertocat is biddas
interessadas de sa campàngia programmada po custu mesi, is leturas ddas faint
dónnia tres mesis in is biddas prus mannas
cumenti a Biddacidru (5.107 clientis) e Seddori (3.568). In is àteras
biddas is leturas ddas faint dónnia cuatru mesis.
A s’insinna de sa trasparéntzia
màssima, in su giassu aziendali si podit castiai su caledàriu innui funt
inditaus, comunu po comunu, is mesis chi is ténnicus de Abbanoa faint is
leturas de is contadoris e is mesis chi mandant sa bulleta.
916 MILA EURUS DE INDENNIZUS PO IS DANNUS FAUS DE IS
ANIMALIS ARESTIS A SA MESSARÍTZIA
7 de Cabudanni de su 2016
Fonti:www.villacidro.info
916 Milla eurus
po is dannus causaus de is animalis arestis a is produtzionis de pisci e a
cussas agrícolas.
Asuba de sa proposta de s'Assessora de sa Difesa de s'Ambienti, Donatella
Spano, sa Giunta, a séguitu de sa organizatzioni noba de is autonomias de su
logu, at aprovau ariseru sa spartzidura de is indennizus 2016. Prus de sa
mitadi de su dinai nci at a bessiri po
is indennizus chi ant causau is animalis arestis a is produtzionis de sa messarítzia
e de s'allevamentu, e at a essi pratziu intra de is Amministratzionis de is
províncias de Casteddu, Sud Sardigna, Aristanis, Nùgoro
e Tàtari, cunformas a is critérius chi sa matessi Giunta iat istabbiliu a
innantis. Su dinai chi abarrat at a serbiri po is dannus chi ant procurau is
crobus de mari (ndt. "cormorani) a is produtzionis de pisci, e andat pratziu intra de is Províncias
de Aristanis, Casteddu, Sud Sardigna (ex Província
de Carbònia-Igresias), Nùgoro (ex Província de s'Ogiastra) e Tàtari
(ex Província de Tàtari e ex Província
de Terranoa – Témpiu).
S'Esecutivu
in prus at aprovau sa pratzidura de 400milla eurus destinaus a s'agiudu e a su
recuperu de is animalis arestis
terrestris e marinus ferius o in dificultadi. Sa cifra stabbilida andat po 240
milla eurus a is Províncias. A Casteddu arribbant
34.285,72 eurus. Sa matessi cifra andat a Tàtari -Terranoa e su Sud Sardigna (Biddacidru
e Bidda Mratzàxia): 68.571,42 eurus. Nùgoro (Tortolì) e Aristanis ant a
arriciri cadauna 34.285,72 eurus. Is 160 milla eurus chi abarrant ant a andai,
in seti partis agualis (22.857,14 eurus) a is sugetus de sa "Rete"Arretza Regionali po sa
cunservatzioni de sa fàuna marina.
Formant sa "Rete" is cincu Àreas
Marinas Amparadas: Ísula de s'Asinara, Cabu
Cassa- Ísula Piana, Cabu Crabonaxa, Taulara - Punta Coda Cavallo (Punta Coa de Caddu?), Penísula
de su Sinis – Ísula de Maluentu, Parcu
Natzionali Sa Maddalena e su Comunu de Pula po is operatzionis de agiudu, recúperu
e libberatzioni de is animalis marinus prevídias
de su protocollu de intendida arremonau.
BIDDACIDRU, ERBA INFESTANTI IN DÓNNIA
LOGU
6 de Cabudanni de su 2016
Fonti:www.villacidro.info
Degradu
in bidda, is erbas malas infestant is cunetas e is marciapeis de su centru
urbanu.
Parrit custa sa cartolina de bísita chi donat
Biddacidru. Torraus in bidda, apustis de ai passau, mancai, calincuna dí de
pàsiu in una biddixedda turística o in calisisiat àtera bidda costera de sa
Sardigna, sa cilla de degradu e de sbandonu brincat luegus a is ogus. Non
si cumprendit a chi spetat su cómpitu de ndi bogai s’erba infestanti chi
crescit aundisisiat in bidda, pruscatotu innui ddoi at domus disàbbitadas,
edifícius púbblicus o bias atesu. A castiai is operajus comunalis trabballendi
parrit chi si interessant scéti de atendi is giardinus púbblicus mentras sa
dita de arragorta de s’aliga, chi tenit su cómpitu de sciovai is bias,
allichidit scèti is bias principalis chentza pero de ndi bogai s’erba. Scéti
calincunu citadinu, chi tenit ancoras unu pagheddu de santidu cívicu,
pulit cuneta e marciapei ananti de domu cun sa scova cosa sua. Po su
restu erba in dónnia logu, chi si fichit intra de asfaltu e cordonadas,
fadendi, cun su passai de su tempus, dannus a ambaduus. Po su chi pertocat
s’estética, sa galleria de fotografias innò asuta arresumit beni su chi est nau
in pitzus.
BISURA NOBA PO
PRATZA "MARTIRI DE BUGGERRU"
6 de Cabudanni de su 2016
Fonti:www.villacidro. info
BIDDACIDRU. Non prus unu
muntonàrgiu a celu obertu, ma unu parcu innui passai calincuna ora e fai giogai
is pipius. In Pratza "Martiri di Buggerru" su Comunu, apustis de ndi
ai tirau totu s'erba mala, at postu puru giogus po pipius, una santzianedda e
unu líscinu.
Is citadinus de annus pediant a su comunu de sistemai sa
pratza e scéti apustis de su subralogu
de duus assessoris, Giuseppe Ecca e Marco Erbí, e su cabucantieri de su Comunu,
funt inghitzaus is trabballus po donai vida noba a su chi oramai fiat bessiu
unu campu sbandonau. Is operàjus de su Comunu in pagus dís ant donau
una vida a sa pratza noba.
"Bollu torrai gràtzias a sa
Giunta – decrarat Alberto Onnis – po sa tenta, ddi nau diaici fintzas a candu
no at a essi acabbau, de cambiai sa chi fiat una discàrriga a celu obertu in
unu puntu birdi in su centru de Biddacidru". S'Assessori a s'Ambienti,
Marco Erbí impromitit s'acabbu de is trabballus in tempus crutzus
e annúnciat :" Apustis p ddu preneus a pradu birdi e nci
lompeus s'àcua".
IPSIA GÚSPINI, CLASSIS A ARRISCU SERRADA:
STUDIANTIS IN RIVOLTA
6 de Cabudanni de su 2016
Fonti:www.villacidro.info
GÙSPINI.
In una lítera mandada a sa redatzioni cosa nosta; is studiantis espressant totu
sa contrariedadi cosa insoru apitzus de sa decisioni chi at pigau su
Proveditorau.
“Seus is studiantis de sa classi 3^A de
su Tsss (Ténnicu, servítzius sóciu sanitàrius) serali de s’Istitutu
professionali “Alessandro Volta” de Gùspini. Iaus a bolli espressai su
disprexeri cosa nosta po sa decisioni, pigada de su Proveditorau, de serrai su
cursu de stúdiu cosa nosta po nexi de unu númunu bàsciu de iscritzionis. Nosu
seus is pagus chi ndi pagaus is cunsighéntzias apustis duus annus de impignu mannu
po sodigai sa tarea cosa nosta, chi est sa de arrannesci a lograi s’arrogu de
paperi de scola superiori de segundu gradu.
Su ténnicu de is servítzius sóciu sanitàrius
fiat s’única scola serali chi ancoras esistiat in sa zona e eus scioberau de
dda trastigiai credendi chi a s’acabbu de is stúdius iaus pótziu brintai in su
mundu de su trabballu in unu setori chi si praxit diaderus opuru brintai a
s’Universidadi. Giai chi est una scola serali seus studiantis chi in s’interis
de sa vida no ant pótziu sighiri a studiai de piciocheddus ma chi, cun totu
custu, ant tentu s’atrivimentu de si torrai a ponni in giogu e chi trabballant
cun impignu e cusciéntzia, mancai totus is dificultadis e is impignus chi
podeus tenni cumenti a trabballu, famíllia, dificultadi económicas.
Donniunu de nosu cumenti a individuu tenit is problemas cosa sua. Nosu scieus
chi su podi tenni un’istrutzioni est unu deretu de totus e chi su Stadu si
depit donai is benis necessàrius po podi campai un’esisténtzia dinnidosa.
S’istrutzioni est de grandu importu po nosu e ddu iat depi essi in sa vida de
totus e chi est prus in artu de nosu s’iat a depi donai garantzias e non
istrobbai is progetus e is ambitzionis cosa nosta. Sa serrada de su Tsss serali
de Gùspini cumportat s’impidimentu de lograi unu arrogu de paperi ca non ddoi
at àteras scolas seralis si non in Casteddu; is costus de su biaxi po podi
trastigiai in una scola diaici atesu funt mannus meda po totu nosu; non
podeus nimmancu biaxai cun is mezus púbblicus ca s’úrtima curriera est a is otu
e mesu de a merí (20,30) e s’úrtimu trenu est a is noioras e mesu de a noti
(21,30) e is cursus seralis fatuvatu acabbant a mesunoti (24,00). Po problemas
de trabballu e de famíllia non si podeus nimmancu iscriri a mengianu.
Abbisóngiat a nai puru chi in sa matessi scola ant serrau puru sa tertza de su
mengianu e immui is piciocheddas si agatant cunfúndias. Totu custu cumportat
una sperdidura scolàstica lestra. A s’acabbu naraus: studiai est unu deretu e
nosu non si arrendeus!!!
Arreconnoscentis de s’atentzioni garbosa de
bosàterus, giaus is saludus coralis cosa nosta.
MORTU SALVATORE USALA, HA GHERRAU PO IS
DERETUS DE IS MALÀDIUS DE SLA
6 de Cabudanni de su 2016
Casteddu. Est mortu custu merí, a s’edadi de 63 annus, su cabu stóricu de is
malàdius de SLA chi in custus annus at portau a innantis medas batallas po
melliorai is cunditzionis de vida de is malàdius gravis no
autosuficientis. Arrecoverau de mitadi Austu in su Spidali Marino de
Casteddu, Usala fiat malàdiu de tempus de SLA ma is cunditzionis cosa sua non
ddi impidiant de portai a innantis is batallas cosa sua po s’arreconoscimentu
de is deretus po is malàdius gravis. Medas, in custus annus, is isciòperus de
su fàmini e is suspensionis de is curas salvavida. Usala fiat su fondadori
de su “Comitato 16 Novembre Onlus” chi si ocupat de is deretus de is malàdius
cun patologias gravis.
Adriano Muscas in crisi cun sa Giunta noba?
4 de Cabudanni de su 2016
Fonti:www.villacidro.info
Biddacidru. Discútiu, stimau,
criticau e votau. Si iat a podi arresúmini in cuatru fueddus su profilu
políticu de Adriano Muscas. Po sa de tres bortas de sighiu arrannescit a
conchistai una cadira aintru de su Consillu Comunali de Biddacidru. In s'úrtima
torrada eletorali est arrannésciu a si fai donai fidúcia de is citadinus cosa
sua cun 500 preferéntzias. Sa candidadura cun sa lista “Alternativa Civica”
fiat parta luegus atrivida: si ponni imparis cun chini dd'at cumbàtiu de is
bangus de s'opositzioni cincu annus, iat
fatu nasci calincuna duda puru aintru de su grupu. Non sémpiri at cumpartziu is
órdinis arricius de is partidus e custu dd'at fatu bessiri unu “cani scapu” de
sa política cirdesa, tanti de si depi dimiti, a unu certu puntu, de su Partidu
Democràticu. Scera chi ddi fiat costada sa cadira de assessori in sa Giunta
Pani. Parrit chi is raportus cun sa Giunta noba, ghiada de Marta Cabriolu,
siant guastendusí po nexi de cussu individualismu chi de sémpiri dd'at
contraddistintu. Sa “Villaservice” e
su “Consorzio Industriale” fiant is
postus prus disigiaus de ex assessori. Apustis de ai biu sparessi sa possibbilidadi de presidiri sa
Villaservice, e apustis de ai arrefudau un'assessorau, sa scera est arruta po fortza asuba de su “Consorzio
Industriale”, mancai cun sa tenta de pigai su postu de Giorgio Danza in sa
cadira presidentziali. Po immui s'at a depi acuntentai de sa càrriga
de consilleri aintru de su diretivu de su Consorzio, chentza scaresci chi sa sua est una délega fiduciària
e in custu períodu parrit non ndi siat logrendi meda! Apustis prus de unu mesi
de intervistas tentadas e domandas de acraramentus apitzus de su ruolu nou
aintru de su “Consorzio Industriale”, no at ancoras fatu nisciuna decraratzioni. Scéti in
un'ocasioni dd'eus nau ainnantis is contenutus de s'intervista. Ddi iaus ai
bófiu pregontai calis funt is progetus chi est portendi a innantis po afortiai
su Consorzio Industriale, cali est su stadu de saludi de s'enti e si apat mai
fatu un'intrada a is atus po ddu averiguai. S'arraspusta cosa sua est stétia
disarmanti. “ Deu non seu un'inchisidori”. Po unu chi fait parti de unu grupu
políticu chi porta su nómini de Giovanni Falcone (Comitato Possibile “Giovanni
Falcone” Biddacidru), su magistrau chi at pagau cun sa vida sa gherra contras a
sa màfia, un'intrada a is atus iat a
depi essi su mínimu po garantiri sa condota bona de unu enti diaici stratégicu
po su tessutu sóciu-económicu de su Campidanu de Mesu. Ddi iaus ai bófiu pregontai po cali motivu apat fatu
bísita a is impiantus de sa “Villaservice”,
e cun chi apat cuncordau sa bísita. E
po su chi pertocat su ruolu passau
de Assessori a s'Ambienti in sa Giunta Pani, ddi iaus ai bófiu pregontai
cumenti est possíbbili chi 4 allevadoris de procus téngiant sa mellus apitzus
de ténnicus, Fortzas de s'Órdini,
políticus de sa Asl e poita custu
bubboni no est stétiu bogau in su nasci candu Fusteti fiat Assessori? Bai sciri
ita iat a nai Giovanni Falcone!
Disterraus, apróliu nou in su Portu
Canali de Casteddu
2 de Cabudanni de su 2016
Fonti: www.villacidro.info
Custu mengianu est lómpia in su Portu Canali sa navi
Dattilo de sa Guàrdia Costera cun 931 disterraus.
Est
cumentzada custu mengianu s’operatzioni de sbarcu de is 931 disterraus sarvaus
in is dís passadas in su largu de is costeras líbbicas. Funt 931 is personis
lómpias custu mengianu apitzus de sa navi Dattilo de sa Guardia Costera, de
custas 213 funt minoreddus. Apitzus puru tres mortus. S’operatzioni dd’at
coordinada sa Capitaneria de Portu. In sa banchina de su portu cummerciali est
stétia apariciada una “màchina” de s’arricidura imponenti, cun Protetzioni
Civili, ASL, Croce Rossa e mediadoris culturalis, innui si donant is primu
curas a is malàdius e a is ferius, cun sa aprontadura de su “iter” po
s’identificatzioni. Is disterraus ant a essi cambiaus oi e totu in is
struturas diferentis agatadas de sa Prefetura in is 4 províncias stóricas
sardas.
Intra de tres cidas cumentzat
su “Prémiu Literàriu Giuseppe Dessí”
1 de Cabudanni de su 2016
Fonti: www.villacidro.info
Cenàbara 2 de Cabudanni in Casteddu nc’est sa
presentada de su de 31 Prémius Literàrius Giuseppe Dessí in programma in
Biddacidru de su 19 fintzas a su 25 de Cabudanni.
De
su 19 fintzas a su 25 de Cabudanni si rennovat s’apuntamentu annuali in
Biddacidru: is atóbius cun autoris, is presentadas de s’imprenta, is
labboratórius didàticus, is leturas e is arrécitas musicalis funt
is ingredientis de una cida culturali tipida tipida chi cumenti a sèmpiri
acumpàngiat su Prémiu Dessí e chi culminat domínigu 25 de Cabudanni cun sa
cirimónia de procramatzioni e premiatzioni de is bincidoris de is duas
setzionis literàrias de su cuncursu: narrativa e poesia. Sa serada de acabbu
incoronat puru is bincidoris de àterus duus arreconnoscimentus: su “Prémiu
Speciali de sa Giuria” e su prémiu speciali “Fondazione di Sardegna” donau de
sa “Fondazione Dessí” imparis a sa fundatzioni bancària. Mannu meda,
cust’ànnu puru, su livellu de acunsentimentu a su cuncursu cirdesu de parti de
is domus imprentadoras natzionalis, cun 345 volúminis (212 po sa setzioni
narrativa, 123 po sa poesia) lómpius a sa segreteria de su Prémiu aintru de sa
scadéntzia de su bandu, su 20 de Làmparas passau.
In nóminis de is ternas de finalistas e de is
bincidoris de is prémius specialis, imparis a su programma de sa cida culturali
cirdesa, ddus annunciant in s’interis de una cunferéntzia po is giornalis in
programma cenàbara 2 de Cabudanni in Casteddu, in sa sea de sa “Fondazione di
Sardegna”, in bia San Salvatore da Horta n.2. In s’atóbiu cun is giornalistas,
a is dexi e mesu de a mengianu (10,00), intervenint su Síndigu de Biddacidru
Marta Cabriolu, Graziano Milia, arresponsàbbili de is relatus esternus de sa
“Fondazione di Sardegna”, su Presidenti de sa “Fondazione Dessí” Paolo Lusci e
Duilio Caocci in arrapresentàntzia de sa giuria de su Prémiu.
Is operas bincidoras de su Prémiu Marchionni
in ammosta in Bologna
1 de Cabudanni de su 2016
Fonti:www.villacidro.info
Is òperas bincidoras de su Prémiu Marchionni lompint a “Ca’
la Ghironda ModernArtMuseum”, su spàtziu museali a pagus chilometrus de su
centru de Bologna.
Bologna. Domínigu 4 de Cabudanni
a is cincu de a merí (17,00) in sa “Sala delle Colonne” de su cumplessu museali
s’inaugurat sa primu tapa de is ammostas chi girant in is biddas chi ant
a fai a connosci in Itàlia is trabballus de is 30 bincidori de su cuncursu
natzionali d’arti cuntemporànea prumóviu de su Museu “Magmma” de Biddacidru.
Unu
cuncursu ideau de su diretori artísticu de su “Magmma” Walter Marchionni, po arragordai
Dino Marchionni, incisori spantosu de Urbino chi arribbau in Biddacidru in su
1954, iat scioberau de passai innòi s’arrestu de sa vida cosa sua. Fintzas a su
18 de Cabudanni funt espostus non scéti is trabballus de Juan Eugenio Ochoa e
de Francesco Altomare, is duus bincidoris unu po sa setzioni Pintura s’àterus
po sa Gràfica, ma cussus de is àterus artistas puru – in totu 15 po dónnia
setzioni – scioberaus de una giuria de calidadi intra de is 900 lómpius
de totu su mundu.
Prumóviu in Meseidas 2015 su Prémiu Marchionni
at atirau un’interessamentu forti de parti de artistas de totu su mundu,
cumenti dimostrat su númunu mannu de òperas lómpias. Intra de is prémius
intregaus fiat previdia puru un’ammosta chi girat peri is biddas de is primu 30
classificaus: apustis de sa primu tapa in su Museu “Ca’ La Ghironda” de
Bologna, is àteras ant a essi sa de “Palazzo Collegio Raffaello” de Urbino e
s’Archíviu “Galleria Lazzaro” de Milano.
Torrat a oberri su “Hotel Esit”, Pili: “ In custu
cantieri arruina ant portau 20 disterraus”
1 de Cabudanni de su 2016-11-12 Fonti: www.villacidro.info
Biddacidru. Torrat a oberri su “Hotel Esit”
in su coru de sa noti, ma est po strangiai 20 de is 617 disterraus
africanus aproillaus ariseru a mengianu in is costeras de Casteddu, cun
una navi de sa marina mercantili irlandesa. Po su deputau de “Unidos” Mauro Pili
ddoi at calincuna cosa chi no andat in custa decisioni e púbblica in su profilu
“Facebook” cosa sua una denúncia contras a sa pràtiga adotada po agiudai is
disterraus. Su sfogu de su políticu sardu est acumpangiau de unas cantu
fotografias chi ammostant su stadu de arruina de sa strutura chi s’agatat giai
a s’acabbu de su centru abbitau de Biddacidru. Labai “ S’albergu béciu de
s’Esit in sa Spéndula in Biddacidru – narat Mauro Pili de sa pàgini “Facebook”
cosa sua – immui pagora in custa arruina cantieri funt stétius portaus 20 de is
600 disterraus. Si cumprendit chi sa prefetura est umperendi arruinas in dónnia
logu, chentza de arrespetu nimmancu po is arregulas prus elementaris. Totu
custu mancai si circhit de cuai sa beridadi de is fatus”. Su “Hotel Esit” est
in cunditzioni de sbandonu totali de prus de 10 annus. Nàsciu cumenti a
elementu de punta de is potentzialidadis turísticas cirdesas, est passau de
manu in manu ainnantis de essi scarésciu de unu totu e torrau a bogai a pillu
in custas úrtimas oras po su “afàriu” de sa strangia de is disterraus.
Pili:
“disterraus strangiaus in una strutura chi est arruendindi e chentza nisciuna
autorizatzioni”.
NOI
NON SAPEVAMO
Lingua – Turismo –Industria - Basi militari - Ambiente
Su líbburu de Bachisio Bandinu, cumenti si podit a biri de sa coberta
de ananti e de palas, est iscritu in duas línguas: italianu e sardu o a
s’imbressi.
Sa parti in italianu scrita de
unu totu de Bandinu dda furriant in sardu autoris diferentis segundu sa
varianti linguística cosa insoru e no ammancat, cumenti eus a biri, unu
capítulu in LSC (Limba Sarda Comuna). Su primu capítulu intitulau “La lingua”
ddu furriat in sardu de mesania Mario Puddu. Su de duus intitulau “Il turismo” Battista Orecchioni in gadduresu. Su de tres
“L’industria” sémpiri Mario Puddu ma custa borta in logudoresu. Sa giradura de
su de cuatru, intitulau “Le basi militari”, dda fait Paolo Zedda in
campidanesu. Su de cincu “L’ambiente” ddu furriat Maria Giuseppa Cossu in LSC,
est a nai un’ammesturítziu de variantis scumpensau faci a su logudoresu, chi
iat depi, segundu calincunu, bessiri sa língua bandera de is sardus. S’úrtimu
capítulu, “Oggi noi sappiamo?” ddu furriat invécias Bandinu etotu in
bitichesu.
A dónnia manera su líbburu mi agradat meda non scéti ca manixat argumentus chi oindí funt de grandu
interessamentu po sa genti ma poita apu agatau puru spantosa s’idea de sa giradura in variantis e
sutavariantis de su sardu. Est unu líbburu, a parri cosa mia, chi narat cosas
de importu ma in manera ligera chentza scrocorigai su ciorbeddu.
Apu furriau in sardu campidanesu unus cantu tretus de su 1°capítulu:
Pag. 7
“Nosu non ddu sciaus chi sa língua cosa nosta fiat bella e arrica,
capassa de contai su mundu. Eus crétiu chi fiat póbura e grussera, un’impedimentu
po su svilupu. Si iant nau chi po imparai s’italianu tocàt a nci scavulai su
sardu. E nosu dd’eus crétiu e custu precetu macu dd'eus fatu nostu”. ...
Pag.9
“ Is cuindixi annus de su 1950
a su 1965 funt de importu mannu po cumprendi su scontru intra de is duas
línguas, sa sarda e s’italiana. Fiant nascendi in totus is biddas de s'Ísula is
scolas de mesania e fiat inghitzendi s’alfabbetizatzioni de massa cun sa
televisioni. Totus is cosas chi si produsiant in manera indústriali si
presentant cumenti a sinnus, sa merci
fiat portadora de messàgius. Sa televisioni a bellu a bellu bessit sa mitza de
is fueddus e de is iscedas. Su sistema nou de is ogetus, in su cummérciu
spainau de su consumu, imbentat nóminis nous. Totu sa comunicatzioni de sa tennologia,
de su cummérciu, de sa scola, de sa burocratzia est in italianu. Música, isport
e tempus de discansu spainant una pedagogia fitiana de spratzinadura de
s'italiano. Su sardu benit postu a una parti, disterrau a s'umperu privau.
Custu processu fortzau de adeguamentu a sa cultura escludiat in manera rigorosa
s'umperu de sa língua sarda. Sa cosa parriat naturali e non poniat nisciunu
problema, cumenti si siat stétia una procedura crara e motivada. E invécias
fiat contras a dónnia princípiu pedagógicu, contras a dónnia lógica
linguística, contras a calisisiat progetu antropológicu e políticu”. …
Pag.11
“Ma candu una língua bessit dominadora a dannu de un'àtera, non
baliat sa paridadi e andat a innantis po
càmbiu, sbisuriadura, sperdidura”. …
Pag. 12,13.
“S'ant nau: “sa língua cosa de bosàterus non si serbit prus, non
tenit prus una funtzioni in su mundu modernu”. Nosu dd'eus pigau po beridadi,
credendi in sa teoria funtzionalista de sa língua chi bolit cust'ùrtima cumenti
a un'aina chi serbit scéti po sa funtzioni pràtiga de nai e tzerriai is cosas,
is cosas impónnias de is àterus.
Nosu non sciaus chi totu custu non fiat berus, chi fadiat parti de
un'ideologia dominadora. Non sciaus chi in Sardigna fiat cumprendusí
un'assetiamentu ideológicu cun sistemas de significaus nous e chi in s'Ísula
cosa nosta fiat impónniu unu mollu de
regioni de foras imbistida de unu capitali económicu e culturali de sfrutamentu
chi escludiat o disterrat língua e
cultura sarda in cuntestus/furrungonis sémpiri prus strintus.
Própiu in cussus annus, in
Sardigna, si fiant ponendi in atu
progetus e programmas chi iant a essi decidiu su svilupu e is indirítzus de
política económica e culturali: industrializatzioni, turismu, cultura de massa.
Progetus e programmas chi no eus fueddau/arraxonau in sa língua cosa nosta e
chi, po is maneras chi funt cumprius, non currispundiant a s'identidadi de sa
cultura nosta, a s'apretu de is abbisóngius nostus e a sa lógica de is
interessamentus cosa nosta. Antzis s'indústria petrolchímica fiat nàscia, in
Otzana, cun sa tarea precisa de ndi bogai de fundu de arraíxini s'antropologia
de sa pastoria, e po àteru versu su turismu de is imbistimentus continentalis e
esterus fadiat cumentzai sa
speculatzioni de sa terra e de is
fàbbricus e s'arruina de sa fasca
costera marina. Nosu non si ndi seus acataus chi is cosas programmadas, fatas e
fueddadas de is àterus, non podiant torrai a bantaxi cosa nosta.
No eus cumpréndiu s'imboddicu cando si narànt chi non fiat prus
tempus de fueddai su sardu, e chi sa pérdida de sa língua de bratzolu non si
podiat fuiri ca nci fiat s'apretu de is
tempus, sa necessidadi de is tempus nous”.
Pag.14
“ Nosu non sciaus chi custu si ddu narant is meris de su tempus, est
a nai de cussas fortzas económicas e sóciu-culturalis chi faint passai cumenti
a apretu de custus tempus is interessamentus
mercantilis e su domíniu
económicu e culturali cosa insoru..
No est stétiu apretziau su dannu incalculàbbili de sa sperdidura
linguística e de sa paràlisi culturali de cussus cuindixi annus e prus, non
ddus ant postus in contu is costus
umanus sentimentalis e
intelletivus pagaus, su sacrifíciu de sa fortza creativa de sa língua de
bratzolu chi at struturau s'imaginàriu, is afetus, is santidus e is arraxonis
de s'esperiéntzia comunitària .
Non si fiaus acataus, in is annu '60, chi imparis a sa língua
inghitzàt a morri puru sa cultura cosa nosta e duncas puru totus is linguàgius
non verbalis: su baddu, su cantu, is cumpeténtzias de is artigianus, is ritus e
is costumus, sa bistimenta e sa cosa de
papai. Diaici is mundus bius de su logu intrant in crisi o intrant in sa
spetacularizatzioni de su folclori, in su sensu de strambecu e de pintorescu.
Bastanti chitzi eus imparau chi perdi sa língua cosa nosta boliat nai perdi
un'universu de su nai, de su fai e de su comunicai. Difatis totus is
esperiéntzias non verbalis, cumportamentus, arrelatus socialis, ritus e baloris
funt insertaus in unu cuntestu a primatzia linguística: “su verbali e su non
verbali òperant in un'arretza dinàmica de totu su sciri”.
Sa cultura dominanti noba non at dépiu sprecai nimmancu tantis
energias po ndi bogai língua e cultura
de su logu, at in manera simpli fatu una classífica: s'italiano est modernu, de
su tempus nostu e arricu, cunformas a is abbisóngius e a is necessidadis de su
tempus, est sa língua de su svilupu e de su sciri nou; sa língua sarda est
arretrada, póbura, grussera, no est bona a donai arraspustas a s'apretu de su
tempus.” ...
Incastrau de unu videu: 600 eurus de multa po ai sbandonau s’aliga peri
bia
31 de Austu de su 2016
Fonti: www.villacidro.info
Biddacidru. Crediat de dda ai fata franca, mancai su rimproveru arriciu
de un’operaju forestali in servítziu, chi si fiat acatau de intentzionis malas
cosa sua. In s’interis su merí de su 15 de Austu passau, un’ómini de
sessant’annus at parchegiau sa màchina cosa sua a su costau de sa strutura
polifuntzionali connota cumenti “ex Casermetas” in bia Parrocchia, e at tirau a
foras de su còfanu una sachita niedda de àliga. In cuss’arrenconi de strada si
fiat formendi, cun s’andai de su tempus, unu muntonàrgiu abbusivu. S’antzianu
at postu s’àliga cosa sua imparis a s’àtera chi giai nci fiat. In cussu
momentu, Marco Deidda, consilleri comunali e dipendenti de s’Agéntzia Forestas
(ex Enti Forestas) in servítziu contras a su fogu in su campu sportivu, at
tentau de ddi fai cambiai idea. A is fueddus “Ita est fadendi? Non ddu scit chi
non podit sbandonai s’àliga peri bia?”. S’ómini parit chi apat fatu finta de
nudda, portendi a términi su propósitu
cosa sua. In su matessi momentu sa scena est stétia immortalada in unu videu,
chi sa cópia originali dd’at achirida su comandanti de sa Politzia Locali, Paola
Campesi chi est arrannéscia a identificai su fartau de su sbandonu de s’àliga.
Sa personi est stétia tzerriada, duncas, a su cumandu de Politzia Locali innui
at arriciu una multa de 600 eurus. S’assessori a s’Ambienti Marco Erbí non
bolit a fueddai de línia tosta ma de torrada a sa legalidadi. “ Est sa línia
chi seus adotendi faci a totus is frontis: arrespetu de is arregulas, chi no
arrespetat sa lei est giustu chi paghit, non nci ant a ai prus citadinus de
série A e citadinus de série B. Deretus e doveris agualis po totus”.
BIDDACIDRU, ABBANOA:MESU MILLIONI PO TORRAI
A FAI S’ARRETZA DE S’ÀCUA
30 de Austu de su 2016
Fonti: www.villacidro.info
Is bias interessadas funt: bia Nuoro, bia
Tempio, bia Pascoli, bia Pavese, bia Foscolo, bia Verga, bia Satta, bia Farina,
bia Fogazzaro, bia Mazzini e bia Deledda.
Adiosu a is cundutas bécias totus stampadas in
Biddacidru. Abbanoa est imbistendi mesu millioni de eurus po càmbiai is
arretzas de s’àcua in medas bias de su centru abbitau. Is risorsas ddas ant
recuperadas gràtzias a is finantziamentus de su mutuu regionali destinau a su
pianu de is infrastruturas. Is bias interessadas funt bia Nuoro, bia Tempio, bia
Pascoli, bia Pavese, bia Foscolo, bia Verga, bia Satta, bia Farina, bia
Fogazzaro, bia Mazzini e bia Deledda. In cust’úrtima bia cras si fait su
collegamentu de is cundutas nobas apenas acabbadas. Po fai s’interventu, a
incumentzai de is 8 ddoi podit ai calus de pressioni in s’arretza de s’àcua
in sa zona intra de bia Regione Sarda e
sa parti bàscia de sa bidda. “ Is cundutas bécias de s’arretza comunali – fait
sciri Abbanoa – fiant oramai guastas de unu totu e no adatas a garantiri su
servítziu. In su cursu de is annus nci fiant stétias tantis arrogaduras de depi
fai medas interventus po ddas arrangiai. Po custu motivu Abbanoa at insertau su
càmbiu totali cosa insoru intra de is interventus finantziaus de su mutuu
regionali. Po fai s’arretza noba funt umperendi tubus in ghisa sferoidali,
materiali chi apoderat de prus, e piatzendi vàlvulas de sperradura chi ant a
permiti de podi otimizai sa spartzidura de s’àcua in is zonas diferentis de su
centru abbitau”.
PILI: “RACKET O ESTORSIONI A
PALAS DE IS FOGUS A IS AZIENDAS AGRÍCOLAS”
30 de Austu
de su 2016
Fonti: www.villacidro.info
Su deputau de
Unidos, Mauro Pili, lànciat s’allarmi contras a is fogus chi in s’úrtimu mesi
at fertu medas aziendas agrícolas sardas. Segundu su políticu sardu a palas de
custus acontéssius, de seguru de orígini dolosa, si iant a cuai tentas de
“matrici unitària” acapiaus a “ fenòmenus de “racket” opuru unu pianu
speculativu acapiau a tretus mannus de terra paris”. Is aziendas fertas
funt totus cuncentradas in zonas paris de sa Sardigna meridionali. Seus
chistionendi de aziendas mannas meda, chi tenint, a bortas, prus de 300 ètarus.
“ Totus is aziendas – denúnciat su deputau sardu – funt stétias fertas in
manera precisa a su coru produtivu:domus de palla e machinàrius
indispensàbbilis po sa condutzioni de sa messarítzia”. A palas de custa chi est
stétia difinida cumenti a una “escalation” criminali bera e própia, ddoi iat a
essi una costumàntzia, medas bortas impreada in su territóriu sardu, chi
punnat a ndi pinnicai is cuntribbutus púbblicus cun sa scusa de creai postus de
trabballu o torrendi a pagai cun is finiallas su pópulu sardu. “ Difatis –
precisat Mauro Pili – no est unu segretu chi sociedadis prus o mancu a sa
luxi de su soli funt ponendi asuta de atacu sa Sardigna po su chi pertocat
progetus speculativus acapiaus a is intzidus energéticus.
E nimmancu est unu segretu chi, po sa matessi
ammissioni de custus faineris, si circant terrenus agrícolus paris e de grandu
mannària ca costant prus pagu de is chi funt in is zonas industrialis”.
S’apellu de su políticu sardu est rivólgiu a su Ministeru de s’Ambienti chi “
depit luegus ativai totus is atzionis necessàrias po chi custus atentaus
sighius non scéti bengiant firmaus ma si pongiant in éssiri totus is propostas
útilis a stabbiliri sa matrici de custus gestus criminalis”.
Pili at denunciau sa presentada de
un’interrogatzioni parlamentari po totus is atentaus ponifogu chi ant fertu
unas cantu aziendas in is sartus de Ortacesus, Biddesorris, Santu ‘Éngiu, e
cussas ogetu de sa speculatzioni energética in is sartus intra de Gùspini e
Gonnos. “Serbit un’atentu particulari – acabbat Pili – poita medas elementus
funt simbillis e no est pentzàbbili no aberri unu fronti unitàriu de scrucullu
po cumprendi si ddoi at o no calincunu fenomenu criminali chi est atentendi a
sa messarítzia sarda”.
UNU CUNCORDU DE NO CONTRAS A SA
SPECULATZIONI ENERGÉTICA DE SU TERRITÓRIU
29 de Austu de su 2016
Fonti: www.villacidro.info
Is Comitaus de su territóriu: “No
Megacentrale” (Gùspini), “Terra
che ci appartiene” (Gonnos),
“Associazione Progetto Comune (Biddacidru),
“Sa Nuxedda Free” (Biddaramosa), “Terrasana”
(Deximuputzu), “Basso Medio
Campidano: aria, terra, acqua” (Biddesorris),
“No Al Termodinamico”
(Cossoine). “No Megadiscarica” (Biddacidru) e “Associazione Italia
Nostra Sardegna” sàbudu 3
de Cabudanni a is dexi de a mengianu (10,00), in su Centru
Anàlisi (zona
artigianali PIP) de
Gonnos, ant organizau un’atóbiu generali
contras a sa speculatzioni energética in Sardigna. Is comitaus e is
assótzius cumbidant a is citadinus, a is amministratzionis de su logu, a is assótzius
de categoria de cuntestu agrícolu,
ambientali e culturali, a is fortzas
políticas a pigai parti po fai fronti a s’apretu – si ligit in su comunicau – chi s’est
creau apustis de is propostas de ponni in terra sarda medas
mega-impiantus industrialis
termodinàmicus solaris,
dannosus e invasivus, de
collocai in terrenus agrícolus,
de custus progetus duus funt abetendi
in is mesas de
Roma unu bia líbbera de genia política e non ténnica”. S’assótziu
“Associazione Progetto Comune” pregontat, pruschetotu a “ totus
is Cirdesus de agiudai s’initziativa” e arragodant puru chi “ su territóriu cosa nosta puru est interessau de su progetu “Impiantu solari termodinàmicu de sa poténtzia
lorda de 55 MWe narau
“Gonnosfanadiga e opere connesse” (custu su ligóngiu a su progetu). Is chi in su progetu funt naradas “opere connesse” immui pertocant puru su comunu de Biddacidru. Su territóriu cosa nosta, difatis, iat a strangiai su passàgiu de is cavus chi portant s’energia prodúsia de sa centrali finas a
s’impiantu de spartzinadura,
chi est previdiu aintru de
s’àrea industriali esistenti”.
TERMODINÀMICU IN SU
CAMPIDANU DE MESU, MAURO PILI: “UN’IMBODDICU, MANDU TOTU A SA PROCURA”
27 de Austu de su 2016
Fonti:www.villacidro.info
Gonnos. Custu mengianu, una delegatzioni de
imprendidoris agrícolus e de allevadoris at atobiau su deputau de “Unidos”,
Mauro Pili, portaboxi de sa gherra cosa insoru contras a un’azienda chi iat a
bolli stallai apitzus de is terrenus cosa insoru un’impiantu termodinàmicu chi
iat a frutai prus o mancu 2 miliardus de eurus. Is agricoltoris e is
allevadoris ant acetau is cunditzionis de sa dita e timint s’esprópiu de is
terrenus cosa insoru. Is imprendidoris chi iant a bolli imbistiri in is terras
de su Campidanu de Mesu, difatis, a fronti de una batalla cumentzada in su 2013
chi no est arrannéscia a piegai sa resisténtzia de is messajus ant ameletzau sa
possibbilidadi de recurri a su deretu de esprópiu de is terrenus po sa
costrutzioni de un’impiantu chi iat a portai benefícius po totu sa comunidadi.
Segundu sa dita, in prus, is terrenus no ancoras achirius iant a essi chentza
de trabballai e sbandonaus de unu totu. Mauro Pili est lómpiu in is terrenus in
chistioni, inditendiddus cumenti a produtivus siat de su puntu de bista
agrícolu chi de su de s’allevamentu. Su deputau at denunciau una “tenta de
imboddicu” de parti de is imprendidoris chi iant a bolli paperi biancu apitzus
de is terrenus de is messajus.
“Custus imboddicheris – narat Mauro Pili – ant delegau unu faineri chi si
narat Luciano Lussorio Virdis, chi cun cuntratus at circau de cumbinci is
propietàrius de is terrenus a ddus donai po sa cifra de 1.200 eurus a ètaru a s’annu
po 30 annus”. “Custa personi iat a guadangiai, si arrannescit in sa
tenta cosa sua, prus o mancu 1 millioni de eurus, mentras si si faint is
impiantus termodinàmicus sa dita arresponsàbbili de su progetu iat a lograi
prus o mancu 2 miliardus de eurus addebbitaus in is bulletas de sa
currenti de is sardus e de is italianus, a fronti de una spesa de scéti 18
millionis de eurus”. “Custas personis – sighit Pili – funt acapiadas a strintu a su
guvernu centrali ghiau de Matteo Renzi e funt portaboxi de una strategia chi
bolit assugetai e colonizai su pópulu sardu, pretendendi chi siat dipendenti in
totu e po totu de foras chentza sa possibbilidadi de produsi su chi serbit po
bivi cun dinnidadi”.
S’impiantu termodinàmicu iat depi tenni
una cobertura totali de 500 ètarus e unus cantu propietàrius de sa zona iant ai
giai firmau s’acórdiu, prexaus de is cifras propostas po sa cessioni de is
terrenus, ma chentza sa firma de is propietàrius chi abarrant s’impiantu non si
podit fai. “Sa famíllia cosa mia trabballat e bivit in custas terras de
unus centu annus – narat
Sandro Putzolu, propietàriu de una azienda agrícola chi at arrefudau su
cuntratu de cessioni – non
eua a acetai mai de essi bogaus de speculadoris chi si bolint scéti preni is
busciacas cosa insoru de dinai e si lassai is arruinas cumenti a arregalu”.
BANDUS PROGETUS LEI
162/1998 – PRÓROGA
23 de Austu de su
2016
Si fait sciri a totus is interessaus chi sa scadéntzia de su
“Bandu progetus individualizaus cunformas a sa L.162/98 – Annu gestioni 2016”
funt stétius prorogau finas a su 5 de Cabudanni 2016.
ISCRITZIONIS MENSA
SCOLÀSTICA – ANNU 2016/2017
23 de Austu de su
2016
Funt obertus is términis po mandai is domandas chi punnant a
domandai su servíu de mensa scolàstica po is studiantis de is iscolas de sa
pipiesa, elementaris e de mesania, po s’annu de iscola 2016/2017.
In su
ligóngiu de susu nc’est s’Avisu e su mollu de domanda. PRESENTADA LÍBBURU “DI ALLEGORICO MIELE”
23 de Austu de su 2016
In su cuntestu de s’Istadi Cirdesa “Di suoni e di parole”
(“De sonus e de fueddus”), su Comunu de Biddacidru presentat su líbburu de
poesias “DI allegorico miele – Rapsodie sarde” de Ugo Magnanti.
S’atóbiu est sàbudu 27 de Austu, a is cuatru e mesu, in su
molinu Cadoni.
Est presenti s’autori.
CUMMÉDIA “POBURU
GIAI, MA DISONESTU MAI!”
19 de Austu de su
2016
In su cuntestu de s’Estadi Cirdesa “Di suoni e di parole”,
su Comunu de Biddacidru, imparis cun sa Cumpangia teatrali “Sa Spendula”,
presentat sa cummédia in língua sarda “Poberu giai, ma disonestu mai!” de
Silvano Loru.
Su spetàculu est domínigu 21 de Austu, a is noioras e mesu
(21,30), in s’anfiteatru de su Parcu Púbblicu de bia Repúbblica.
BLITZ DE IS CARABBINERIS IN
“VILLASERVICE”: ACHIRIUS IS DOCUMENTUS DE SU CUNCURSU
19 de Austu de su 2016
Fonti: www.villacidro.info
Biddacidru. Custu mengianu is
Carabbineris de sa statzioni de Biddacidru e de su Núcleu Operativu
Radiumóbbili, cun dèlega de su magistrau Gian Giacomo Pilia, ant achiriu in is
ufícius de sa “Villaservice” totu sa documentatzioni chi pertocat su cuncursu,
po pigai a trabballai 16 incarrigaus, acontéssiu in Meseladàmini de s’annu
passau. Is circas, partidas apustis de
sa denúncia de unu piciocu esclúdiu de su cuncursu, depint averiguai si ddoi at
irregularidadi in su scioberu e in s’assuntzioni de su personali. Sa
“Villaservice”, sociedadi chi si ócupat de sa gestioni de su muntronaxu de su
cunsórtziu, de unu totu participada de is comunus de Biddacidru, Gùspini,
Seddori, Gonnos e arbus, est de unus cantu annus in su centru de sa buriana.
Investigadoris e inchisidoris po immui mantenint s’arriservadesa prus totali.
“Assuntzioni in “Villaservice” de G. … (…)
Ita ndi scis?”
26 de Argiolas de su 2016
Fonti: Villacidro.info
“Assuntzioni
in Villaservice de G. …(…) Ita ndi scis?” Custu est su contenutu de unu “sms”
pigau de su telefoneddu de unu políticu e mandau a unu sindacalista. Su
políticu arraspundit: “Nudda! Non sciu chi siat! Nci fia immui e non m’ant nau
nudda”. Is domandas nascint de sei. Partendi de su presupostu chi unu políticu
no iat a depi arriciri domandas de acraramentu apitzus de is assuntzionis de
un’azienda de unu totu partecipada de su púbblicu, iat a essi interessanti
cumprendi cumenti mai issu arraspundat: “Nci fia immui e non m’ant nau nudda”.
Ma poita calincunu de sa “Villaservice” torrat contus a unu políticu apitzus de
is assuntzionis? Iat a essi puru de profetu cumprendi poita unu sindacalista
s’interessat de s’assuntzioni de custa persona. Su nómini e su sangunau de sa
persona interessada funt istétius cuaus, ma arrisurtant in s’orgànicu de is
presonas impreadas po sa “Villaservice”. Su contenutu de custu messàgiu est
istétiu intregau a su Procuradori de sa Repúbblica Mauro Mura. De scoviadas
bessit a pillu chi unus cantu consilleris comunalis de Biddacidru is
Carabbineris ddus ant inténdius própiu in arrelatu a sa “Villaservice,
impossíbbili conosci su motivu de sa tzerriada.
OBERTURA/SERRADA DE
SU CAMPUSANTU
12 de Austu de su
2016
Su 13 de Austu su Campusantu abarrat obertu de is 8,00 (otu
de a mengianu) fintzas a is 19,00 (seti de a merí). Abarrat invécias
serrau su 14, 15 e 16 de Austu.
SERRADA UFÍCIUS
COMUNALIS – 16 DE AUSTU
12 de Austu de su
2016
Si fait sciri chi su 16 de Austu is Ufícius Comunalis
abarrant serraus po totu sa dì.
Pigat forma su de 31 Prémius “Giuseppe Dessí”
13 de Austu de su 2016
www.villacidro.info
Intra de is ospitis de custa editzioni giai
cunfirmada sa preséntzia, intra de is àteras, de Cristiano De Andrè, Alessandro
Bergonzoni, Carlo Lucarelli e Andrea Chimenti.
Pigat forma
sa de 31 editzionis de su Prémiu “Giuseppe Dessí”, su cuncursu literàriu
intitulau a su scritori sardu, in programma de su 19 fintzas a su 25 de
Cabudanni in Biddacidru. Biddacidru strangiat sa cida culturali costumada chi
fait de guarnissa a su prémiu prumóviu de sa “Fondazione Dessí” e de su Comunu,
e chi in s’úrtima serada culminat cun sa procramatzioni e sa premiatzioni de is
bincidoris. A si cuntendi sa vitória
funt is tres finalistas de donniuna de is duas setzionis de su pérmiu,
scioberaus intra de is autoris de is 345 òperas, 212 de narrativa e 133 de
poesia, chi funt lómpias a sa segreteria de su cuncursu aintru de su términi
úrtimu de su 20 de Argiolas passau. Su cómpitu de cerri is scritus e scerai is
duas ternas finalistas spetat immui a sa giuria de espertus ghiada de Anna
Dolfi. Cust’annu puru, in pàliu po is bincidoris de is setzionis relativas,
narrativa e poesia, ddoi at cincumilla eurus (5.000€) mentras a dónnia
finalista andat unu prémiu de 1.500 €. A is duas setzionis literàrias in sensu strintu de su cuncursu,
si acostat ancoras una borta su “Prémiu Speciali de sa Giuria” ( custu puru de
sa cifra de cincumilla eurus): un’arreconnoscimentu de intregai a una figura de
importu de sa cultura, de sa sociedadi o de sa política italiana, e chi in is
editzionis passadas est andau a pesonalidadis de su càlibru de Luigi Pintor,
Sergio Zavoli, Alberto Bevilaqua, Arnoldo Foà, Francesco Cossiga, Marco
Pannella, Piero Angela, Ascanio Celestini, Mogol, Philippe Daverio, Toni
Servillo e Piera Degli Esposti. A incumentzai de lunis 19 de Cabudanni, unu
cartelloni tipiu tipiu de acontéssius at a acumpangiai su cuncursu faci a sa
serada de acabbu de domínigu 25 e sa cirimónia de premiatzioni de is
bincidoris: ammostas, atóbius literàrius, labboratórius didàticus, leturas e récitas
musicalis, propostus in logus diferentis de Biddacidru, cun epicentru in sa
domu chi est stétia de sa famíllia de Giuseppe Dessí e innui oi tenit sa sea sa
fundatzioni a issu intitulada chi, a parti s’organizatzioni de su prémiu, curat
sa cunservatzioni e s’avaloramentu de s’òpera de su scritori. Intra de is
ospitis giai cunfirmaus, s’atori e scritori Alessandro Bergonzoni, is
cantautoris Andrea Chimenti e Cristiano De Andrè, is scritoris Clara Sanchez e
Carlo Lucarelli, s’illustradori Roberto Innocenti.
PÀGINA “FACEBOOK” DE
SU COMUNU IN SA STRACIA
7 de Austu de su 2016
www.villacidro.info
Pàgina istitutzionali de su Comunu in “Facebook” a apannàgiu
de s’amministratzioni? “iat a depi essi
super partes”. Su consilleri de minoria Stefano Mais denúnciat
un’istraviamentu de arregulas in sa gestioni de unu servítziu propostu a is
citadinus in is pàginas de su “social network” famau. “ S’immagini de crobeca est aguali a sa de sa lista política Alternativa
Civica e non si cumprendit cali servítziu aintru de su Comunu siat incarrigau
de dda amministrai e a cali títulu”. S’Assessori Giovanni Spano si assumit
sa paternidadi de s’initziativa spieghendi chi “ est in preparatzioni un’arregulamentu, chi sa consillera Sara Loru,
incarrigada, e àterus membrus de su Consillu funt preparendi, chi at a serbiri
a amministrai is contenutus istitutzionalis de ponni in is “social network”. Segundu
s’assessori s’arregulamentu “ at a essi presentau in consillu po modíficas
eventualis e po s’aprovu”. Sa gestioni at a essi intregada a is “servítzius
informativus ancoras de isvilupai in cantu ddoi at un’istadu de farta”. Sa
procedura iscioberada de s’amministratzioni non satisfat su consilleri Stefano
Mais chi iat ai agatau prus lógicu “ ainnantis isvilupai un’arregulamentu e apustis
isperimentai s’ispratzidura de su servítziu”.
“ISTADI CIRDESA 2016” CHENTZA DE CÍNEMA A S’OBERTU
3 de Austu de su 2016
Fonti: www.villacidro.info
Mai cumenti a ocannu is acontéssius
de s’Istadi Cirdesa (“Estate Villacidrese”), organizada de su Comunu, funt
smenguaus a s’ossu. Funt atesu is annus candu fiant programmaus prus de 15
“films”, intra de cínema cummerciali e de autori, e su campu de su Parcu n°2
“Le Casermette” si preniat de non crei. In s’interis in su Parcu de bia
Repubblica andàt a ammachiadura su “Splashball”. Su campu sportivu istrangiàt
invécias una série de grandus acontéssius musicalis cun nóminis de su càlibru
de “Litfiba”, “Nomadi”, “Negrita”, “Pooh”, e aici sighendi. Non ammancànt is
seradas dedicadas a su baddu o a is torneus de pallacanestru e calcetu. Totu
custu in is annus est andau smenguendi fintzas a s’editzioni 2016 innói in
programma ddoi at tres cuncertus, un’arrapresentatzioni teatrali e sa
presentada de unu líbburu. Eus inténdiu s’assessori a sa Cultura e a is Políticas
Giovanilis, Giovanni Spano, e dd’eus pregontau cumenti mai su programma est
diaici redúsiu e at nau chi “Non fai cínema est iscéti una scera, s’est decidiu
po una programmatzioni de custu generi, po una série de arraxonis, prima intra
de totus s’inadeguadesa de is istruturas e de is atretzaduras in possessu de su
Comunu. Sa cifra impignada est modesta po spetàculus chi circant de benni
incontru a is abbisóngius e a is gustus de totus. Nudda de trascendentali: in
cunformas cun sa política nosta de is “cosa piticas, fatas beni e fatas po
interu”. Intanti, própiu oi, nc’est su primu cuncertu de custa “Istadi Cirdesa”
(Estate Villacidrese) formau ligeru, cun su triu “The lawyers” chi si fait a
biri in Pratza Lavatoio a is dexi de a noti (10,00). Is àterus spetàculus funt:
“Sonetàula” a incuru de s’Assótziu “Tra parole e musica”, su 10 de Austu in su
Lavatoio e su cuncertu de is “Almamediterranea” in programma su 16 de Austu,
sémpiri in Pratza Lavatoio. Su 21 de Austu spàtziu a sa cummédia teatrali a
incuru de sa cumpangia teatrali “Sa Spendula” chi apariciat su palcu in
s’anfiteatru de bia Repubblica. A s’acabbu su de cincu acontéssius est sa
presentada de su líbburu de poesias de Ugo Magnanti, in programma su 27 de
Austu in su Mulino Cadoni.
SARMED, ARRIBBAT SU SFRATU DE SU
TRIBBUNALI: SERRADA AINTRU DE S’ANNU
3 de Austu de
su 2016
Sa
serrada de su stabbilimentu
de sa “SARMED” de Biddacidru aintru
de su 31 de Meseidas 2016. Custa
borta a ddu decidi cun un’ordinàntzia de sfratu est istétiu su Tribbunali de Casteddu po sa “sa contrapositzioni – spricant is sindacaus
– intra de s’azienda e sa propiedadi de s’immóbbili po su rennovu de su cuntratu de afitu”. A sa basi nci iat a essi s’acórdiu mancau po su rennovu
de su cuntratu de afitu cun sa sociedadi IGM srl., propietària de s’immóbbili, chi fait cabu a su Grupu ISA spa, “leader”regionali
de sa spratzidura alimentari e Euromix
spa, de propiedadi de Giovanni Muscas
e Maria Usai. “Aparit craru
– si ligit in su comunicau
de is sindacaus – chi s’esecutividadi de tali provedimentu
cumportat s’acabbu lestru de s’atividadi cun efetus mannus
asuba de s’ocupatzioni de is trabballadoris e iat a ponni su fueddu acabbu a su giassu produtivu de Biddacidru”. De scoviadas iat a parri chi a sa basi de s’acórdiu mancau nci siat s’aumentu
de su cànoni de afitu de prus o mancu deximilla
eurus a s’annu (€10.000).
BIAXI
DE SA GENEROSIDADI: DE BIDDACIDRU A ARDAULE CUN UNU CÀRRIGU DE FENU
2
de Austu de su 2016
Fonti:
www.villacidro.info
Biddacidru in primu línia in sa gara de generosidadi,
apustis chi unu fogu disastrosu, in sa noti de su 22 de Argiolas, at postu in
genugu su sartu de Ardaule, lompendi giai in bidda. Custu mengianu unu TIR,
postu a dispositzioni de sa Dita “Pilleri
Movimento Terra” e unu autocarru de sa Carpenteria
metàllica Gigi Atzei, ambaduas
de Biddacidru, ant pigau sa bia po su Comunu de Ardaule, innói ant intregau 34
rotoballas de fenu destinadas a is allevadoris dannegiaus de su fogu. Unu de is
allevadoris chi at a gosai de sa gara de generosidadi, at pérdiu mitadi de is
brabeis mentras s’àtera mitadi est ingota in manera gravi. Custas is aziendas
chi ant pigau parti a sa gara de generosidadi:
Azienda Agricola
Piras Gianni (Biddacidru)
Az.Agr.Sogus Antioco
e Luigi (Gonnos)
Az..Agr. Piras
Salvatore e Piras Vincenzo (Biddacidru)
Az.Agr. Cidronuovo
(Biddacidru).
Su contribbutu in dinai po s’arrifornimentu de is mezus
dd’ant donau unus cantu citadinus cirdesus. Is conducentis de is mezus funt
ambaduus voluntàrius e ddus ant acumpangiaus unus cantu sustenidoris de
s’initziativa. A s’arribbu in su Comunu de Ardaule, unu messàgiu de generosidadi,
firmau de su Síndigu de Biddacidru, Marta Cabriolu, est istétiu intregau a su
Síndigu de Ardaule Roberto Putzolu.
SONETÀULA
9 de Austu de su 2016
“La Casa di suoni e Racconti”stràngia de sa programmatzioni
culturali de s’Istadi Cirdesa cun unu spetàculu dedicau a Sonetàula de Giuseppe
Fiori. Atóbiu po Mércuris 10 de Austu 2016 a is dexi de a noti (22,00). In
scena Camilla Soru e Andrea Congia.
Sighit sa série de atóbius istadialis cun sa Literadura
Sarda de “La Casa di Suoni e Racconti”. Mércuris 10 de Austu 2016 a is dexi de
a noti (22,00) su sfundu eciseri de s’Otuxentus de su Lavatoio de Biddacidru
(Pratza Lavatoio), est su scenàriu de sa letura musicali pigada de “Sonetàula”
de Giuseppe Fiori. Su spetàculu est parti de sa Rassínnia de Spetàculu
“Significante 2016” – BANDIDUS ocannu dedicada a s’argumentu de su Banditismu,
a s’orizonti de is segretus, de sa separatzioni e de su cuau in sa Sardigna de
is úrtimus tres séculus. Su programma apena arremonau, apariciau e organizau de
s’Assótziu Culturali “Tra parole e Musica” – “Casa di Suoni e Racconti”,
imparis cun su “Circolo dei Lettori Miele Amaro” e s’assótziu “Presidi del
Libro” est insertau aintru de sa programmatzioni culturali stadiali organizada
de s’Amministratzioni Comunali de Biddacidru. Sa boxi de s’atora Soru e is
cordas de sa ghitarra de Andrea Congia
ant a ghiai su púbblicu in una Sardigna suspéndia intra de is duas Gherras po
contai una stória de Vengàntzia, sa stória de unu gióvunu oramai ómini, Zuanni
Malune, bandidu, custrintu a sa solidadi po nexi de unu crímini mai cummítiu.
Literadura Sarda in Tour – Progetai e prumovi s’Arti e sa
Cultura, privilegiéndi is formas espressivas de su Fueddu e de sa Música, est
sa tarea principali de “La Casa di Suoni
e Racconti”. Po médiu de su spetàculu “dal vivo”, s’assótziu dédica in manera
principali sa proposta artística cosa sua a sa Rassinnia de Spetàculu
“Significante”, oramai lómpia a sa 9 editzionis cosa sua, spratzinendi in su
territóriu sa Literadura Sarda de ariseru e de oi tradúsia in òperas
músicu-teatrali.
“SHARDANA” IN SU
PALCU PO AFESTAI PRUS DE 50 ANNUS DE MÚSICA
9 de Austu de su 2016
Fonti:www.villacidro.info
Su grupu “rock”
stóricu de Biddacidru torra in su palcu cun Benitu Urgu e “Francesco Saiu
Quartet”, po unu cuncertu únicu.
Biddacidru.
S’assótziu “Arte Ambiente” at organizau po cenàbara 2 de Cabudanni unu cuncertu
po afestai is prus de 50 annus de carriera de su grupu “rock” sardu fundau de
is fradis Angelo e Gianni Saiu: is “Shardana”, chi in is annus nc’est arrannésciu
a tenni unu postu de onori intra de is grupus nàscius intra de is annus ‘60 e ‘70. Su cuncertu si fait in su campu
comunali de bia Stazione e si intrat a gratis. Po s’ocasioni artziat in su
palcu puru su cómicu Benito Urgu, chi arremonat sa carriera cosa sua, torrendi
a proponni unus cantu de is personàgius cosa sua prus connotus. A oberri sa
serada est su grupu “jazz” “Francesco Saiu Quartet” formau, a parti chi de su
ghitarrista cirdesu Francesco Saiu, de Achille Succi a su clarinetu bàsciu e
sax artu, de Matteo Muntoni a su cuntrabassu e de Alessandro Garau a sa
bateria. Sa formatzioni de immui de is
“Shardana” est invécias formada de Angelo Saiu a sa ghitarra e boxi, Gianni
Saiu a sa ghitarra solista, Gianni Mereu a su bassu, Massimo Pancotto a sa tastiera
e Maurizio Palla a sa bateria.
IN BIDDACIDRU
INAUGURATZIONI DE S’ARRETZA DE SU GASU
8 de Austu de su 2016
Fonti: www.villacidro.info
Custu
merí a is seti e mesu (19,00) in su parcu comunali de bia Repúbblica nc’est
s’inauguratzioni, a sa preséntzia de su Síndigu, de is rapresentantis de
s’amministratzioni púbblica e de is arresponsàbbilis de su progetu “Sherden”,
de s’arretza de su gasu.
Sa prufessionalidadi de is impresas fichidas in is
trabballus at portau a s’avantzamentu atuali de is trabballus, arrannescendi a
inaugurai s’arretza prima meda de is previsionis. Su bacinu 24 est cumpostu de
is comunus de Bugerru, Frúmini Majori, Gonnos, Gùspini, Pabillois e Biddacidru
cumenti a cabufila, po unu totali de 12.442 umperadoris e 156.305 metrus de
tubu. S’imbistimentu afrontau est istétiu de 24.696.548 eurus, de custus
7.974.109 eurus de finantziamentu RAS (Regioni Autónoma de Sardigna) e
16.722.439 eurus de imbistimentu privau de “Sherden Gas”.
In su setori béndita “Sherden” si serbit in su momentu de 8
collabboradoris. Cust’arretza e sa bixinàntzia in su territóriu at fatu in modu
chi si siat sodigau, prus de su chi si crediat, s’arresurtau de prus de 4.000
pre-cuntratus po su gasu. “ Seus satisfaus meda de su Progetu “Sherden” – at
nau Gianluca Ghelli presidenti de “Sherden Energia” – po s’ispratzinadura de su
gasu po médiu de s’arretza canalizada ca arrapresentat po “Coseam Italia” prima
de totu e po “Sherden Energia” un’interventu chi s’at permítiu de cuntribbuiri,
in is Comunus interesaus, a fai bessiri sa frunidura de gasu unu servítziu
“púbblicu” a su paris de su de s’àcua, gràtzias a s’intrada fitiana e, in su
matessi momentu boghendindi su problema de s’istugiadura poita su gasu de oi no
at a mancai mai in is domus de totus is citadinus”
“Po su progetu “Sherden”, oi est sa dí de is promissas
manténnias: apustis de un’annu e mesu, is abbitantis de custa parti de sa
Sardigna tenint s’aretza de ispratzidura cosa insoru. Nosu de “Sherden” – narat
Lorenzo Pasteini, diretori cummerciali de “SGR Società Gas Rimini” e consilleri
delegau de “Sherden Energia” – seus is primus a essi prexaus, ca custu est unu
sucessu cosa nosta ma de su territóriu puru. Funt istétias is aziendas de su
logu, chi ant pigau parti a is trabballus, fadendi cun cusciéntzia su trabballu
insoru, a creai is presupostus po s’arrannéscida de su progetu. Podeus
sutalineai chi cun s’arretza is umperadoris tenint una série de bantaxis de
importu. Primu de totus su de sa seguresa, ca is impiantus acumprius mandant is
su solàiu su sistema béciu de sa bòmbola. Sa sighidura del su servítziu e su
cuntrollu momentu po momentu de s’arretza de parti de is espertus 24 oras a sa dí e 365 dís a s’annu cumpletant
is bantaxis po is umperadoris
INAUGURATZIONI DE
S’ARRETZA DE SU GASU DE BIDDA
5 de Austu de su 2016
Lunis 8 de Austu, a is seti de a merí (19,00), in su parcu
comunali de bia Repúbblica, nc’est s’inauguratzioni de s’arretza de su gasu de
bidda, cun s’agiudu de is Comunus de su bacinu 24, in preséntzia de su Síndigu,
de is arrapresentantis de s’amministratzioni púbblica e de is arresponsàbbilis
de su progetu Sherden.Su bacinu 24 est formau de is Comunus de Bugerru, Frúmini
Majori, Gonnos, Gùspini, Pabillois e Biddacidru, po unu totali de 12.442
umperadoris e 156.305 metrus de tubus.
AVISU – ALBU COMUNALI
DE IS ABOGAUS
4 de Austu de su 2016
Est in pubblicatzioni s’avisu púbblicu po sa costitutzioni
de s’Albu Comunali de is Abogaus chi tenit sa tarea de integrai incàrrigus
eventualis de patrocíniu legali. Is domandas de iscritzioni a s’Albu si podint
presentai finas a mesudí (12,00) de su 5 de Cabudanni 2016, segundu is maneras
specificadas in s’avisu.
Càstia in su ligóngiu de susu po sa Documentatzioni:
·
Avisu púbblicu –Pdf
·
Domanda de iscritzioni – Rtf
Càstia sa pubblicatzioni in s’Albo Pretóriu -in su ligóngiu
de susu.
40 ANNUS FAIT MORIAT
IN UNU FOGU S’OPERAJU FORESTALI NINO MUNTONI
2 de Austu de su 2016
Fonti:www.villacidro.info
Sa data símbulu po sa manifestatzioni est sa
de su 6 de Austu 2016, su de coranta (40°) anniversàrius de sa morti de
s’operaju forestali Giuseppe Muntoni, connotu cumenti a Nino, mortu in su 1976
in s’interis de sa studadura de unu fogu mannu meda pigau in is montis aroru de
Biddacidru in localidadi “Tuviois”.
S’Assótziu “Progetto Comune” prumovit s’acontéssiu
“Per non dimenticare” (Po no iscaresci), una dí de reflessioni apitzus de is
fogus cun arrelatu particulari a su perígulu chi benit de is fogus de padenti.
Sa data símbulu scioberada po sa manifestatzioni est sa de su 6 de Austu 2016,
su de coranta anniversàrius de sa morti de s’operaju forestali Giuseppe
Muntoni, connotu cumenti a Nino, mortu in su 1976 in s’interis de sa studadura
de unu fogu mannu meda, scapau a tenni in is montis aroru de Biddacidru in
localidadi “Tuviois”, innói fiant abbruxaus 400 etarus de padenti. Sa noba iat
tentu arretronu a livellu natzionali. “ Su poberitu – scrit “L’Unità” de su 8
Austu 1976 – imparis a àterus operajus de sa forestali fiat trabballendi cun is
scuadras antincéndiu po domai is fiammas partidas in unu padenti tipiu tipiu in
localidadi “Cudioris” candu s’est biu totu in una ingiriau de su fogu. Mentras
is àterus óminis funt arranéscius a lompi in unu logu a su seguru de su fogu,
Sisinnio Muntoni est abarrau cassau intra de is fiammas e is tentas cosa sua de
si salvai funt istétias inútilis”. A s’operaju forestali est istétia dedicada
una losa in su logu innói at pérdiu sa vida e unu castiadroxu antincéndiu in su
cúcuru de su monti Cucurdoni Mannu chi est istétia tzerriada “Rifugio Muntoni”.
Su Prefetu
duus annus apustis sa morti tràgica iat intregau a sa famíllia una medàllia de
oru a su balori civili. Sa proposta non bolit essi iscéti un’arremoni doverosu
ma pigai unu significau profundu, bessendi
motivu de reflessioni e spratzidura de sa cultura de s’arrespetu de
s’ambienti, chentza de si scarésci mai chini po custa càusa at sacrificau sa
vida cosa sua. Sa tarea est cussa puru de tenni artu su livellu de
sensibbilizatzioni, serbendusí puru de is testimóngius passaus, po fuiri dannus
ambientalis e tragédias umànas causadas de is fogus. Su 6 de Austu, a is dexi
de a mengianu (10,00) nc’est sa Santa Missa in sa crésia de Santa Brabara in arragodu de
s’operaju mortu in manera tràgica. A is úndixi (11,00) s’inàugurat s’ammosta
“Incendi e dintorni”, a incuru de sa “Agenzia Forestas”, “Franca e Fabio
Fotografi” e su giornali “online” “Villacidro.info”, in s’ex Molino Cadoni
innói, a sighiri, ddoi at un’atóbiu púbblicu apitzus de is fogus de padenti. A
s’atóbiu intervenint: Marta Cabriolu, Síndigu de Biddacidru, Massimiliano
Pilia, Presidenti ASS.FOR.,Franco Saba, ex dirigenti de su CFVA de sa Regioni
Sardigna, Giuseppe Mariano Delogu, dirigenti de su CFVA de sa Regioni Sardigna,
Giuseppe Pulina, Amministradori Únicu Agenzia Forestas, Antonio Casula,
Diretori generali Agenzia Forestas e Donatella Spano, Assessora regionali a sa
Difesa de s’Ambienti.
TZERRIADA CONSILLU
COMUNALI – 4 DE AUSTU
2 de Austu de su 2016
Su Consillu Comunali est tzerriau in sa Sala de su Consillu,
in Municípiu, su 4 de Austu 2016, a is noioras de a mengianu (9,00) po
chistionai de is argumentus chi sighint:
1. Sostitutzioni
Consillera Comunali dimissionària Manuela Collu.
2. Iscola
Cívica de Música. Arricida domanda de acunsentimentu de su Comunu de Segariu.
3. Nómina
arrapresentantis de su consillu in su C.D.A. (Consillu de Amministratzioni) de
s’Istitutzioni Iscola Cívica de Música Biddacidru – Gonnos – Forru – Biddanoa
Franca – Futei.
4. Progetu
operativu R.D.A.D.S. – Registru Distretuali Amministradoris de Susténniu.
5. Aprovu
Determinatzioni po s’annu 2016 de su prétziu de sa cessioni de is àreas po
s’edilítzia residentziali púbblica – art. 172
c. 1 lit. c de su D.Lgs. 267/2000.
6. Tarifas
de sa TARI (tassa àliga) po su 2016. Cunfirma de is tarifas bàlidas po su 2015
e determinatzioni de is agiudus e scadéntzias de pagamentu.
7. Tassa
Servítzius Individualis (TASI) – Annu 2016: cunfirma de is alícuotas aprovadas
po su 2015.
8. Imposta
Municipali Própia (IMU) – Annu 2016: cunfirma alicuotas e detraidura aprovadas
po su 2015.
9. Aprovu
programma triennali de is Óperas Púbblicas 2016/2018 e elencu annuali.
10. Aprovu
Documentu Únicu de Programmatzioni (DUP) po su períodu 2016/2018
11. Aprovu
Bilànciu de previsioni 2016/2018 – Apricu avantzu 2015.
S’órdini
de sa dí apustis est stétiu integrau de su puntu chi sighit:
1. Nómina
arrapresentantis consiliàris in su Comitau Diretivu de sa Fundatzioni “Giuseppe
Dessì”.
8 DE AUSTU - SERRADA UFÍCIUS COMUNALIS
2 de Austu de su 2016
Si fait sciri a sa citadinàntzia chi su 8 de Austu is
ufícius comunalis – a parti s’Ufíciu Protocollu e de is servítzius essentzialis
e de reperíbbilidadi pronta de su stadu civili – abarrant serraus, in
coincidéntzia de sa festa de Santu Sisinni.
AVISU GRADUATÓRIA
SERVÍTZIU CÍVICU
2 de Austu de su 2016
Su Responsàbbili de su Servítziu Sóciu-Assistentziali fait
sciri chi:
1. Sa
graduatória difinitiva “Atzionis de cuntrastu contras a sa poburesa – Servítziu
Cívicu – annualidadi 2015” at a essi pubblicada in s’Albo Pretóriu de s’Enti su
2 de Cabudanni.
2. Is
bísitas medicas de idoneidadi de is 42 citadinus beneficiàrius s’ant a fai in
su mesi de Cabidanni e apustis si at a cumentzai a aprontai is propostas
progetualis de inserta in is atividadis diferentis ( in aziendas/entis esternus
o in su Comunu de Biddacidru).
3. Si
previdit s’inghitzu de is atividadis in su Meseladàmini.
CÀMBIU BANDU PROGETUS
LEI 162/1998
2 de Austu de su 2016
Su Responsàbbili de su Servítziu Sóciu-Assistentziali fait
sciri a totus is interessaus a su “Progetus individualizaus cunformas a sa
L.162/98 – Annu de gestioni 2016 chi sa Regioni Autònoma de Sardigna,
Diretzioni Generali de is Políticas Socialis, at precisau, curregendi su chi at
comunicau a innantis, cun is notas Prot. n. 10920 de su 21 de Argiolas 2016 e
Prot. n.11081 de su 26 de Argiolas “ chi podint essi ativaus is pianus scéti a
is personas chi tenint is certificaus de disabbilidadi, segundu s’art. 3, comma
3, L.n. 104/1992, arreconnota aintru e non prus a tradu de su 31 de Meseidas de
su 2015.
A simbillàntzia a su chi est torrau a portai in s’allegau A
de sa Delib. G.R. n. 9/5 de su 12 de Friaxu 2013, si ritennit de depi pigai in
cunsideru puru is domandas de is chi ant fatu sa bísita aintru de su 31 de
Meseidas 2015 chi sa certificatzioni difinitiva dd’ant donada scéti apustis a
tali data.
Po tanti si cambiat su bandu a su n.1. verbali difinitivu
chi atestat su stadu de disabbilidadi cunformas a sa L. 104/92 art.3, c.3 e chi
sa bísita po s’arreconnoscimentu siat stétia fata aintru de su 31 de Meseidas
2015”.
Po àteras scedas tocat a chistionai cun su Servítziu
Sóciu-Assistentziali.
GIORNADA “PER NON
DIMENTICARE”.
2 de Austu de su 2016
S’assótziu “progetto Comune”, in ocasioni de su de 40
anniversàrius de sa morti de s’operàju forestali Giuseppe Muntoni, organizat s’acontéssiu “per
non dimenticare” (Po non scaresci): una giornada de arraxonamentu apitzus de is
fogus.
TZERRIADA CONSILLU COMUNALI – 4 DE AUSTU
2 de Austu de su 2016
Su Consillu Comunali est tzerriau in sa Sala de su Consillu,
in Municípiu, su 4 de Austu 2016, a is noioras de a mengianu (9,00) po
chistionai de is argumentus chi sighint:
1. Sostitutzioni
Consillera Comunali dimissionària Manuela Collu.
2. Iscola
Cívica de Música. Arricida domanda de acunsentimentu de su Comunu de Segariu.
3. Nómina
arrapresentantis de su consillu in su C.D.A. (Consillu de Amministratzioni) de
s’Istitutzioni Iscola Cívica de Música Biddacidru – Gonnos – Forru – Biddanoa
Franca – Futei.
4. Progetu
operativu R.D.A.D.S. – Registru Distretuali Amministradoris de Susténniu.
“NO A S’ISLAM IN BIDDACIDRU”: INCHIETADURA
PO SU GRUPU CREAU IN “FACEBOOK”
27 de Argiolas de su 2016
www.villacidro.info
“No
all’Islam a Villacidro” (No a s’Islam in Biddacidru) custu est su nómini de unu
grupu “Facebook” cumpartu de pagu in is pàginas de su “Social Network” famau de
Palo Alto. Apustis de unas cantu dís de sa cumparta, peri is bias de sa bidda,
de manifestus contras a sa preséntzia de extracomunitàrius de colori in bidda,
immui arribbat una pàgina chi non fait arrelatu a s’etnia de is istràngius chi
benint de natzionis in gherra, ma a una islamizatzioni presunta de s’Europa, e
duncas de sa Sardigna e de Biddacidru puru. Is nobas chi ndi lompint de is
médius de comunicatzioni de massa natzionalis faint a timi sémpiri de prus sa
populatzioni de su logu, chi sumportat unu bombardamentu mediàticu diferenti meda, innói fueddus cumenti a
religioni, terrorismu, crisi, provilégius e bonucoru ant creau cricas sémpiri
prus arrannegadas intra de issas. Sa preséntzia de disterraus e
extracomunitàrius peri is bias de sa bidda fait atzicai partis sémpiri prus
mannas de sa populatzioni. Sa nàscida de su grupu “No all’Islam a Villacidro”
podit essi interpretada cumenti a una reatzioni a una política de su guvernu
inténdia cumenti atesu de is abbisóngius de is comunidadis localis. Custu po
nexi puru de s’ispratzidura de nobas chi contant de tratamentus privilegiaus
presuntus in is cunfrontus de is disterraus, in unu períodu chi sa populatzioni
de su logu si intendit in manera particulari sbandonada de is istitutzionis. Su
grupu “Facebook” nàsciu de pagu contat una bintina de iscritus, po su prus gióvunus.
Is “post” chi nci funt aintru de sa pàgina ammostant s’avolotu creau de su
bombardamentu mediàticu sumportau de sa
populatzioni, vítima, fortzis de un’istrategia po fai a timi organizada beni.
BIDDACIDRU, SU FOGU DISTRUIT SU PADENTI
SECULARI DE BIDDASCEMA
19 de Argiolas 2016
Fonti:www.villacidro.info
Unu fogu cun
probbabbilidadi de orígini dolosa at distrúgiu prus de 80 ètarus de padenti in
sa baddi de Biddascema, connota po sa produtzioni de cerésia. S’allarmi dd’ant
donau faci a mesudí e cuartu (12,15) unus cantu propietàrius chi tenint is
aziendas agrícolas in sa zona. Lestru s’interventu de is scuadras a terra, cun
pompieris, voluntàrius e operajus de su “Ente Foreste”. Is operatzionis de
istudadura ddas ant cordinadas is óminis de sa Forestali, lómpius de Casteddu
puru cun sa scuadra ispeciali de su GAUF, dirígia de s’ispetori Ettore Diana.
Unu dannu chi non si podit carculai su chi genti
disgratziada at causau custu merí.
KELLER SA FÀULA CHENTZA DE FINI
30 de Làmparas de su 2016
www.villacidro.info
Sa Keller est cumenti
a sa cometa de Halley, dónnia tanti torrat a passai in su celu nostu. Puntuali
e fieli a su camminu cosa sua, su mesi passau apustis una scarescidura cósmica
s’est bénniu a isciri chi, fortzis, esistit sa possibbilidadi de torrai a biri oberta
sa fàbbrica de trenus, o cantumancu de dda bendi.
Custa iat a essi naturalmenti una noba bona, sa mellus chi
si potzat donai in unu territóriu famiu de trabballu. In su momentu perou
s’agataus in sa positzioni de un’astrónomu chi càstiat una galàssia, ma non nci
podit artziai asuba. Podeus fai totus is càlculus chi boleus, podeus arraxonai
apitzus de su poita no arrannescieus a nci lompi, ma est unu datu físicu: non teneus
is médius po dda sodigai. In sa matessi manera, est inútili si contai fàulas apitzus de sa Keller. Sa fàbbrica est
serrada giai de unus cantu annus e, cumenti totus is cosas firmas, imbéciat
ancoras prus a lestru. Mancai si agatit
unu compradori sériu, e de su setori, ainnantis de dda torrai a biri in
funtzioni iat a passai àteru tempus.
In s’interis, perou, ddoi at una pariga de cosas siguras:
s’istabilimentu trabbalàt a s’acónciu de is vagonis e a sa costrutzioni de
carrotzas nobas. Pecau chi in s’interis no esistat prus su traghetu chi de
Golfu Aranci portàt is trenus in continenti e chi siat afundada puru sa
proposta de atretzai su portu industriali de Aristanis, o su de Posthudorra, po
fai lompi is vagonis de Biddacidru cun sa ferrovia aroru de mari. Sa Keller
oramai at falliu e benit giai gana de donai arraxoni a chini narat su chi non
si podit nai, chi is únicus postus de trabballu garantius funt is cadiras de is
políticus e de is sindacalistas. Cumprendeusí, ainnanti chi calincunu
s’intendat tocau, fatzat unu brinchidu in sa cadira, arruat e s’ingollat
diaderus: is carrieras políticas e sindacalis si faint, praxat o non praxat,
puru apitzus de is disgratzias de is trabballadoris, ca a bortas nimmancu is de
is pianus artus podint fai nudda in períodus de grandu crisi.
Ma torrendi a s’atualidadi, abarrat su fatu chi sa sorti
tribbulliada de sa “Keller Eletromeccanica” prus chi in unu binàriu mortu
parrit andai ainnantis in una pista a ostàculus. In s’interis de s’úrtimu
Consillu Comunali de sa Giunta Pani, giustu unu mesi fait, est istétia aprovada
sa bogada de su regimi demaniali de unu lotu de sa matessi fàbbrica, , sighendi
s’unda de s’emotzioni de béndita possíbbili de su stabbilimentu:” Segundu cantu iant nau su síndigu e is
arrapresentanti de is trabballadori, custu passu fiat necessàriu po podi fai
torrai a partí sa Keller, essendinci duas sociedadis interessadas a
s’achirimentu”, at nau Giancarlo Carboni , de “Assemblea Permanente”, de is
bangus de s’opositzioni in Comunu lunis passau.
E diaici puru sa
minorias de intzaras, mancai non nci fiat su caràtiri de pressi previdiu de sa
lei po s’aprovu de custa delíbbera, iat votau a favori de sa bogadura de is
usus cívicus po cussa parti de terrenu. Ma pagus dís fait “Su Guvernu at
impugnau sa lei regionali chi disponiat sa bogada de su regimi demaniali de
àreas nobas, suspendendi de fatu puru sa delíbbera de su Comunu de Biddacidru”,
acrarat Carboni. Po custu s’arrapresentanti de sa minoria atuali at domandau a
su Síndigu de tzerriai una sétzida apósita de su Consillu oberta a is ex trabballadoris de sa Keller, a
is sindacaus, a sa Regioni e a is cummissàrius fallimentaris: “Boleus chi
custus úrtimus, documentus a sa manu, acrarint su stadu de s’arti de su
processu de béndita de is stabbilimentus Keller e is prospetivas realis de
torrai a oberri e torrai a pigai a trabballai su personali chi immui est in
mobbilidadi.
Su primu citadinu puru Marta Cabriolu si narat favorevoli a
aprofundai sa chistioni: “Non seu pessimista po scera arriguardu a su benidori
de sa Keller. Est s’istória de custus úrtimus annus a ammostai chi, fintzas a
immui, dónnia sfortzu non at prodúsiu nisciunu arresurtau apretziàbbili. Custu
non bolit nai chi deu non sia disposta a apretziai calisisiat initziativa chi
potzat portai in manera reali a torrai a fai oberri sa fàbbrica cosa nosta,
antzis ndi apa a essi prexada. Seus a s’òpera de pagus dís, una borta
arrisólviu su problema principali chi teneus intra de is manus, su Bilànciu
Comunali, eus a tzerriai s’Assemblea”.
SARMED A ARRISCU TRAFERIMENTU: MOBBILITATZIONI IN SU
TERRITÓRIU
1°de Abrili de su 2016
Fonti: www.villacidro.info
Su problema iat a nasci puru de sa voluntadi
de aumentai su cànoni de afitu de parti de sa IGM srl, sociedadi chi fait cabu
a su Grupu ISA spa, “leader”regionali de sa spratzidura alimentari e Euromix
spa, de propiedadi de Giovanni Muscas e Maria Usai.
Biddacidru.
A arriscu sa preséntzia de sa SarMed in sa zona industriali. Ddu denunciant is
sindacaus de categoria unius chi tzerriant un’assemblea, previdia po cras 2 de
Abrili a is dexi de a mengianu (10,00), in is aposentus de su Cunsórtziu
Industriali Cirdesu. A sa basi de sa decisioni eventuali de spostai sa fàbbrica, chi si ocupat de prodotus
biomedicalis, nci iat a essi puru su rennovu mancau de su cuntratu de afitu cun
sa IGM srl, propietària de su stàbbili innói òperat sa SarMed. Su problema iat a nasci puru de sa voluntadi de
aumentai su cànoni de afitu de parti de sa IGM srl, sociedadi chi fait cabu a
su Grupu ISA spa, “leader”regionali de sa spratzidura alimentari e Euromix spa,
de propiedadi de Giovanni Muscas e Maria Usai. Is sindacaus ant atobiau, su 17
de Friaxu passau, Luciano Fecondini, amministradori delegau SarMed, chi at
comunicau su stadu bonu de saludi de sa fàbbrica, chi est abetendi un’órdini de
8.000.000 de eurus de unu clienti americanu. Si perou non si lompit a
un’acórdiu cun su locatàriu de su stàbbili cirdesu, s’azienda iat a essi
obbligada a arrenúnciai a sa órdini e a trasférriri sa manudòpera in sa zona
industriali de Igrésias, innói ddoi at giai un’àtera sea de s’industria de
dispositivus médicus. Su spostamentu possíbbili de sa fàbbrica impentzamentat
is sindacaus giai chi iat a arrapresentai un’àtera emorragia de postus de
trabballu in s’area giai deprímia de su campidanu de mesu.
TOPOLOGIE POSTCOLONIALI
INNOVAZIONE E MODERNIZZAZIONE IN SARDEGNA
Su 3 de Austu fia passendi in Pratza Zampillo
in Biddacidru, po andai in libreria, candu apu biu una meca de cadiras, càscias
altoparlantis e unu bangu cun líbburus. Apu domandau a genti chi fiat ingunis cali acontéssiu nci fiat e m’ant arraspustu:
“sa presentada de líbburu Topologie
Postcoloniali de Alessandro Mongili organizada de “Assemblea Permanente”,
m’est partu interessanti e mi seu stentada a ascurtai. Beh! Morali de su contu
in libreria non nci seu lómpia ma apu passau unu merí praxili e de
profetu. Apu lígiu su líbburu e m’est
bénnia s’idea de furriai in sardu calincuna pàgina.
Su líbburu de Alessandro Mongili partit de unus cantus casus de innovatzioni
in unu logu cunsiderau“arretrau” che sa
Sardigna e analizendiddus sighendi is Istúdius Postcolonialis, ponit in luxi cumenti non sémpiri
s'innovatzioni apat prodúsiu inclusioni
ma a bortas esclusioni. Custu fatu at contribbuiu a apoderai un’istadu de
subbalternidadi. Segundu s’autori, non balit a ispiegai is processus sa cuntrapositzioni
modernidadi/costumu e nimmancu una
preténdia “identidadi sarda chi a
bortas est idealizada e àteras est cunsiderada s’arraíxini de dónnia mali”. Po
ispiegai custus processus Prof. Mongili ispostat s’atentzioni de su chi est
cunsiderau su caràtiri/naturali de is sardus, segundu sa cultura dominanti,
a su problema de su domíniu e de su
podériu, meda bortas de genia coloniali.
Sa letura de su líbburu, mancai siat
trabballosa, podit essi de profetu po totus, giai chi donat sa possibbilidadi
de apretziai asuta de una luxi diferenti totu una série de problemas chi in
Sardigna istentant a agatai solutzioni.
Apu furriau in sardu unus cantu passus
de su de 3 capítulus chi s’intitulat “ Postcolonial Sardinia”
Pag. 77 -78
“Unu terrenu de atóbiu intra de is STS
(Science and Technology Studies) e is
Istudius Postcolonialis est arrapresentau de sa bisioni comuna de sa
tecnosciéntzia cumenti unu congiuntu de processus collocaus e non neutralis.
S’agiudu chi is Istúdius Postcolonialis podint donai a is STS cunsistit in su sutalineai cumenti sa
tecnosciéntzia si siat fundada apitzus de una série de cuntrapositzionis
prodúsias in is cunditzionis de colonialismu e apat tentu unu ruolu sémpiri prus mannu in su fruniri materiali e
giustificatzionis po su mantenimentu cosa sua. Sa tecnosciéntzia, difatis, e in
particulari is processus etichetaus cumenti “innovadoris” e is pràtigas naradas
de “innovatzioni” non si podint cumprendi si no aintru de unu cuadru pratziu in
manera cuntraposta innui su pillu generali e globbali est separau de su locali,
e duncas particulari. Su Mundu isboddicau, sa Terramanna, est su logu nadiu de s’innovatzioni, su Tertziu Mundu,
is Sardignas o is Bengalas, funt logus invécias innui si depint “apricai”,
adotai o copiai is innovatzionis. Siat in is Terramannas o in is Sardignas de su mundu, su chi est Ocidentali
est “modernu”, e su chi est “nadiu de su logu” est traditzionali. Aroru a
custas divisionis si funt isboddicadas is políticas de isboddicu dirígias a is istadus/logus torraus a nomenai
“sutasvilupaus”, asuta de sa ghia de is “élites” ocidentalis bonas a gestiri
tecnologias cumplicadas, cumenti a su nucleari, cunformas a mollus
organizativus de s’isciéntzia, e bonas duncas a produsi teoria arrispetu a is
grupus subbalternus, innui si podint incluiri is “élites” de su logu generadas
de sa colonizatzioni, chi non funt bonas a organizai e duncas inniorantis de
tecnologias cumplessas, e non capassas
de isboddicu teóricu, útilis iscéti cumenti a serbidoris de labboratóriu o
collabboradoris de gradu inferiori. …
Pag. 81
In efeti cun su fueddu “postcoloniali”
si fait arrelatu a is efetus e a su legau de is istruturas imperialis chi ant
caraterizau su colonialismu clàssicu e a is arrelatas de isfrutamentu
neo-colonialis. …
“In prus, un’aspetu de importu mannu de custa giuntura
(intra de is STS Science and Technology
Studies e is Istúdius
Postcolonialis) at arriguardau s’impellida a donai boxi a àterus costumus
tennoscientíficus e a su fallimentu de su “isboddicu” de genia ocidentali”.
Pag.82
“Lassendi a parti sa giuntura cun is “Science and Technology Studies”, is
Istúdius Postcolonialis ddus podeus fai currispundi a una traditzioni precisa
de istúdius. Chentza duda su clàssicu de Edward Said “Orientalism” (1978, ed. it. 1991) sinnat su puntu de parténtzia de
custa currenti de istúdius, mancai in medas arreconnósciant in su Franz Fanon
de Peau noire, masques blancs (Peddi
niedda, màscaras biancas) (1952, ed.it.1996) e Les damnés de la terre (Is dannaus de sa terra) (1961, ed.it. 1964)
unu de is primus de grandu importu, giai chi at descritu s’interiorizatzioni de
parti de is colonizaus de is identidadis subbalternas e tristas prodúsias in
issus de is dispositivus de su domíniu coloniali” …
“Una letzioni, sa de Fanon, torrada a
pigai de pagu de s’etnopsichiatria francesa. S’anàlisi chi Fanon iat fatu de su
disàgiu psichicu e psicológicu de is colonizaus e de is subbalternus, cun totu
custu, torrat a mandai a s’istrutura
sociali de is logus de sa subbalternidadi. Cumenti in s’Algeria, innui issu iat
trabballau, issa est ostili a calisisiat tenta de torrai a portai s’individuu a
su mundu de apartenéntzia innui bivit e innui totu, de su nómini de is bias a
sa língua chi est bona educatzioni umperai in púbblicu, torrat a mandai a sa
própia cunditzioni de subbalternidadi, e a su domíniu coloniali currispundenti.
In custa manera si provocat un’istrangiamentu arrispetu a su própiu pópulu, e
duncas, a nosu e totu, giai osservau de Gramsci, chi dd’iat descritu narendi “
s’elementu intelletuali de su logu est prus istràngiu de is istràngius ananti a
su pópulu cosa sua”. …
Pag. 84
“Apustis de Said is Istúdius
Postcolonialis ant passau is làcanas de s’anàlisi de is literaduras e de is
discursus po afrontai pillus d’esperiéntzia diferentis, intra de custus de
certu sa tecnosciéntzia, e in Chakrabarty, s’impiantu storiogràficu. In
generali s’argumentu centrali chi custus afrontant est su processu de
creatzioni de su “Essi àteru”, est a nai de produtzioni de is personas chi
faint parti de ispàtzius e logus postcolonialis, cumenti a “Àterus” (process
of Othering). Funt processus, de fundamentu in is tempus de oi, po médiu de
custus is atoris e is istitutzionis terramannesas de sighiu faint e apoderant is barrieras
intra de is culturas insoru e is culturas chi funt inditadas cumenti a
“diferentis”, àteras o in manera prus
crara “inferioris”. …
Pag.86 - 87
“In su pillu istitutzionali, sa
Sardigna non est mai istétia una colónia. … Ma chi sa Sardigna siat istétia
tratada cumenti a una colónia fiat sa cunvintzioni de Gramsci, cumenti de tanti àterus. Issu iat iscritu,
arraxonendi de is ischilíbrius de sa costrutzioni natzionali italiana, chi issa
fuit a s’ischema arregionalísticu e chi, cumenti in su casu de àterus
territórius chi iat tzerriau “Is Irlandas italianas”, s’impoberimentu suu no
est certu imputàbbili a una “arretradesa” nadia, cumenti in su discursu
dominanti, ma a sa política económica chi at caraterizau su “blocu de podériu”
… arrispetu a custu sa Sardigna fiat esclúdia, cumenti est, in misura manna, oi puru. Una política
chi at in manera sistemàtica istrobbau s'sboddicu de su logu, si non ghiau de
àterus o funtzionali a interessamentus
de s’àtera parti de su Tirrenu. … Unu territóriu non podit essi
cunsiderau in basi a sa positzioni cosa sua aintru de un’ischema amministrativu
guvernativu o costitutzionali. Aici cumenti a s’Algeria fiat cunsiderada parti
de sa Frància, o sa Palestina de sa terra de Israele, sa Sardigna puru est
parti de s’Itàlia, in su pillu formali. Epuru, po arremonai a Gramsci, est “tratada
peus de una colónia” po su chi pertocat is cunditzionis cosa sua chi funt
s’imbistimentu mancau in infrastruturas e in s'isboddicu de su territóriu,
s’ocupatzioni militari, s’industrializatzioni fortzada, s’ostilidadi a s’economia de su logu (s’antipastoralismu
pruscatotu), sa proibbitzioni de umperai sa língua cosa sua e s’isperdimenta
sua, s’isdorrocadura de sa memória istórica cosa sua e su disterru prus o mancu
obligau de is abbitantis cosa sua, sa formatzioni de un’immàgini prus o mancu
originali e cun istesiaduras ratzistas fitianas in is cunfronas de is
abbitantis suus e de sa cultura cosa insoru”. …
“S’arrapresentatzioni prus recurrenti
in is isciéntzias socialis académicas sardas non pigat mai in cunsideru sa
cunditzioni de subbalternidadi de sa Sardigna si no aintru de un’arrelata intra
de s’arretradesa de su logu o “identidària” e una modernidadi ghiada de
àterus. Si imputat sa generalidadi de is
problemas esistentis a sa vocatzioni naturali o istórica de s’Ísula a
s’arretradesa, a s’isulamentu, a su cunservatorismu, chentza donai atentzioni a
is arrelatas de podériu de aintru e a cussas de dipendéntzia faci a foras”. …
Pag. 93
“ In s’ótica de is isciéntzias socialis
académicas sardas, no esistit esclusioni, ma iscéti “progressu” chi, cumenti
eus biu, podit benni iscéti de sa Terramanna”.
Pag. 94 -95
“In Sardigna su discursu dominanti si
articolat pruscatotu segundu duas diretzionis, acapiadas intra de issas. Sa
primu aponit a sa Sardigna un’identidadi particulari,
chi in su pillu antropológicu, si iat a oponni a s’isboddicu, e sa segunda
aponit invécias a sa Sardigna is caràtiris de s’arretradesa, chi iat a essi
s’arraxoni principali de sa
disabbilidadi cosa sua a sa modernidadi. S’idea chi sa Sardigna téngiat
un’identidadi cosa sua est un’idea moderna, acapiada a sa necessidadi de dda
dominai e de dda distinghi, ma puru de portai a
su livellu discursivu sa subbalternidadi cosa sua. Su mitu dd’ant
aprontau po medas tempus a incumentzai de sa sderruta de sa Rivolutzioni Sarda
(1794-1796) e in s’interis de totu su séculu 19 is “élites” modernizadoras
sardas chi si funt acodadas a sa Restauratzioni feliciana, in generi
reatzionàrias e collabboratzionistas: is matessi chi si funt arricadas cun
s’abbolitzioni de su feudalésimu, sa serrada de is terras comunas e is
carrieras políticas” …
Pag.96
“S’identidadi est fata coincidi, in su
discursu prevalenti in Sardigna, cun una calidadi comuna e personali, chi
òperat cumenti una genia de fatoris esistentis de s’antigóriu e chi ghiat
cumportamentus de immui”. …
Pag.97
“Sa segunda diretzioni chi pigat su
discursu dominanti pertocat a sa “arretradesa” de sa Sardigna cumenti a caràtiri costanti de
s’istória sua. De pagu est istétiu osservau chi s’arretradesa at giustificau is
interventus de domíniu, is ispeculatzionis e s’iscardancamentu de is economias
de su logu chentza donai alternativas a is comunidadis sardas. Custus
interventus funt cumentzaus, no a casu, cun sa costrutzioni de s’immàgini
arretrada de sa Sardigna in s’interis de su de 18 séculus, in currispundéntzia
cun sa costitutzioni in Torino de unu Ministeru po is Afàrius Sardus (1759),
s’isterrida po decretu de sa língua italiana (1760) e cun s’arreforma
piemontesa de is Universidadis (a cumentzai de su 1737), chi currispundit cun
s’imbiu de su Continenti de is insenniantis, segundu una pràtiga de
dipendéntzia de is universidadis sardas chi non parrit morta nimmancu oi. In
Sardigna, cumenti in totus is colónias, est istétia prodúsia un’immàgini de
arretradesa cumenti a calidadi nadia de is logus innui apitzus si boliat
ispratzinai su domíniu. … In manera non diferenti si fiat cumportau su Piemonte
e, apustis, s’Itàlia”.
Pag. 98 -99
“ Is tapas de sa sutamissioni de
s’Ísula funt aici connotas chi in custa sea, in manera simpli, dd’as arremonu
iscéti. Apustis de sa sderruta de sa Rivolutzioni Sarda (1794-1796) e de su
càmbiu de sa corti sabàuda in Casteddu (1799-1814), si fiat creada sa basi
locali necessària a dónnia òpera de colonizatzioni, est a nai un’“élite”
modernizadora de su logu. Fiat istétiu custu grupu de sardus, saldau aroru a
Carlo Felice de Savoia e formau de s’aristocratzia bécia, de sa nobbilesa noba
de toga (de funtzioni) e de sa burghesia, a donai is armas e s’agiudu locali a
sa colonizatzioni, est a nai chi fiant istétias is “élites” sardas a dda
incarnai, agiudendi e aprofitendi de sa privatizatzioni de is terras comunas
(Editu de is tancaduras, 1820) e de totus is interventus fatus apustis in custa
diretzioni fintzas a s’abbolitzioni difinitiva de is ademprívius”. …
“Fiant istétias is “élites” localis a
passai prus a tradu a su fascismu e a costituiri puru su fenomenu particulari
de su sardufascismu in càmbiu de sa Lei de su Miliardu pregonada de Mussolini,
e fiant istétias ancoras is “élites” localis a acotzai su “Pianu de Rinascita”
(1962), s’industrializatzioni petrolchímica, s’isboddicu de is servitudis
militaris (ancoras oi su 66% de totus is servitudis militaris italianas pesant
apitzus de sa Sardigna) e unu mollu turísticu cussu puru dirígiu de àterus.
Fiant istétias custa “élites” a cumpartziri sa criminalizatzioni de cussa
cunditzioni sóciu-culturali particulari chi est su pastoralismu sardu,
acotzendi dónnia idea de Lombroso a sa Commissioni Medici, chi biat in is
pastoris e in is classis popularis brabaxinas unu grupu “delincuenti po
nàscida”, e duncas a si ponni sa tarea de isdorrocai sa pastoria, po fortuna no
arrannéscia. Podeus nai chi is grupus dirigentis de sa manca sarda, fuendi
dónnia anàlisi de is cunditzionis particularis de sa Sardigna, si funt
integradas in prenu in cust’eréntzia isconcada de is cetus dirigentis chi durat
ancoras oi. Cumenti su mecanísmu de sa sutamissioni siat intramassau cun sa
costrutzioni de s’immàgini de arretradesa (e sa proietzioni asuba de sa “natura
de sa Sardigna”) est unu processu chi podit essi osservau de puntus de bista
diferentis”. …
“Innòi est interessanti sutalineai
cumenti una cunditzioni chi is formas de domíniu de foras ant creau de pagu
siat istétia cambiada in unu caràtiri nadiu de sa Sardigna e apat giustificau
interventus de “modernizatzioni” e de” isboddicu” de foras chi, cumenti in unu
ciclu infernali, produsint un’arretradesa ancoras prus manna.
S’idea-càrdini de custu ciclu infernali
est “Sa Sardigna a sola non nci dda podit fai”. …
Pag. 100
“ A manera particulari, si fait passai
cumenti caràtiri/naturali nadiu de sa Sardigna su chi invécias est dépiu a
s’istória de su domíniu e de sa sutamissioni cosa sua, est a nai de
s’esisténtzia de dispositivus de produtzioni sighida de subbalternidadi”. …
“E s’istória de sa Sardigna in su períodu
italianu e, ancoras ainnantis, piemontesa, s’ammostat una matrici de produtzioni sighida, in dónnia
generatzioni, de raportus de dipendéntzia, chi est difícili negai poita puru,
in medas puntus, sa matrici est símbilli a sa chi esistit in is colónias. Nau
custu, in su pillu formali, sa Sardigna non est mai istétia una colónia, po su
pagu chi balit su pillu formali”. …
“ Su mecanismu est su de torrai a
condusi is diferéntzias esistentis intra de civilidadis e pópulus a su “essi
àteru” in manera radicali intra de is pópulus “modernus” e pópulus “arretraus”,
chi non funt bonus a castiai a issus e totu poita ghiaus de unu totu de su
costumu immutàbbili e disaprovau cosa sua”. …
“NO
A S’ISLAM IN BIDDACIDRU”: INCHIETADURA PO SU GRUPU CREAU
IN “FACEBOOK”
27
de Argiolas de su 2016
Fonti:
www.Villacidro.info
“No
all’Islam a Villacidro” (No a s’Islam in
Biddacidru) custu est su nómini de unu grupu “Facebook”
cumpartu de pagu in is pàginas de su “Social Network”
famau de Palo Alto. Apustis de unas cantu dís de sa cumparta,
peri is bias de sa bidda, de manifestus contras a sa preséntzia
de extracomunitàrius de colori in bidda, immui arribbat una
pàgina chi non fait arrelatu a s’etnia de is istràngius
chi benint de natzionis in gherra, ma a una islamizatzioni presunta
de s’Europa, e duncas de sa Sardigna e de Biddacidru puru. Is
nobas chi ndi lompint de is médius de comunicatzioni de massa
natzionalis faint a timi sémpiri de prus sa populatzioni de su
logu, chi sumportat unu bombardamentu mediàticu diferenti
meda, innói fueddus cumenti a religioni, terrorismu, crisi,
provilégius e bonucoru ant creau cricas sémpiri prus
arrannegadas intra de issas. Sa preséntzia de disterraus e
extracomunitàrius peri is bias de sa bidda fait atzicai partis
sémpiri prus mannas de sa populatzioni. Sa nàscida de
su grupu “No all’Islam a Villacidro” podit essi
interpretada cumenti a una reatzioni a una política de su
guvernu inténdia cumenti atesu de is abbisóngius de is
comunidadis localis. Custu po nexi puru de s’ispratzidura de
nobas chi contant de tratamentus privilegiaus presuntus in is
cunfrontus de is disterraus, in unu períodu chi sa
populatzioni de su logu si intendit in manera particulari sbandonada
de is istitutzionis. Su grupu “Facebook” nàsciu de
pagu contat una bintina de iscritus, po su prus gióvunus. Is
“post” chi nci funt aintru de sa pàgina ammostant
s’avolotu creau de su bombardamentu mediàticu sumportau
de sa populatzioni, vítima, fortzis de un’istrategia po
fai a timi organizada beni.
AVISU
A IS AZIENDAS – PROGETUS DE SERVÍTZIU CÍVICU
26
de Argiolas de su 2016
Funt
obertus is términis po sa presentada de sa manifestatzioni de
interessamentu chi interessat aziendas e istitutzionis privadas po
pigai parti a su Progetu “Azioni di contrasto alla povertà
– Annualità 2015” (Atzionis decuntrastu a sa
poburesa – Annualidadi 2015). Su Progetu tenit sa de tarea de
cumpriri su “Programma di contrasto delle povertà
estreme – Servizio Civico” (Programma de cuntrastu a sa
poburesa estrema –
Càsta
totu is documentus in s’acàpiu de susu.
KELLER
– PERLONGADA SA TZERRIADA DE SU CONSILLU
25
de Argiolas de su 2016
Sa
sétzida de su Consillu fissada po custu merí po
chistionai de sa situatzioni de sa “Keller Elettrmeccanica
S.p.a.” est istétia perlongada a data de istabbiliri po
permiti a totus is partis socialis de pigai parti.
PERLONGAU
SU CONSILLU COMUNALI PO CHISTIONAI DE SU BENIDORI DE SA KELLER
25
de Argiolas de su 2016
Fonti:
www.Villacidro.info
(artículu de Simone Nonnis)
Biddacidru.
Sa Sétzida fissada po oi 25 de Argiolas 2016 in s’Aula
de su Consillu de su Municípiu a is ses de a merí
(18,00) de est istétia perlongada.
Sa
sétzida tzerriada de su Síndigu chi at arriciu sa
motzioni de su Consilleri de minoria Giancarlo Carboni (Assemblea
Permanente) chi domandàt un’atóbiu obertu puru a
is ex trabballadoris de sa Keller, a is arrapresentantis socialis, a
sa Regioni, e a is Commissàrius Fallimentaris, po chistionai
de is prospetivas realis de torrai a oberri sa fàbbrica de
vagonis ferroviàrius e de torrai a pigai a trabballai is
trabballadoris chi immui fun in mobbilidadi, est istétia
perlongada a data de istabbiliri po permiti a totus is partis
socialis de pigai parti a su dibbàtidu.
PRESENTADA
DOMANDAS LEI 162/98
25
de Argiolas de su 2016
Su
Comunu de Biddacidru fait isciri a is citadinus interessaus chi a
partí de su 7 de Argiolas 2016 fintzas a su 26 de Austu 2016,
(términi perentóriu) funt obertus is términis po
sa presentada de is domandas po preparai is progetus individualizaus
cunformas a sa L.162/98 po is chi si agatant in stadu de “handicap”
gravi e tenint s’arreconnoscimentu difinitivu cun is
certificaus relativus segundu sa L. 104/92, art. 3, comma 3, a su 31
de Meseidas 2015.
KELLER
– CONSILLU COMUNALI OBERTU
25
de Argiolas de su 2016
Custu
merí, a is ses (18,00), in sa sala de su Consillu de su
Municípiu, ddoi at una sétzida oberta de su Consillu
Comunali po chistionai de sa situatzioni de sa “Keller
Eletromeccanica S.p.a”. e de possibbilidadis eventualis de
torrai a oberri.
21
DE ARGIOLAS- MANCAT S’ÀCUA
20
de Argiolas de su 2016
Abbanoa
S.p.a. fait isciri chi su 21 de Argiolas 2016 po permiti s’inserta
de saracinescas noba in sa condota de s’àcua de bia
Casteddu mancat s’àcua in unus cantu tretus de sa bidda
e, in particulari in bia Cagliari e traversas, in bia Sassari e in
bia Roma.
S’ispartzidura
a is umperadoris acabbat a is noioras de a mengianu fintzas a
s’acabbu de is trabballus si si previdit po is cuatru de a merí
(16,00).
BIDDACIDRU,
SU FOGU DISTRUIT SU PADENTI SECULARI DE BIDDASCEMA
19
de Argiolas 2016
Fonti:
www.Villacidro.info
Unu
fogu cun probbabbilidadi de orígini dolosa at distrúgiu
prus de 80 ètarus de padenti in sa baddi de Biddascema,
connota po sa produtzioni de cerésia. S’allarmi dd’ant
donau faci a mesudí e cuartu (12,15) unus cantu propietàrius
chi tenint is aziendas agrícolas in sa zona. Lestru
s’interventu de is scuadras a terra, cun pompieris, voluntàrius
e operajus de su “Ente Foreste”. Is operatzionis de
istudadura ddas ant cordinadas is óminis de sa Forestali,
lómpius de Casteddu puru cun sa scuadra ispeciali de su GAUF,
dirígia de s’ispetori Ettore Diana.
Unu
dannu chi non si podit carculai su chi genti disgratziada at causau
custu merí.
In
su giassu Villacidro.info, de innói ndi apu pigau s’artículu
chi apu furriau in sardu, nci funt àteras fotografias chi
arriguardant custu fatu.
AVISU
PRESENTADA PROGETUS ISPORT TERAPIA
14
de Argiolas de su 2016
Su
Comunu de Seddori, Enti Cabufila de su cuntestu PLUS de Seddori, fait
isciri chi funt obertus is términis po sa presentada de
progetus po sa prumotzioni e s’ispartzidura de s’isport
in favori de is sugetus àbbilis in manera diferenti, chi
interessat a su territóriu de is cuntestus PLUS de su
Distretu de Seddori e de su Distretu de Gùspini.
Is
Assótzius interessaus depint presentai domanda de
finantziamentu in su cuntestu Plus de Seddori, Enti cabufila Comunu
de Seddori, segundu is maneras e umperendi is mollus de sa
documentatzioni torrada a portai asuta.
Documentus
disponíbbilis
Avisu
púbblicu – pdf
Mollu
de domanda – word
Allegau
1 – scheda progetu – word
Allegau
2 – arrisorsas finantziàrius – word
Si
precisat chi custa pubblicatzioni non tenit balori legali ma iscéti
de pubblicidadi- isceda e chi is interessaus depint averiguai sa
documentatzioni chi pertocat s’avisu e càmbius
eventualis de sa matessi in su giassu istitutzionali de s’Enti
chi at pregonau su bandu.
AVISU
ARRISCU ARTU DE FOGUS
14
de Argiolas de su 2016
Su
Síndigu, biu su Bulletinu de Previsioni de Perígulu de
Fogus, emítiu e pubblicau de sa Diretzioni Generali de sa
Protetzioni Civili de sa Regioni Sardigna po oi gióbia 14 de
Argiolas, chi inditat po su territóriu de Biddacidru unu
livellu de perigulosidadi arta/estrema, cunfirmat po oi su stadu de
pre-allarmi e cumbidat totu sa citadinàntzia a si cunformai a
is pràtigas bonas de cumportamentu e de auto-amparu e in
particulari a arremonai chi si si bit fogu:
De
averiguai de essi in unu logu de seguresa e tzerriai su 1515 donendi
cantu prus iscedas possíbbilis. Non pentzai chi àterus
apant giai donau s’allarmi;
De
no si firmai in is logus subrastantis su fogu o in logus faci innói
andat su fumu;
De
non parchegiai aroru de is bias interessadas de su fumu o de sa
pampa;
De
agiudai s’interventu de is mezus de sucursu libberendi is
bias e non aressendiddas cun sa màchina.
Po
calisisiat necessidadi e isceda is citadinus podint tzerriai:
de
is noioras de a mengianu fintzas a is duas (9,00-14,00) su númunu
366 5819996 e apustis de is duas (14,00) su númunu 366
5819981.
AVISU
PO IS ISCOLAS
7
de Argiolas de su 2016
Sa
Regioni Sardigna fait isciri a totus is Iscolas de sa Sardigna,
incluidas is de sa pipiesa, chi si podint cumentzai a presentai is
propostas po s’insignamentu e s’umperu veicolari de sa
Língua Sarda in oràriu curriculari.
Castia
mellus in su giassu de sa RAS.
SERRADA
UFÍCIUS COMUNALIS – 7 DE ARGIOLAS
7
de Argiolas de su 2016
Si
fait isciri chi su 7 de Argiolas is ufícius abarrant serraus a
su púbblicu poita su personali depit fai is provas previdias
de su Pianu comunali de emergéntzia e sfollamentu.
KELLER
SA FÀULA CHENTZA DE FINI
30
de Làmparas de su 2016
Fonti:www.Villacidro.info
Sa
Keller est cumenti a sa cometa de Halley, dónnia tanti torrat
a passai in su celu nostu. Puntuali e fieli a su camminu cosa sua, su
mesi passau apustis una scarescidura cósmica s’est
bénniu a isciri chi, fortzis, esistit sa possibbilidadi de
torrai a biri oberta sa fàbbrica de trenus, o cantumancu de
dda bendi.
Custa
iat a essi naturalmenti una noba bona, sa mellus chi si potzat donai
in unu territóriu famiu de trabballu. In su momentu perou
s’agataus in sa positzioni de un’astrónomu chi
càstiat una galàssia, ma non nci podit artziai asuba.
Podeus fai totus is càlculus chi boleus, podeus arraxonai
apitzus de su poita no arrannescieus a nci lompi, ma est unu datu
físicu: non teneus is médius po dda sodigai. In sa
matessi manera, est inútili si contai fàulas apitzus
de sa Keller. Sa fàbbrica est serrada giai de unus cantu annus
e, cumenti totus is cosas firmas, imbéciat ancoras prus a
lestru. Mancai si agatit unu compradori sériu, e de su
setori, ainnantis de dda torrai a biri in funtzioni iat a passai
àteru tempus.
In
s’interis, perou, ddoi at una pariga de cosas siguras:
s’istabilimentu trabbalàt a s’acónciu de is
vagonis e a sa costrutzioni de carrotzas nobas. Pecau chi in
s’interis no esistat prus su traghetu chi de Golfu Aranci
portàt is trenus in continenti e chi siat afundada puru sa
proposta de atretzai su portu industriali de Aristanis, o su de
Posthudorra, po fai lompi is vagonis de Biddacidru cun sa ferrovia
aroru de mari. Sa Keller oramai at falliu e benit giai gana de donai
arraxoni a chini narat su chi non si podit nai, chi is únicus
postus de trabballu garantius funt is cadiras de is políticus
e de is sindacalistas. Cumprendeusí, ainnanti chi calincunu
s’intendat tocau, fatzat unu brinchidu in sa cadira, arruat e
s’ingollat diaderus: is carrieras políticas e sindacalis
si faint, praxat o non praxat, puru apitzus de is disgratzias de is
trabballadoris, ca a bortas nimmancu is de is pianus artus podint fai
nudda in períodus de grandu crisi.
Ma
torrendi a s’atualidadi, abarrat su fatu chi sa sorti
tribbulliada de sa “Keller Eletromeccanica” prus chi in
unu binàriu mortu parrit andai ainnantis in una pista a
ostàculus. In s’interis de s’úrtimu
Consillu Comunali de sa Giunta Pani, giustu unu mesi fait, est
istétia aprovada sa bogada de su regimi demaniali de unu lotu
de sa matessi fàbbrica, , sighendi s’unda de s’emotzioni
de béndita possíbbili de su stabbilimentu:”
Segundu cantu iant nau su síndigu e is arrapresentanti de is
trabballadori, custu passu fiat necessàriu po podi fai torrai
a partí sa Keller, essendinci duas sociedadis interessadas a
s’achirimentu”, at nau Giancarlo Carboni , de “Assemblea
Permanente”, de is bangus de s’opositzioni in Comunu
lunis passau.
E
diaici puru sa minorias de intzaras, mancai non nci fiat su caràtiri
de pressi previdiu de sa lei po s’aprovu de custa delíbbera,
iat votau a favori de sa bogadura de is usus cívicus po cussa
parti de terrenu. Ma pagus dís fait “Su Guvernu at
impugnau sa lei regionali chi disponiat sa bogada de su regimi
demaniali de àreas nobas, suspendendi de fatu puru sa
delíbbera de su Comunu de Biddacidru”, acrarat Carboni.
Po custu s’arrapresentanti de sa minoria atuali at domandau a
su Síndigu de tzerriai una sétzida apósita de su
Consillu oberta a is ex trabballadoris de sa Keller, a is sindacaus,
a sa Regioni e a is cummissàrius fallimentaris: “Boleus
chi custus úrtimus, documentus a sa manu, acrarint su stadu de
s’arti de su processu de béndita de is stabbilimentus
Keller e is prospetivas realis de torrai a oberri e torrai a pigai a
trabballai su personali chi immui est in mobbilidadi.
Su
primu citadinu puru Marta Cabriolu si narat favorevoli a aprofundai
sa chistioni: “Non seu pessimista po scera arriguardu a su
benidori de sa Keller. Est s’istória de custus úrtimus
annus a ammostai chi, fintzas a immui, dónnia sfortzu non at
prodúsiu nisciunu arresurtau apretziàbbili. Custu non
bolit nai chi deu non sia disposta a apretziai calisisiat initziativa
chi potzat portai in manera reali a torrai a fai oberri sa fàbbrica
cosa nosta, antzis ndi apa a essi prexada. Seus a s’òpera
de pagus dís, una borta arrisólviu su problema
principali chi teneus intra de is manus, su Bilànciu Comunali,
eus a tzerriai s’Assemblea”.
SA
DENÚNCIA DE PILI:”IN S’EX SCAINI MERDEFERRU E
SDORROCADURA DE S’AMBIENTI”
20
de Gennaxu de su 2015.
Fonti:
www.Villacidro.info
Su
parlamentari de Unidos Mauro Pili in su profilu “facebook”
cosa sua at ispratzinau immui pagora is imàginis orrorosas de
su stragu ambientali in sa fàbbrica de baterias sbandonada.
“
Seus
brintaus innói totu est cuau, de sa merdeferru a sa
sdorrocadura ambientali – iscrit Pili – merdeferru de
dónnia genia, de is àcidus a s’eternit, una
citadi industriali bera morta e interrada, dinai furau a totus is
sardus po fàbbricas de imbrutamentu e disocupatzioni”.
In aciunta a su “post” de su deputau de Unidos una série
de imàginis, fatas bessiri a iscusi de aintru de
s’istabbilimentu Ex Scaini de Biddacidru, chi testimóngiant
su sbandonu e s’imbrutamentu in sa fàbbrica de baterias
serradas de decénnius. “ Su nùcleu Operativu
Ecológicu de Casteddu est s’únicu a essi brintau
aintru de custa catedrali de sbansonu e imbrutamentu – iscrit
ancoras su deputau- ma totu est abarrau cumenti fiat, mancai sa
comunicatzioni uficiali de su Noe a totus is sugetus arresponsàbbilis
de custu misfatu. Istitutzionis chi si ndi isciacuant sa cusciéntzia
cun ordinàntzias chi abarrant, cumenti a sémpiri,
inapricadas”.
“E
no est unu casu – sighit Pili – chi s’amministradori
de custu patrimóniu costruiu e sdorrocau cun dinai púbblicu
est in Frància. In Parigi, in su coru de Parigi, Rue
Gulleminot n°5, innói chentza dannu si ndi afutit de
Biddacidru, de s’imbrutamentu e de is ordinàntzias”.
Mauro Pili at presentau custu mengianu in Parlamentu
un’interrogatzioni apitzus de sa bregúngia de sa ex
Scaini.
In
su giassu Villacidro.info, de innói nd’apu pigau
cust’artículu chi apu furriai in sardu, nci funt is
imàgini chi arriguardant s’ex Scaini.
ISTITUTZIONI DE SA
CONSULTA DE IS GIÓVUNUS DE BIDDACIDRU
29 de Làmparas de su 2016
1°
de Argiolas 2016, a is ses e mesu de a merí (18,30), in s’Aula de su Consillu
de su Comunu.
S’Amministratzioni
Comunali, s’Assessorau a is Políticas giovanilis e is gióvunus cirdesus
organizant un’atóbiu preliminari po chistionai de s’istitutzioni de sa Consulta
Giovanili de Biddacidru.
Est
s’ocasioni po chistionai sa botza de de istatutu e po acurtai totus is domandas
chi benint de is gióvunus cirdesus. Funt cumbidaus totus is personas
interessadas e in manera particulari is gióvunus de is 15 a is 30 annus chi
apustis ant a formai su coru pulsanti de
sa Consulta.
GRADUATÓRIA DIFINITIVA
AGIUDUS TARI 2015
29 de Làmparas de su 2016
Est
in pubblicatzioni in s’Albu Pretóriu “on line” sa determinatzioni de su
Responsàbbili de Servítziu n°176 de su 27 de Làmparas 2016 de aprovu de sa
graduatória provisória chi pertocat su bandu po s’intregadura de is
agiudus po s’imposta de s’àliga (TARI) po su 2015.
Sa
determinatzioni de su Responsàbbili de Servítziu e sa graduatória difinitiva si
podint castiai puru in sa setzioni IUC – TARI de su giassu de su Comunu.
AVISUS INCÀRRIGUS ISCOLA CÍVICA DE
MÚSICA
15 de Làmparas de su 2016
In
s’Albu Pretóriu “on line” funt pubblicaus is avisus po s’intregadura de is
incàrrigus de Diretori Artísticu-didàticu, Segretàriu e insenniantis de
s’Iscola Cívica de Música.
Avisu
Diretori Artísticu – didàticu – càstia s’acàpiu de susu
Avisu
Segretàriu – càstia s’acàpiu de susu
Avisu
Insenniantis – càstia s’acàpiu de susu.
SUSPENSIONI
AVISU INTREGADURA TERRAS CÍVICAS
10
de Làmparas de su 2016
Si
fait isciri chi cun atu de su Servítziu Ténnicu Trabballus Púbblicus,
Servítzius Tennológicus, Patrimóniu, Políticas Ambientalis e Energéticas e
Seguresa in su Trabballu n°669 de su 10 de Làmparas 2016 funt istétius
suspéndius is términis de s'avisu pubblicau in s'Albu Pretóriu de su Comunu de
Biddacidru in data 6 de Maju 2016 e chi teniat
cumenti ogetu “intregadura terras cívicas” fintzas a data de difiniri e
apustis a is indicatzionis prevídias de sa nota sindacali prot. N°2016/10584 de
su 9 de Làmparas 2016.
COMUNALIS
2016 – PROCLAMATZIONI DE IS ELÍGIUS
6
de Làmparas de su 2016
Si fait isciri chi apustis de is operatzionis de s'Atóbiu de is
Presidentis de is setzionis fata in dí de oi e cunformas a is arresurtaus
averiguaus, giai chí at pigau su númunu prus mannu de votus paris a n° 3251,
est istétia proclamada elígia a sa càrriga de Síndigu de su Comunu de
Biddacidru sa Dot.ra Marta Cabriolu.
Apitzus de sa graduatória de is candidaus a sa càrriga
de Consilleri comunali aintru de dónnia lista, in basi a sa cifra individuali
torrada a portai de donniunu de issus, funt istétius proclamaus elígius
Consilleris Comunalis de su Comunu de Biddacidru :
Lista 2
- “Alternativa Civica”
- Pittau
Gessica;
- Muscas
Adriano;
- Collu
Emanuela;
- Spano
Giovanni Sebastiano Maria;
- Ecca
Giuseppe;
- Mereu
Luca Matteo;
- Erbì
Marco;
- Deidda
Daniela;
- Loru
Sara;
- Meloni
Andrea
- Scanu
Andrea.
Lista 4
- “Uniti per Villacidro”
- Sollai
Federico;
- Aru
Maura;
- Mais
Stefano.
Lista
1- “Assemblea Permanente”
- Carboni
Giancarlo.
Lista
3- “Per Villacidro”
- Piras
Dario.
Fatas
salvas is decisionis difinitivas de su Consillu Comunali a norma de s'art. 41,
comma 1 de su D.Lgs. 18 de Austu 2000 n°267.
PROTOCOLLU
DE ACÓRDIU PO SA ZONA INDUSTRIALI
30
de Maju de su 2016
Firmau
su protocollu de acórdiu intra de Comunu, Regioni e Cunsórtziu Industriali chi
punnat a torrai a cualificai sa zona industriali de Biddacidru, po médiu de
atzionis operativas chi punnant a agiudai is impresas e, in prus, a su
sodigamentu de sa situatzioni económica sfavorèvoli de immui.
Su
documentu sutascritu de su Síndigu Teresa Pani, de s'Assessora Regionali Maria Grazia Piras, de su
Presidenti de sa Regioni Francesco Pigliaru e de su presidenti de su Cunsórtziu
Industriali Giorgio Danza, previdit is atzionis chi sighint:
Impignus
de su Cunsórtziu Industriali
- Smenguamentu
de su 20% de is costus de is àreas po aposentamentus produtivus e
cummercialis chi depint tenni s'àutu
perfetzionau aintru de su 31 de Meseidas de su 2017;
- Possibbilidadi
de modulai s'arrecuperu de is créditus vantaus in is cunfrontus de is
aposentaus po afitus e servítzius, cun pianus de torradura personalizaus;
- Agiudu a is aposentaus e a is chi si depint
aposentai po sa cumpridura de
pràtigas burocràticas in is entis prepostus a s'intregadura de
autorizatzionis e/o permissus (nullaosta);
- Ismesadura
de is tempus burocràticus previdius de is arregulamentus de su cunsórtziu
po s'intregadura de is àreas e po s'aprovu de is progetus;
- Arrenúntzia
a is costus de istrutória previdius de su
“Arregulamentu intregadura àreas” aprovau cun delibberatzioni de su
CdA n°186/2008;
- Arrenúntzia
a pigai sa caparra previdia de su
“Arregulamentu intregadura àreas” aprovau cun delibberatzioni de su CdA
n°186/2008;
- Creai cunditzionis de favori po
s'aposentamentu in istruturas de su cunsórtziu de propostas
imprenditorialis nobas.
Impignus
de sa Regioni Autónoma de sa Sardigna
- Sa
Giunta Regionali at a presentai a su Ministeru de s'Isvilupu Económicu sa
domanda de arreconnoscimentu de Àreas de crisi po su territóriu de su
Campidanu de Mesu;
- Po
favoressi su rilànciu económicu e
ocupatzionali de su territóriu s'at a apariciai unu programma de
interventus chi punnant a afortiai e a modernizai su sistema produtivu
locali. Po lograi s'obbietivu de sa
cumbertidura noba de s'Àrea de crisi po médiu de is novidadis e de sa mellioria cumpetitiva de is impresas s'ant a
umperai is interventus a favori de is impresas piticheddeddas, piticas e
de mesania previdius in programmas finantziaus o finantziaus imparis cun
resorsas regionalis, in cunformidadi cun is tareas individuadas in su
Programma Regionali de Isvilupu (PRS).
Impignus
de su Comunu de Biddacidru
- Ismesadura
de is tempus de intregadura de is autorizatzionis, po su chi ddi cumpetit,
relativas a s'aprovu de is progetus de aposentamentu, a s'intregadura de
is cuncessionis edilítzias, e aici sighendi;
- A
s'iscopu de limitai is istrobbus e is stentus in sa difinitzioni de is
intregaduras de is lotus a is chi si depint aposentai, su Comunu at
providiu a delibberai s'intregadura a gratis a su Cunsórtziu de totu sa
viabbilidadi de sartu chi in su catastu esistit ancoras aintru de s'unioni de cunsórtziu e in dí de oi
sostituida de sa viabbilidadi realizada de su Cunsórtziu etotu.
-
CERTIFICAUS
PO IS ELETORIS CUN IMPEDIMENTUS FÍSICUS
30
de Maju de su 2016
Eletzionis
comunalis de su 5 de Làmparas 2016
Si
fait isciri chi, Domínigu 5 de Làmparas 2016, su Servítziu de Igieni e Sanidadi
Púbblica est presenti, in s'ambulatóriu de Biddacirdu in bia Guido Rossa, po
garantiri is certificaus necessàrius a is eletoris chi tenint impedimentus
físicus e bolint esercitai su deretu de votu.
SU
30 DE MAJU PROBLEMAS IN S'ARREGOTA DE S'ÀLIGA
24
de Maju de su 2016
Po
nexi de s'isciòperu natzionali de is aziendas chi trabballant in su setori de
igieni ambientali, su 30 de Maju no est assegurau su servítziu de arragota de
s'àliga.
AVISU
IMU E TASI – ANNU 2016
24
de Maju de su 2016
S'arradodat
chi s'iscadéntzia de sa primu rata TASI-IMU 2016 est fissada a su 16 de
Làmparas 2016.
Si
fait isciri chi sa Lei n°208 de su 28 de meseidas 2015 escludit de su
versamentu de sa TASI po su 2016 is
unidadis immobbiliaris destinadas a
abbitatzioni principali de su
possessori, de s'umperadori e de su
nucleu familiari cosa sua, francu is chi
funt classificadas in is categorias catastalis A/1, A/8, e A/9.
Po
su 2016 funt cunfirmadas is alicuotas (partis) in vigéntzia in su 2015.
Po
su càlculu de is impostas e po àteras iscedas tocat a castiai in sa setzioni
IUC de su giassu comunali www.comune.villacidro.vs.it
S'Ufíciu
Tribbutus arricit totus is dís:
de
su lunis a sa cenàbara: 11,00 -13,00 ( de is úndixi de a mengianu fintzas a sa
una)
su
martis: 16,00-18,00 (de is cuatru fintzas a is ses de a merí)
AGIUDUS
TARI 2015 – GRADUATÓRIA PROVISÓRIA
12
de Maju de su 2016
Est
in pubblicatzioni in s'Albu Pretóriu “on line” sa determinatzioni de su
Responsàbbili de Servítziu n°556 de su 10 de Maju 2016 de aprovu de sa
graduatória provisória (Allegau A) chi pertocat su bandu po s'intregadura de is
agiudus po s'imposta apitzus de s'àliga
(TARI) 2015.
Sa
graduatória is interessaus dda podint castiai puru in s'Ufíciu Tribbutus de su
lunis a sa cenàbara de is úndixi de a mengianu fintzas a sa una (11,00-13,00) e
su martis de is cuatru fintzas a is ses (16,00-18,00).
Arrecursus
eventualis si depint mandai a su Responsàbbili de su Servítziu
Económicu-Finantziàriu aintru de 15 dís de sa data de pubblicatzioni in s'Albu
Pretóriu.
Sa
determinatzioni de su Responsàbbili de Servítziu e sa graduatória provisória si
podint castiai puru in sa setzioni IUC -Tari de su giassu comunali.
PROGRAMMA
CANDIDAUS ELETZIONIS COMUNALIS 2016
10
de Maju de su 2016
Si
fait isciri chi funt in pubblicatzioni in s'Albu Pretóriu “on-line”, in sa
setzioni Avisus Eletoralis, is programmas amministrativus de is 4 cadidaus a sa
càrriga de Síndigu po is eletzionis chi nci funt su 5 de Làmparas 2016.
INTREGADURA LOTUS DE TERRA PÚBBLICA
6
de Maju de su 2016
Est
in pubblicatzioni su bandu po s'intregadura pluriennali de unus cantu lotus de
terra cívica.
Documentatzioni
BANDU
INTREGADURA “ NIDU AZIENDALI”
6
de Maju de su 2016
Est
in pubblicatzioni su bandu po s'intregadura de servítzius a sa pipiesa in
s'istrutura “Nido Aziendale”.
Documentus
GRADUATÓRIA
MOBBILIDADI, CAT. C, SERVÍTZIUS AFÀRIUS GENERALIS
3
de Maju de su 2016
Su
Responsàbbili de su Servítziu Personali fait isciri chi cun Determinatzioni de
su Servítziu Personali, Reg. Gen. N°527 de su 3 de Maju 2016, est istétia
aprovada sa graduatória difinitiva de s'iscioberu púbblicu po mobbilidadi po
n°1 postu de istrutori amministrativu/contàbbili, cat. C1 a tempus indeterminau
e a tempus prenu arreservau a is categorias amparadas cunformas a sa L. 68/99
de destinai a su Servítziu Afàrius Generalis.
Sa
presenti si fait a connosci a is interessaus po sa propositzioni de atzionis de
impugnatzioni eventualis.
Avisu
- pdf
CONSULTATZIONI POPULARI DE SU 17 DE
ABRILI 2016. PAGAMENTU CUMPENSUS.
28 de Abrili de su 2016
Si
fait sciri chi, in sa Tesoreria comunali gestida de su “Banco di Sardegna”, si
podint arretirai is cumpensus po Presidenti, Scrutadori e Segretàriu de ségiu eletorali,
relativus a sa Consultatzioni populari (Referendum) de su 17 de Abrili 2016.
VOTU
A IS CITADINUS COMUNITÀRIUS RESIDENTIS
19
de Abrili de su 2016
Eletzionis de su Síndigu e de su Consillu Comunali su
5 de Làmparas 2016.
VOTU PO IS ISTRÀNGIUS COMUNITÀRIUS RESIDENTIS IN
ITÀLIA
Is istràngius chi benint de istadus de s’Unioni
Europea e residentis in Itàlia, chi bolint esercitai su deretu de votu in
ocasioni de is eletzionis comunalis, podint domandai a su Comunu de Residéntzia
de éssiri iscritus in is listas aciuntas. Custu ddis donat su deretu de votai po is eletzionis
amministrativas comunalis.
Sa domanda depit éssiri presentada a s’Ufíciu
Protocollu aintru de su 26 de Abrili 2016. Podit éssiri mandada puru po posta o
po “e-mail” a sa casella de posta de su Comunu de Biddacidru: protocollo.villacidro@pec.it
In is casus arremonaus in susu tocat a acapiai a sa
domanda fotocópia de su documentu de identidadi.
Podint presentai domanda is citadinus chi faint parti
de is istadus chi sighint:Austria, Belgiu, Bulgaria, Croàtzia, Danimarca,
Estónia, Finlàndia, Frància, Germània, Grécia, Irlanda, Letónia, Lituània,
Lussemburgu, Paesi Bassi, Polónia, Portugallu, Regnu Unidu, República Ceca,
República de Cipru, República de Malta, República Slovaca, Romania, Slovénia,
Spagna, Svétzia e Ungheria.
A sa domanda, si est mandada po posta, depit éssiri
acapiada sa cópia, no autenticada, de unu documentu de identidadi bàlidu.
S’iscritzioni in is listas eletoralis aciuntas
permitit a is citadinus de s’Unioni Europea, a parti su deretu de votu,
s’elegibbilidadi a Consilleri e sa nómina eventuali cumenti a cumponenti de sa
Giunta de su Comunu escludendi perou s’incàrrigu de Síndigu e de vice-Síndigu.
INTREGADURA CERTIFICAU MÉDICU
12
de Abrili de su 2016
“Consultatzioni populari (Referendum) de su 17 de
Abrili 2016 – Istrutzionis votu po chi non camminat e votu agiudau.
Comunu de Biddacidru
Ufíciu Eletorali
Su Responsàbbili
Fait isciri
Chi po podi éssiri ammítia
a su votu sa persona disàbbili depit presentai, imparis a su certificau
eletorali, unu certificau médicu donada de sa ASL de apartenéntzia.
Is certificaus médicus po is eletoris chi tenint impedimentus físicus
e chi non podint camminai, ddus donant in s’ambulatóriu de Igieni e Sanidadi
Púbblica in sa “Casa della Salute” in bia Guido rossa in s’oràriu chi sighit:
Domínigu 17 de abrili 2016, 11,15-13,30 ( de is úndixi
e cuartu de a mengianu fintzas a sa una e mesu).
Su Responsàbbili de su Servítziu
Domenico Roberto
SUSPENSIONI
SPARTZIDURA DE S’ÀCUA – 4 DE ABRILI
1
de Abrili de su 2016
Po permíti
is trabballus de acàpiu de sa cundota de bia Ungaretti, su 4 de Abrili, de iso
tu de a mengianu finta a s’acabbu de is trabballus, est previdia sa sospensioni
de sa spartzidura de s’àcua in is bias: Ungaretti, Pavese, Foscolo, Pascoli e
Satta.
TARIFAS AGIUDADAS
29 de Martzu de su 2016
Sa
Sociedadi TRENITALIA at a apricai tarifas agiudadas poi s biaxis in ocasioni de
sa Consultatzioni Populari (Referendum) de su 17 de Abrili 2016.
S’AMMINISTRATZIONI COMUNALI FAIT IS
AUGÚRIUS DE PASCA MANNA
25 de Martzu de su 2016
Su
Síndigu e s’Amministratzioni Comunali faint is mellus augúrius de Pasca Manna a
totus is Citadinus.
ELENCU NÓMINA SCRUTADORIS
24 de Martzu de su 2016
Su
Síndigu fait iscí chi cun verbali n°10 de su 23 de Martzu 2016 (link) sa Commissioni
Eletorali Comunali at nominau is scrutadoris po sa Consultatzioni populari
(Referendum) de su 17 de Abrili 2016.
BANDU MOBBILIDADI ISTRUTORI TÉNNICU
CAT. D1
22 de Martzu de su 2016
Si
fait iscí chi cun determinazioni reg.gen. n°338 de su 22 de Martzu 2016 est
istétiu fatu unu bandu de mobbilidadi segundu s’art. 30, smi de su D.Lgs
165/2001 po sa cobertura a tempus prenu e indeterminau de n°1 postu de
Istrutori Diretivu Ténnicu cat. D1 reservau
scéti a su personali de ruolu de is entis de area manna (províncias e
citadis metropolitanas).
Is
domandas depint lompi aintru de mesudí (h.12,00) de su 21 de Abrili 2016 e su
collóchiu est su 29 de Abrili a is noioras de a mengianu (h.9,00) in s’Aula de
su Consillu de su Comunu de Biddacidru.
S’arragodat,
puru, chi sa pubblicazioni de is comunicatzionis in su giassu tenit balori de
notífica a totus is efetus: is candidaus chi non ant arriciu comunicazioni
contrària, si depint presentai, chentza nisciun’àteru preavisu e cun unu
documentu de arreconnoscimentu bàlidu, in sa sea d’esàmini inditada in susu.
S’asséntzia
de su candidau est cunsiderada cumenti a
arrenúncia a su scioberu, calisisiat sa càusa.
Bandu
e mollu de domanda
MANCAT SA CURRENTI
22 de Martzu de su 2016
Gràtzias
a s’avisu de “Enel Distribuzione”, si fait iscí chi cras 23 de martzu 2016, de
is otu e mesu de a mengianu fintzas a is cuatru de a merí (8,30-16,00), mancat
sa currenti po podi fai trabballus de manutenzioni asuba de is impiantus in is
bias elencadas asuta, inclúdias is utenza intestadas a nómini de su Comunu
torrida a portai in s’elencu chi sighit:
bia Libertà
de 2 a 10, de 14 a 16, de 20 a 24, 28, 34,42, de 46 a 52, 13,17, 21, de 27 a
31, 37,43, de 47 a 63, 67, de 71 a 71°, 75, de 81 a 83,87,sn.
bia Scuole de
16 a 20, 28,32, de 38 a 40, de 46 a 48, de 17 a 21, de 25 a 33, de 41 a 47, de
59 a 61, 65, 73, de 83 a 85,91, de 97 a 99,103,sn.
bia Convento 4,
8, 14, 20, 1, 15, 21, de 27 a 29, de 35 a 37, sn.
bia Gennargentu 32,
de 21 a 23, 67, 71, 77, sn
bia Garibaldi 2,
6, de 10 a 12, de 1 a 7
bia Cuccureddu 2,
de 6 a 10, 18, de 5 a 7
bia Municipio 4,
14, de 20 a 24, 30,9, sn
bia Montegrappa de
50 a 56, 62,66
pratza Marconi 2,
de 1 a 3, uc sn
bia Carmine 2,
5, de 9 a 15, sn
gúturu
1° Convento de 5 a 7, sn
bia Roma
de 24 a 28, 38,sn
bia Ponti su Vicàriu
sn
pratza Municipio
4,sn
artziada Frontera
8.
IMPRENTA NOBA DE TÈSSERAS ELETORALIS
22 de Martzu de su 2016
S’Amministratzioni
Comunali in ocasioni de sa Consultatzioni Populari (referendum) de su 17 de
Abrili 2016, cumbidat is elettori chi ant pérdiu , arrogau o acabbau su logu po
ponni su timbru in sa tèssera eletorali
, a providiri a fai sa domanda a s’Ufíciu Eletorali po si ndi fai intregai una
noba.
Is
tesseras eletoralis torradas a imprentai
ddas depint arretirai is deretus interessaus o, si impossibbilitaus, personas
chi tenint sa délega e cópia de su documentu de identidadi de s’intestatàriu de
sa tèssera.
Si
contzillat de umperai sa modulística scarrigàbbili de su “link” de susu.
Po
àteras iscedas tocat a si rivolgi a s’Ufíciu
Eletorali:
obertu a su púbblicu
totus is dís de is noioras de a mengianu fintzas a mesudí ( 9,00-12,00) e su
Martis a merí de is cuatru fintzas a is ses de a merí.
In
prus si fait iscí chi su 15 e su 16 Abrili 2016 s’Ufíciu Eletorali
abarrat obertu de sighiu de is noioras de a mengianu fintzas a is ses de a merí
( 9,00-18,00)
Su
17 de Abrili de is seti de a
mengianu fintzas a is úndixi de a noti (7,00-23,00).
Is
elettori chi domandant una tèssera eletorali noba, depint portai unu documentu
de identidadi bàlidu e, si non domandada po pérdita, sa tèssera eletorali
bécia.
MOBBILIDADI VOLUNTÀRIA
N°2 ISTRUTORIS AMMINISTRATIVUS
CONTÀBBILIS
18 de Martzu de su 2016
Si
fait iscí chi cun determinazioni de su Responsàbbili de su Servítziu Personali
n°331, de su 18 de Martzu 2016, est istétiu fatu e aprovau su bandu de
mobbilidadi voluntària ex art. 30 de su D.Lgs. n° 165/2001 po sa cobertura a
tempus indeterminau de n°2 postus de istrutori Amministrativu/Contàbbili Cat.
C. reservau a is categorias amparadas ex
art. 3 Lei 68/99. Sa domanda de ammissioni depit essi trasmítia aintru de
mesudì (12,00) de su 18 de Abrili 2016 segundu is maneras previdias in su bandu. Su collóchiu est a is
noioras de a mengianu (9,00) de su 27 de Abrili 2016 in s’Aula de su Consillu
de su Comunu de Biddacidru, fatus salvus càmbius eventualis po motivus
imprevedíbbilis chi ant a essi comunicaus luegus po médiu de avisu in s’Albu
Pretóriu “on-line” e in su giassu “internet” de su Comunu www.comune.villacidro.vs.it cun
balori de notífica a totus is efetus. Si disponit chi sa pubblicazioni de su
bandu siat fata, a parti chi in s’avisu presenti, in su giassu internet de su
Comunu de Biddacidru www.comune.villacidro.vs.it
Bandu
e mollu de domanda
SUSPENSIONI SPARTZIDURA DE S’ÀCUA
16 de Martzu de su 2016
Su 17 de Martzu, de is otu e mesu de a mengianu (8,30) fintzas a s’acabbu de is trabballus de acàpiu de is
arretzas nobas, mancat s’àcua in is bias chi sighint:
bia
Todde; bia Gramsci; bia Dei Mille; bia Cervi; bia Dettori.
GRADUATÓRIA DIFINITIVA ISTRUTORI
TIBBUTUS
8 de Martzu de su 2016
Su
Responsàbbili de su Servítziu Personali fait iscí chi cun determinazioni reg.
gen. N°237 de su 2 de Martzu 2016 est istétia aprovada sa graduatória
definitiva de s’iscioberu púbblicu po pigai a traballai a tempus determinau po
1 postu de Istrutori Ténnicu cat. C de destinai a s’Ufíciu Tribbutus.
Sa
presenti si portat a connoscéntzia de is interessaus po sa proposizioni de
azioni impugnativas eventualis.
Avisu
ATÓBIU PÚBBLICU “Gal Linas”
3 de Martzu de su 2016
Su
3 de martzu 2016, a is ses de a merí (h.18,00), in s’Auditorium Santa Barbara,
ddoi at un’atóbiu púbblicu “Nuove
opportunità di finantziamento per il territorio” (Oportunidadis nobas de agiudu po su
territóriu)
Locandina-
pdf
SU DE 8 CUNVEGNUS “BERNARDU DE LINAS”
3 de Martzu de su 2016
Sàbudu
5 de Martzu 2016 in Biddacidru ddoi at “Su de 8 Cunvegnus bernardo de Linas”
Locandina-pdf
APLICATZIONI “MUNICIPIUM APP”
2 de martzu de su 2016
Su Comunu de Biddacidru si acostat a is
citadinus e iscioberat de comunicai cun una aplicatzioni po smartphone; est
“Municipium app”, giai ativa cun sucessu in dexinas de comunus italianus. Sa
“app” donat sa possibbilidadi a su Comunu de mandai a is citadinus inceda
subitaneas – gràtzias a su sistema
eficaci de notíficas “push” – de sinnalai is
avenimentus presentis in su territóriu e donat, in prus, una variedadi
manna de servítzius po s’aragota diferentziada porta a porta, cumenti su
calendàriu digitali po s’aragota de s’àliga cun su promemória, is inceda
apitzus de s’eco-centru comunali móbbili, s’arretiru arrefudus ingombrantis e
unu fueddàriu po diferentziai in manera currégia is arrefudus. Is avenimentus e is nobas comunalis ddas podint
cundividi is citadinus po médiu de “sms”, “Watsapp” e is “social
network” principalis – cumenti a “Face book” e “Twitter”- deretu de sa “app” . In prus in is iscedas útilis ddoi at una setzioni dedicada
a sa Protetzioni Civili chi permitit de
tenni is inceda útilis e is númunus de emergéntzia de umperai in casu de
arriscu de fogus e de arriscu idrogiológicu po franas e inundatzionis.
Sémpiri gràtzias a “Municipium App”,
disponíbbili a gratis siat poi s teléfonus “Android” siat poi s “Samsung”, is
citadinus tenint unu strumentu po mandai sinnalatzionis cumenti is de sa
viabbilidadi, apitzus de s’àliga e apitzus de su birdi púbblicu, in prus tenint
un’intrada fàcili a is mapas de is puntus de interessamentu de su Comunu de
Biddacidru, agiornaus fativatu cun is inceda de cuntatu. Sa “Municipim App” cun sa facili dadi de
umperu, siat po su citadinu chi po s’Amministratzioni, garantiscit cumpletesa de is funtzionalidadis,
arrespàrmiu, permítiu de sa comunicazioni digitali, e inceda subitaneas po sa
citadinàntzia cun garantzia tennológica manna.
Cun sa “App Municipium” s’Amministratzioni
de Biddacidru si oberrit sémpiri de prus
po ascurtai is citadinus, ancoras prus atenta a is abbisóngius cosa
insoru, e permitit de otimizai e rendi prus eficentis is servítzius ofertus a
is umperadoris. Sa “app Municipium” arrapresentat unìàtera manera subitanea e
parallela a su giassu “web”, “newsletter” e “sms”, po fai isciri inceda,
avenimentus e nobas de emergéntzia, facilitenti su cuntatu cun sa
citadinàntzia, permitendiddi de pigai parti in manera attiva a sa vida de su
comunu. A crutzu at a essi ativada una setzioni chi permitit de proponni
averiguamentus a sa citadinàntzia asuba de argumentus de grandu importantzia po
totu sa comimi.
Sa presentada de sa “App” noba at a
acontessi a crutzu.
Si podit scarrigai sa “App” noba in is
giassus chi sighint
“Play” store
http://play.google.com/store
/app/details?id=com.municipiumapp.municipium
App.store
http://itunes.apple.com/it/app/
municipium/id720127067
CONSILLU
COMUNALI – 12 DE AUSTU 2015
11 de Austu de su 2015
Su Consillu
Comunali est tzerriau in sétzida ordinària, in s’Aula de su Consillu de su
Palatzu Municipali, su 12 de Austu a is cincu de a merì, po chistionai de
s’órdini de sa dì chi sighit:
1. Comunicatzionis
de su Sìndigu;
2. Aprovu
Programma triennali de is Òperas Púbblicas 2015/2017 e elencu annuali;
3. Determinatzioni
po su 2015 de su prétziu de cessioni de is areas po s’edilítzia agiudada –
art.172, comma 1, lit.c de su Decretu Legislativu n° 267/2000;
4. Aprovu
Bilànciu de Previsioni po su 2015 e Bilàciu Pluriennali po su períodu 2015-2017
ex D.P.R. n° 194/1996, Bilànciu de Previsioni Finantziàriu 2015-2017 ex Decretu
Leislativu n° 118/2011, Relata de Previsioni e Programmàtica po su períodu
2015-2017;
5. Aprovu
Pianu Operativu de ratzionalizatzioni de is sociedadis partecipadas e de is
partecipatzionis societàrias segundu s’art. 1, comma 611 e avatantis de sa L.
190/2014;
6. Aprovu
Bilànciu annuali de previsioni annu 2015 e Bilànciu Pluriennali de previsioni
2015/2016/2017. Istitutzioni Iscola Cívica de Música.
7. Càmbiu
cumponenti dimissionàriu Commissioni Agricoltura e Ambienti;
8. Costrutzioni
Centru polivalenti po su ministeru pastorali de Santa Bàrbara tzerriau “
L’Albero della Vita” de fai in bia Aldo Moro, e chi arruit in zona S servítzius
púbblicus de su cuntestu 16 de su P.U.C. in vigéntzia: parri favorevoli a donai
su permissu de costrutzioni in deroga.
OBERTURA
ISCRITZIONIS SERVÍTZIU MENSA ISCOLÀSTICA
11
de Austu de su 2015
Funt obertus is términis po mandai is
domandas de iscritzioni a su servítziu de mensa iscolàstica po is discentis de
is iscolas de sa pipiesa, elementaris e de mesania po s’annu de iscola
2015/2016.
Is módulus funt disponíbbilis in sa
Setzioni Albo Pretóriu, e in is ufícius comunalis Protocollu e Istrutzioni in
is oràrius de obertura a su púbblicu.
Is tarifas de su servítziu, chi at
istabbiliu sa Giunta Comunali cun delibberatzioni n° 90 de su 21 de Argiolas
2015, ant a essi istabbilidas tenendu contu de certificau ISEE de sa famíglia relativu a su 2014, chi
depit essi acapiau a sa domanda de iscritzioni a su servítziu.
SERRADA ISTADIALI “INFORMAGIOVANI”
11 de Austu de su 2015
Si fait
isciri a sa populatzioni chi s’ Informagiovani abarrat serrau de lunis 10 finas
a cenàbara 21 de Austu po su pàsiu istadiali.
Is
atividadis de su centru torrant a incumentzai in manera regulari de lunis 24 de
Austu, segundu s’oràriu sólitu de obertura:
-
Lunis 10,30 – 12,45 (de is dexi e mesu de a mengianu finas a
mesudì mancu cuartu)
-
Martis e mércuis 10,00- 13,30 / 15,30-18,45 (de is dexi de a
mengianu finas a sa una e mesu / de is tres e mesu finas a is seti mancu
cuartu;
-
Gióbia 10,00 – 13,30 ( de is dexi e mesu de a mengianu finas a
sa una e mesu);
-
Cenàbara 10,00-12,45 ( de is dexi de a mengianu finas a sa una
mancu cuartu).
S’arragodat,
in prus, chi de su 1° de Cabudanni intrat in vigéntzia s’oràriu de ierru e sa
serrada de a merì est anticipada a is ses e cuartu (18,15).
“CINEMA SOTTO LE STELLE”
6 de Austu de su 2015
De su 6 de
Austu finas a su 2 de Cabudanni, in sa Domu Dessì, nc’est sa rassigna,
organizada de su Comunu de Biddacidru, Assessorau a s’Ispetàculu e Políticas de
is Gióvunus, impari cun sa Fondatzioni Giuseppe Dessì.
Custu su
programma de sa manifestatzioni:
6 de Austu,
noioras de a noti (21,00) – Pride
10 de Austu,
noioras de a noti (21,00) – Diaz
13 de Austu,
noioras de a noti (21,00) – Due giorni
e una notte
19 de Austu,
noioras de a noti (21,00) - Arrietty
23 de Austu,
noioras de a noti (21,00) – Il giovane favoloso
25 de Austu,
noioras de a noti (21,00) – Vado a scuola
28 de Austu,
noioras de a noti (21,00) – Su Re
2 de
Cabudanni, noioras de a noti (21,00) – Still life
Iscarriga sa
locandina n su ligóngiu de susu.
SERRADA UFÍCIUS COMUNALIS PO SANTU
SISINNI- 3 DE AUSTU
30 de Argiolas
de su 2015
Si fait isciri a
sa populatzioni chi su 3 de Austu chi benit is ufícius
comunalis abarrant serraus in ocasioni de sa festa de Santu Sisinni.
BUSSAS DE ISTÚDIU, RIMBUSSU DE BIAXI, CONTRIBBUTUS LÍBBURUS DE ISCOLA
23 de Argiolas
de su 2015
Su Responsàbbili
de su Servítziu Afàrius
Generalis fait isciri chi funt in cursu de licuidatzioni is Bussas de Istúdiu po
méritu annu de iscola 2013/2014.
Is interessaus podint andai a ndi arretirai sa somma de sa
Bussa, ande sa Tesoreria Comunali, Banco di Sardegna bia Regione sarda –
Biddacidru, cun unu documentu de identidadi balidu.
Cun s'ocasioni s'arragodat chi funt didponíbbilis
puru is contribbutus po comporai is líbburus de iscola a.s. 2014/2015 e rimbussu ispesas de biaxi
a.s. 2013/2014.
Avisu
BANDU PROGETUS
L.162/98 – GESTIONI 2015
17 de Argiolas
de su 2015
Su Responsàbbili
de su Servítziu Sóciu Assistentziali fait isciri a is citadinus
interessaus, chi de su 9 finas a su 31 de Argiolas 2015 si podint presentai is
domandas po is progetus individualizaus de sa L. 162/98 – annu de gestioni
2015.
Càstia in su ligóngiu de susu po is documentus
BANDU PO
AZIENDAS – ATZIONIS DE CUNTRASTU A SA POBURESA 2014
17 de Argiolas
de su 2015
Su Responsàbbili de su Servítziu Sóciu
Asistentziali de Biddacidru comunicat, chi a incumentzai de su 15 de Argiolas
2015 funt obertus is términis po sa presentada de sa manifestatzioni de
interessamentu po sa partecipatzioni a su progetu “Bando per le Aziende-
Atzioni di contrasto alla povertà – annualità 2014”.
Càstia in susu po is documentus allegaus.
INTERRUTZIONI
ISPARTZIDURA DE S'ÀCUA – 14 DE ARGIOLAS
14 de Argiolas
de su 2015
Si fait isciri a sa populatzioni chi, po permítiri
de fai is trabballus urgentis in s'arretza de s'àcua, in dì de oi non donant
àcua in unus cantu tretus de sa bidda e pruscatotu in is bias chi sighint:
bia Ungaretti; bia Satta; bia Foscolo; bia Pascoli, bia
Pavese.
S'ispartzidura a is impitadoris acabbat a is noioras e
cuartu (9,15) e torrat a incumentzai apustis de s'acabbu de is trabballus a sa
una (13,00).
SERRADA UFÍCIUS COMUNALIS – 16 DE ARGIOLAS
10 de Argiolas
de su 2015
Si fait isciri chi su 16 de Argiolas is ufícius comunalis
abarrant serraus a su púbblicu, ca su personali depit fai is provas previstas
de su Pianu comunali de emergéntzia e isfollamentu.
PROGETU GIÓVUNUS – ATÓBIU
CUN IS PICIOCHEDDUS
10 de Argiolas
de su 2015
Su Comunu de
Biddacidru, “Progetto Giovani”, “Plus” distretu Sóciu
Sanitàriu de Gùspini imparis cun su consultóriu de
Biddacidru, organizat un'atóbiu cun is piciocheddus de is catórdixi
finas a is dexiot'annus (14-18) de edadi, chi ddoi at martis 14 de Argiolas a
is cincu e mesu de a merì 817,30), in s'ex Maceddu Comunali de Biddacidru, po
chistionai de giovunesa, afetividadi e
sessualidadi.
Càstia in susu po sa locandina
“INFORMAGIOVANI”
AGIUDU PO S’ISCRITZIONI “ON LINE” ERSU E UNIVERSIDADI
29 de Làmparas de su 2015
In vista de sa pubblicatzioni
de su bandu ERSU e de su Manifestu de is Istúdius, s’Informagiovani ativat de
su 1° de Argiolas su servítziu de agiudu a s’imbiu “on line” de sa domanda po
sa bussa de istúdiu e/o domu, e de iscritzioni a sa prova de iscioberu o de
averiguada de sa preparatzioni de cumintzu.
Po gosai de sa consuléntzia a indonu de is operadoras, is umperadoris
interessaus depint tenni is credentzialis de intrada a su giassu UNICA (si ddu
tenint giai), códixi fiscali e indiritzu de posta eletrónica.
Po totus is istudiantis chi bolint fai de sei e totu, funt a dispositzioni (a
indonu) in is aposentus de s’Informagiovani de Biddacidru (Pratza Dessì n°12),
cuatru computer cun collegamentu a “internet” in s oràrius de obertura chi
sighit:
Lunis 10,30 – 12,45 ( de is dexi e mesu de a mengianu finas a sa una mancu
cuartu)
Martis e Mércuis 10,00 – 13,30 (de is dexi de a mengianu finas a sa una e
mesu), 15,30-18,45 ( de is tres e mesu finas a is seti mancu cuartu)
Gióbia 10,00-13,30 ( de is dexi de a mengianu finas a sa una e mesu)
Cenàbara 10,00 -12,45 ( de is dexi e mesu de a mengianu finas a sa una mancu
cuartu).
CAMMINU TURÍSTICU CULTURALI “LE CITTÀ DELLA TERRA”
26 de Làmparas de su
2015
Martis 30 de Làmparas 2015, de is cincu e mesu de a
merì (17,30) in su “Caffè
Letterario”, ddoi at un’atóbiu púbblicu
po presentai su progetu de su camminu turísticu culturali “Le città della
Terra” ( Is biddas de sa Terra).
Programma:
17,30 (cincu e mesu de a merì) – Obertura de s’ammosta
fotogràfica “Ambiente, paesaggio e ospitalità nelle case di terra”;
18,00 (sesi de a merì) – Federico Sollai, Assessori a
s’Urbanística de su Comunu de Biddacidru; Enrico Pusceddu, Presidenti “Città
della Terra Cruda”;
18,20 (sesi e binti de a merì) – Sergio Mocci,
Collabboradori Ténnicu; Circa asuba de su patrimóniu de is domus in làdiri de
Biddacidru; Marco Floris, Coordinadori de su progetu “L’itinerario turistico
culturale “Le Città della Terra” ( Camminu turísticu culturali “Is biddas de sa
Terra”)
20,00 (otu de a merì) – Proietzioni cortometràgius: “Sa domu
nostra” de Francesca Pittau (2’36’’)
“Visioni dal futuro” (bisionis de su benidori) de Federico
Rescaldani (5’27’’)
“Làdiri” de Andrea Mura (8’05’’)
Iscedas 328 838 42 01
“e-mail” info@terracruda.org
In susu ligóngiu de susu podeis iscarrigai su Pdf de sa
locandina
PULITZIA IN S’ARRETZA
DE S’ÀCUA 1 – 8- 15 – 22 DE ARGIOLAS 2015
25 de Làmparas de su
2015
Si fait isciri a sa populatzioni chi su 1 – 8 – 15 – 22 de
Argiolas 2015, in su territóriu comunali de Biddacidru, nci podit ai istrobbus
in sìispartzidura de s’àcua, ca Abbanoa depit fai sa pulitzia de s’arretza de
s’àcua. Is trabballus preventivus e periódicus funt necessàrius e
indispensàbbilis po chi s’arretza de s’àcua funtzionit beni e po garantiri sa
calidada de s’àcua donada a is umperadoris.
18 DE LÀMPARAS-
SUSPENSIONI ISPARTZIDURA DE S’ÀCUA. GUASTU IN S’ARRETZA
18 de Làmparas de su
2015
Si fait isciri a is citadinus chi oi 18 de Làmparas de is
úndixi (11,00) finas a merì, in totu sa parti bàscia de sa bidda mancat s’àcua
po nexi de unu guastu acidentali in s’arretza de s’àcua in localidadi Santa
Maria. S’ispartzidura torrat a cumentzai apustis chi acabbant is trabballus est
a nai faxi a merì.
SUSPENSIONI ISPARTZIDURA DE S'ÀCUA – 17 DE LÀMPARAS
16 de Làmparas de su 2015
Si fait isciri a sa populatzioni chi, po fai is trabballus
in s' arretza de s'àcua, cras 17 de Làmparas non donant àcua in unus cantu
tretus de sa bidda e pruscatotu in is bias chi sighint:
bia Lanusei; bia Domusnovas; parti de bia Iglesias; tretu de
bia Nazionale (de bia Cagliari finas a bia Roma).
Non donant àcua a is impitadoris de is otu de a mengianu (8,00)
finas a merì candu acabbant is trabballus.
Si fait isciri a sa populatzioni chi, po fai is trabballus
in s' arretza de s'àcua, cras 17 de Làmparas non donant àcua in unus cantu
tretus de sa bidda e pruscatotu in is bias chi sighint:
bia Lanusei;
bia Domusnovas;
parti de bia Iglesias;
tretu de bia Nazionale (de bia Cagliari finas a bia Roma).
Non donant àcua a is impitadoris de is otu de a mengianu (8,00) finas a merì
candu acabbant is trabballus.
TZERRIADA CONSILLU COMUNALI – 19 DE LÀMPARAS 2015
6 de Làmparas de su 2015
Su Consillu Comunali est tzerriau a sa sétzida chi nc'est in
s'Aula de su Consillu cenàbara 19 de
Làmparas 2015 a is cincu e mesu (17,30) po chistionai de s'órdini de sa dì chi
sighit:
- Comunicatzioni
de su Síndigu;
- Fissatzioni
indiritzus e critérius po su càmbiu de su regimi giurídicu in is Pianus de
Edilítzia Económica e populari de deretu de superfici in deretu de
propriedadi – Cancellatzioni de su regimi vinculísticu – Atuatzioni de is
dispositzionis de is commas 45, 50 de s'art.31 de sa L. 448/98 e ss.mm.ii;
- Varianti
non sustantzialis a su Pianu de Zona n°1 – cumpartu H e determinatzioni de
su prétziu de lassa (cessioni) in deretu de propriedadi de is 16 lotus
residentzialis po privadus previstus in su cumpartu H segundu s'art.14 de
su D.L. 28 de Friaxu 1983, n°55, cunvértiu de sa lei 26 Abrili 1983, n°131
e ss.mm.ii.;
- Aprovu
Rendicontu de sa Gestioni annu 2014;
- Aprovu
difinitivu de sa varianti a su Pianu de Sanamentu Urbanísticu Sant'Antonio
– àmbitu 11 po s'iscioberu de is àreas necessàrias po fai duas cabinas
elétricas.
- Aprovu
de sa varianti non sustantziali a su Pianu de Lotizatzioni “Giardino Blu”
po sa modífica de sa mannària de s'àrea de pertinéntzia de sa cabina
elétrica de trasformatzioni;
- Aprovu
Regulamentu po sa disciplina de sa videosorvegliantza in su territóriu
comunali.
BANDU INCUILINUS
MOROSUS CHENTZA DE CURPA – PRÒROGA
4 de Làmparas de su 2015
Su Comunu de Biddacidru fait isciri chi est disposta sa pròroga de is términis po
participai a su bandu po s'intregadura de cuntribbutus destinaus a incuilinus
morosus chentza de curpa, annualidadi 2014.
Is citadinus interessaus podint presentai domanda aintru e
non prus a tradu de su 17 de Argiolas 2015.
Is módulus s'agatant in:Uficiu Servítziu Sóciu-Assistentziali,
in is dìs e in is oràrius chi sighint:martis de is cuatru a is ses
(16,00-18,00), cenàbara de is dexi finas a sa una (10,00-13,00);Informagiòvanus,
in Pratza Dessì 12, in is dìs e in is oràrius chi sighint: lunis de is dexi e
mesu finas a mesudìe mesu (10,00 – 12,30), martis e mércuis de is dexi finas a
sa una e mesu (10,00-13,30) e de is tres e mesu finas a is ses de a merì (15,30
-18,00), gióbia e cenàbara de is dexi finas a mesudì e mesu (10,00-12,30).
Is domandas
tocat a ddas presentai a s'Ufíciu Protocollu de su Comunu, obertu in is dìs e
in is oràrius chi sighint:
lunis, mércuis, gióbia e cenàbara
de is dexi finas a sa una (10,00-13,00);
martis de is
cuatru finas a is ses de a merì (16,00-18,00).
Po iscarrigai su bandu e totus is
allegaus pubblicaus in s'Albu Pretóriu craca in susu.
IN BIDDACIDRU FAIT
TAPA SU “SOCIAL BUS”
4 de Làmparas de su 2015
Su 5 de Làmparas, de is dexi finas a sa una (10,00 – 13,00),
in Pratza Sardegna, si format su “Social bus”.
S'ufíciu multimediali chi biaxat donat iscedas e materiali
asuba chi arriguardant is progetus chi at cumpridu sa Regioni cun is
finantziamentus europeus de su Por Fse 2007/2013, in matéria de trabballu,
formatzioni, istrutzioni e inclusioni sociali.
Si chistionat puru de su Programma operativu e de is bandus
ativus, in arrelata a políticas ativas, “flexicurity” e programmatzioni
regionali noba Fse 2014/2020.
GIÓVUNUS PROTAGONISTAS IN SA COMUNIDADI –
PRÓROGA
29 de maju de su 2015
Si fait
isciri chi est istétiu prorogau finas a su 15 de Làmparas su términi po pigai
parti a su Cuncursu de ideas po sa cumpridura de Progetus chi ant ideau e elabborau is gióvunus de is Comunus de : Biddacidru,
Arbus, Gùspini e Sant’Éngiu e gestidu imparis cun is Cooperativas “La
Clessidra”, “Koinos”, e “Sinergie”.
S’iscopu de
s’initziativa est su de promovi Progetus, po agiudai sa creatividadi e su
protagonismu de is gióvunus e favoressi puru sa partecipatzioni ativa a sa vida
sociali, económica, culturali e de assótziu de sa comunidadi.
Po
iscarrigai su bandu e totus is allegaus pubblicaus in s’Albu Pretóriu craca in
su ligóngiu de susu.
SERRADA UFÍCIUS COMUNALIS – 1° DE LÀMPARAS
2015
28 de Maju de su 2015
Su Síndigu
fait isciri a totu sa populatzioni chi, cun deretu n°5 de su 27 de Maju 2015,
est istétia disposta sa serrada de is ufícius comunalis po su 1° de Làmparas
2015.
Is motivus
de s’iscioberu si fundant asuba de s’oportunidadi de massimizai is rispàrmius
de gestioni de s’enti, cumenti sa normativa natzionali e su cuntestu económicu
imponint, in cantu a is consumus.
LABBORATÓRIUS DE LÍNGUA SARDA “IS
PREGADORIAS ANTIGAS”
27 de Maju de su 2015
Su Comunu de
Biddacidru imparis cun sa Provínvia de su Campidanu de Mesu e cun s’assótziu
“Sarditinera”, in su cuntestu de su progetu 482/99 – annualidadi 2011 –
Sighidura de s’isperimentatzioni linguística de sa Provincia de su Campidanu de
Mesu”, organizat duus labboratórius culturalis “Is Pregadorias Antigas”
riservada a is mannus e a is pipius de su Comunu de Biddacidru.
Is labboratórius funt a indonu.
1)
Labboratóriu
“Is Pregadorias Antigas” po pipius
Su
labboratóriu est riservau a 30 pipius de is ses finas a is dexi annus
residentis in su Comunu de Biddacidru e previdit ses atóbius de tres oras
donniunu, chi si faint dónnia lunis segundu su calendàriu chi sighit:
8 – 15 – 22
– 29 de Làmparas de is noioras finas a
mesudí (9,00 – 12,00) in sa Mediateca – Centro @ll.in, in bia Parrocchia 190,
in Biddacidru,
6 – 13 de
Argiolas de is noioras finas a mesudí (9,00 – 12,00) in sa Mediateca – Centro
@ll.in, in bia Parrocchia 190, in Biddacidru.
2)
Labboratóriu
“Is Pregadorias Antigas” po mannus
Su
labboratóriu est riservau a piciocus e mannus residentis in su Comunu de
Biddacidru e previdit cincu atóbiu de tres oras donniunu, chi si faint dónnia
lunis segundu su calendàriu chi sighit:
13 – 20 –
27 de is cuatru finas a is seti de a
merí (16,00 – 19,00) de Argiolas in sa Mediateca – Centro @ll.in, in bia
Parrocchia 190, in Biddacidru.
3 -24 de
Austu de is cuatru finas a is seti de a merí (16,00 – 19,00) de Argiolas in sa
Mediateca – Centro @ll.in, in bia Parrocchia 190, in Biddacidru.
Is módulus
po s’iscritzioni a is labboratórius ddus agatais in s’Ufíciu de Língua Sarda in
sa Mediateca-Centro @ll.in in servítziu su lunis e su mércuis de is otu e binti
de a mengianu finas a sa una e binti (8,20 – 13,20), in su giassu de su Comunu
de Biddacidru opuru iscriendi a:acaboni@provincia.mediocampidano.it.
Is módulus
de iscritzioni andant intregaus a sa Mediateca de su Comunu de Biddacidru, bia
Parroccchia 190.
Módulu de
iscritzioni labboratóriu po pipius – ligóngiu de susu
Módulu de
iscritzioni labboratóriu po mannus – ligóngiu de susu
ALICUOTA TASI – ANNU 2015
26
de Maju de su 2015
Si fait
isciri a is contribbuentis chi is alícuotas de aplicai po su càlculu de sa TASI
po su 2015 – cun iscadéntzia de pagamentu in acontu su 16 de Làmparas e saldu
su 16 de Meseidas – funt:
·
1 po milli po is immóbbilis diferentis de sa
primu domu;
·
1 po milli po is immóbbilis umperaus cumenti
a primu domu e pertinéntzias relativas;
·
1 po milli po is areas fabbricàbbilis;
·
0,5 po milli po is fàbbricus de sartu umperaus
po s’atividadi agricola ( in categoria D/10 opuru classificaus in àteras
categorias catastalis cun annotatzioni de sartu).
·
Po su càlculu tocat a castiai in sa setzioni IUC
(calculadori IMU TASI) – ligóngiu de susu.
·
PULITZIA DE S’ARRETZA DE S’ÀCUA – ISTROBBUS
POSSÍBBILIS
·
26 de
Maju de su 2015
·
Si fait isciri a totu sa populatzioni chi in is
dìs 3 – 10 – 17 – 24 de Làmparas 2015, in su territóriu comunali de Biddacidru,
ddoi podit ai istrobbus in
s’ispartzidura, in sa cantidadi e in sa calidadi de s’àcua, ca Abbanoa depit
puliri s’arretza ídrica. Is trabballus preventivus e periódicus funt
necessàrius e indispensàbbilis po su funtzionamentu bonu de s’arretza e po
garantiri sa calidadi de s’àcua donada a is umperadoris.
APROVU AVISU PÚBBLICU E DOMANDA PO SA
FRUNIDURA DE COMPOSTIERAS DOMÉSTICAS
20 de Maju de su 2015
Si fait iscri
chi, cun delibberatzioni de sa Giunta Comunali n°52 de su 28 de Abrili 2015,
est istétiu aprovau s’avisu e su módulu de domanda po sa frunidura, in comodatu
d’usu a is famíglias, de 150 compostieras. Su Vademecum (manuali), is maneras
de intregadura e su módulu de autocertificatzioni, si podint iscarrigai de is ligóngius de susu.
Documentus
disponíbbilis –
-
Vademecum
-
Progetu po su compostàgiu domésticu – Allegau 1
-
Maneras de intregadura de is compostieras –
Allegau 2
-
Módulu de domanda po sa compostiera – Allegau 3
“INFORMAGIOVANI” DE BIDDACIDRU: PARTIT S’INITZIATIVA “FORME D’ARTE A
VILLACIDRO”
12 de Maju de su 2015
Su “Informagiovani” de Biddacidru, po promovi is formas
artísticas diferentis de is gióvunus cirdesus e favoressi s’espressioni
culturali de sa comunidadi, donat su via a s’initziativa “Forme d’Arte a
Villacidro”.
Sa sea de Pratza Dessì n°12 istrangiat, unu mesi intreu, is
òperas de is gióvunus cirdesus chi bolint ammostai is creatzionis insoru.
A oberri s’initziativa Anna Steri, musicista e iscritora,
chi at decídiu de esponni is cincu romanzus suus “ L’ultima estate”,
“L’incontro”, “Danny Arnott il sopravvissuto”, “Terra madre” e “Dulcis Jesu” e
su primu CD cosa sua “Figlia di un Do maggiore”.
IMPARIS PO NO ISCARESCI
8 de Maju de su 2015
Sàbudu 9 de
Maju a is ses e mesu de a merì (18,30), in sa palestra de s’iscola de mesania
“Satta” in Biddacidru, s’assótziu “Cittadini nel mondo onlus”, imparis a su
Comunu de Biddacidru, organizat s’acontéssiu “Insieme per non dimenticare”
(Imparis po no iscaresci).
Po
arregordai su de 70 anniversariu de sa
resa de Berlino e de s’acabbu de sa II Guerra Mondiali in Europa, arribbant de
sa Bielorussia, is artistas de su “Complesso Emerito di Stato”, po unu cuncertu arremonadori.
Unu momentu
musicali po arremonai custu grandu acontéssiu e afortiai s’acàpiu chi de tempus
ddoi at intra de sa comunidadi cirdesa e su pópulu bielorussu.
“PROGETTO GIOVANI”, PROTAGONISTAS IN SA
COMUNIDADI
6 de Maju de su 2015
Gióbia 7 de
Maju a is ses e mesu de a merì (18,30), in su “centro Giovani” (ex- maceddu),
ddoi est s’acontéssiu “Aperitivo chiaccherato”, cun sa presentada de su
“Progetto Giovani”, cuncursu de ideas e cuncursu símbolu.
Funt
cumbidaus a pigai parti totus is piciocus e piciocheddus intra de is 14 e is 30
annus.
Comunu de
Biddacidru – Plus Gùspini – Servítziu educativu Territoriali
ATI La
Clessidra Cooperativa Sociale – Koinos Coop Sociale – Sinergie Plus.
“VILLACIDRO BOOKCROSSING” LÍBBURUS IN
LIBBERTADI
30 de Abrili de su 2015
“Is líbburus de sa libbreria nostra
domandant de bessì e de viagiai, oberreus is portas de domu nostra e duus
fatzaus partiri po unu viàgiu chi acabbat iscéti candu ant a ai ispaciau sa
capacidadi de fai nasci bisus e fantasias”.
S'initziativa #villacidrobookcrossing – Libri
in libertà!, cundividia de sa Bibblioteca !A. Gramsci e de sa Mediateca “F.
De André”, pigat spuntu de s'idea chi at propostu su CIF de Biddacidru e
cunsistit in su ponni in unus cantu logus de prus importu de sa bidda nostra
libbrerias piticheddas #bookshelters, chi istrangiant líbburus
e giornalis de sa comunidadi.
Un'azienda de artesanus cirdesus at a donai a sa comunidadi
is primu cuatru libbrerias chi ant a essi collocadas in is pratzas e in is
parcus chi sighint:
- Pratza Zampillu
- Parcu Dessì
- Parcu Marchionni
- Parcu de bia Farina
Is artesanus
podint, cun su matessi ispiritu, fai àterus “ #bookshelters”, sighendi is pagus indicatzionis
necessàrias:
- Is “#shelters” funt cobertus in
sa parti de asuba, po amparai is líbburus de su tempus malu.
- In
dónnia “#shelters” benit postu su nómini de s'artesanu o de s'artista
artefici, acantu a s'iscrita
“#Villacidrobookcrossing – Libri in libertà!”.
- Dónnia
cuntenidori est pretziu in duas partis, una dedicada a is líbburus po
piciocheddus e s'àtera po is mannus
S'iscopu de s'initziativa, chi bolit fichiri iscolas,
libbràius, assótzius e citadinus privaus, est su de sensibbilizai sa
populatzioni a sa letura, cun unu sistema basau asuba de su sentidu cívicu, de
s'iscàmbiu, s'ispàssiu e de sa cundivisioni aintru de totu sa comunidadi.
Is líbburus in parti ddus at a ponni s'Amministratzioni e
donaus a totus is chi s'ant a intendi parti ativa de su progetu e chi bolint
trasmiti cultura, in sintnia cun s'initziativa. Dónnia citadinu podit
contribbuiri a sa manifestatzioni cun sa donatzioni de líbburus o giornalis,
chi ant a bessiri patrimóniu de sa comunidadi!
S'inauguratzioni de “#Villacidrobookcrossing – Libri in
libertà!” est prevista po su 16 de Maju 2015 in Pratza Zampillu a is cincu de a
merì (17,00).
Chinisisiat est cumbidau a participai e chi bolit podit
ligi calincunu passu pigau de su líbburu chi est po cundividi.
Letoris e letoras de totus is edadis, mancant apena duas
cidas a sa parténtzia, fadeisì a innantis.
Siais partecipis e generosus!
Is régulas funt pagus e s'ispassiu meda:
- Su
líbburu una borta lígiu, si depit lassai in unu de is “ #bookshelters”.
- Chi
pigat unu líbburu ndi ponit a dispositzioni un'àteru, po non lassai is “
#bookshelters”
buidus.
- Est
prevista e incoragiada sa donatzioni de is giornalis. Una borta lígius, is
“ #bookshelters” ant a bessiri aprigu po issus puru, in manera tali chi totu sa comunidadi
potzat essi agiornada dónnia dì.
- Su
líbburu siat un'ocasioni de atóbiu e de iscàmbiu.
Chi su #Villacidrobookcrossing cumentzit!
“MONUMENTI APERTI” EDITZIONI 2015
30 de Abrili de su 2015
Sàbudu 16 de Maju e domigu 17 de Maju torrat “monumenti
Aperti”.
Po duas dìs Biddacidru oberrit is portas de is monumentus
principalis cosa sua e ponit in mostra is bellesas naturalis suas.
Ddoi at acontéssius culturalis numerosus.
Is monumentus si podint bisitai a gratis:
16 de Maju- sàbudu- de is cuatru e mesu finas a is otu de a
merì (16,30 – 20,00)
17 de Maju – domigu – noioras de a mengianu finas a sa una
(9,00- 13,00) e de is cuatru finas a is otu de a merì (16,00 – 20,00).
Puntu de informu/ Arricida in Pratza Lavatóiu
e in Pratza Zampillu a incuru de grupu Scout “Madonna del Rosario”, “andalas” e
“Oltre il sogno”.
Is bísitas funt suspéndias in is interis de sa missa.
Est poderi de is responsàbbilis de sa manifestatzioni limitai o suspendi in
calisiasiat momentu, po sa siguresa de is bisitadoris e de is benis, is bísitas
a is is monumentus. In unus cantu giassus sa bísita podit essi partziali po
arraxonis organizativas e de acudimentu.
Monumeti Aperti 2015 – programma cumpletu in su ligóngiu de
susu
LUTU CITADINU
PO SA TRAGÉDIA DE IS MIGRANTIS
21 de Abrili
de su 2015
Sa Giunta Comunali at delibberau su lutu citadinu po sa dì
de oi po sa tragédia de is migrantis acontéssia in su Canali de Sicília innói
funt mortus prus de 700 prófugus.
ASSEMBREA ASUBA DE SA CENTRALI SOLARI TERMODINÀMICA
17 de Abrili
de su 2015
Su 18 de Abrili a
is ses de a merì (18,00), in s'Aula de su Consillu de su Municípiu,
ddoi at un'assembrea informativa asuba de su progetu de cumpridura de sa mega
centrali solari termodinàmica tzerriada “Gonnosfanadiga” chi interessat puru is
territórius de is Comunus de Biddacidru e Gùspini:
Intervenint:
Laura Cadeddu – Geóloga
Gianni Mandis – Geólogu
Rosanna Foddi – Agrònoma
Graziano Bullegas – Italia Nostra
Mauro Gargiulo – WWF
Iscàrriga in susu sa locandina Pdf
ATÓBIU PÚBBLICU
ASUBA DE SU COMPOSTÀGIU DOMÉSTICU
15 de Abrili de su 2015
In su cuntestu de s'apaltu de is servítzius de
pulitzia urbana, s'Amministratzioni Comunali, Assessorau a s'Ambienti, bolit
promovi su compostàgiu domésticu in un'atóbiu púbblicu chi
ddoi at martis 21 de Abrili 2015, a is cincu de a merì (17,00), in s'aula de su
Consillu de su Municípiu.
Totus is interessaus funt cumbidaus a participai.
Funt presentis:
- Su Síndigu
– Teresa Pani
- S'Assessori
a s'Ambienti – Adriano Muscas
- Is
incarrigaus de sa dita chi gestiscit su servítziu de pulitzia urbana –
Alessio fontana e Ing. Giulio Gardu
- Su
Responsàbbili de su Servítziu Ténnicu de su comunu – Ing. Severino
Porcedda
AUGÚRIUS DE PASCA MANNA
2 de Abrili de su 2015
S'Amministratzioni Comunali de Biddacidru fait is mellus
augúrius de Pasca Manna a totus is citadinus.
ISTROBBUS
POSSÍBBILIS IN S’ISPARTZIDURA DE S’ÀCUA POTÀBBILI
25 de Martzu de su 2015
Si fait isciri a sa
populatzioni chi in is dìs 1 – 8 – 15 – 22 de Abrili 2015, in su territóriu
comunali de Biddacidru, nci at a ai istrobbus in s’ispartzidura, in sa cantidadi
e in sa calidadi de s’àcua, ca Abbanoa depit fai trabballus de pulitzia in
s’arretza de s’àcua.
Is
operatzionis preventivas e periódicas arremonadas funt necessàrias e
indispensàbbilis po s’impreu giustu de is arretzas e po garantiri sa calidadi
de s’àcua ispartzida a is impitadoris.
REPÚBBLICAS
PARTIGIANAS E ZONAS LÍBBERAS CUN
NUNZIA AUGERI
25 de Martzu de su 2015
Cenàbara 27 de Mrtzu a
is ses de a merì (18,00) in sa sala cunvegnus intitulada a Antonio Gramsci in
sa Bibblioteca Comunali, in bia Nazionale in Biddacidru, ddoi at un’acontéssiu
chi pertocat is Repúbblicas partigianas e is zonas libberadas de su 1944 finas
a su 1945.
S’atóbiu ddu organizat
su Comunu de Biddacidru imparis cun sa
“Biblioteca Gramsciana ONLUS”, chi tenit cumenti a reladora Nunzia Augeri, autora de “L’estate
della libertà. Republiche partigiane e zone libere” (S’istadi de sa libbertadi.
Repúbblicas partigianas e zonas líbberas). Sa Augeri chistionat cun Luigi Manias e Daniele Sanna.
AVISU A IS FAMÍGLIAS – MENSA ISCOLÀSTICA
24 de Martzu de su 2015
In arricidura de is
domandas chi ant presentau medas babbus e mammas e a s’iscopu de permitiri sa
regularizatzioni de su pagamentu de sa mensa iscolàstica, si fait iscì chi
s’incumentzu de su servítziu de prenotatzioni
pastus po médiu de sa tèssera magnetica previstu po su 23 de Martzu
2015, est crastnau a su 13 de Abrili 2015.
COMUNU DE BIDDACIDRU
PROVÍNTZIA DE SU CAMPIDANU DE MESU
ISTATUTU DE SU COMUNU DE BIDDACIDRU
(TESTU
APROVAU CUN DELIBBERATZIONI DE SU CONSILLU COMUNALI N°50 DE SU 3 DE DONNIASANTU
DE SU 2005)
Cabu I
IS
PRINTZÍPIUS DE FUNDAMENTU
Art.
1
Su
Comunu de Biddacidru
1.
Su
Comunu de Biddacidru est un'enti locali autònomu, rapresentat sa comunidadi
cosa sua, ndi curat is interessamentus e ndi promovit s'isvilupu, in s'arrispetu
de sa Costitutzioni.
2.
Su
Comunu tenit autonomia istatutària, normativa, organizativa e amministrativa, e
puru autonomia impositiva e finantziària in su cuntestu de custu Istatutu, de
is regulamentus e de is leis de coordinamentu de sa finàntzia púbblica.
3.
Su
Comunu est titulari de funtzionis suas e de is chi ddi cunferrint is leis de
s'Istadu e de sa Regioni, segundu su printzípiu de sussidiaredadi.
4.
Su
Comunu cumprit is funtzionis suas po mesu puru de atividadis chi s'initziativa
autònoma de is tzitadinus e is formatzionis sotzialis insoru podint esertzitai
in manera adeguada.
Art.2
Su territóriu, sa sea,
s'istemma
1. Su territóriu de su
Comunu de Biddacidru s'isterrit po 183,55 km cuadraus e allacanat:
a) a Nord cun su Comunu de Sant'Éngiu;
b) a Sud cun is Comunus de Biddesorris,
Biddaramosa e Igrésias;
c) a Est cun is Comunus de Serramanna e Seddori;
d) a Ovest cun is Comunus de Domusnoas e Gonnos;
2. Su territóriu est individuau in sa planimetria
allegada.
3. Su Comunu s'impignat a apoderai sa toponomàstica
de is logus chi arresurtat de sa traditzioni orali e iscrita.
4. Sa sea legali de su Comunu est istabbilida in su
palatzu comunali in pratza Municípiu. In sa sea si reunint sa Giunta, su
Consillu e is cumissionis, francu abbisóngius particularis e istraordinàrius.
5. Su Comunu tenit unu gonfaloni suu e un'istemma
suu chi funt is chi s'impreant istoricamenti e chi funt determinaus cun decretu
de su Presidenti de su Consillu de is Ministrus de su 15.05.1963, registrau in
sa “Corte dei Conti” su 11.06.1963, Reg.n°3, Pres.tzia fog. N°230.
6. Descritzioni de s'istemma: “ Semitruncau pretziu:
su primu de asullu a is arrocas a su naturali cimadas de birdi, carrigadas in
su centru de una ispenduledda de prata rigada de asullu; su de duus de arrúbiu
a su cabriolu de prata chi currit e atravessat su truncu de un'opinu a su
naturali nudriau asuba campàngia de birdi; su de tres de prata a sa mata de
agrúmini tirada de fundu de arreíxini, frutau de arrúbiu e grogu (7,7). Ornamentus de foras de Comunu”.
7. S'istemma afiancat
sémpiri su nómini de su Comunu in is iscrituras intestadas, in su gonfaloni, in
sa sea comunali tzentrali e in is ufítzius istacaus. S'impreu e sa
riprodutzioni ddus disciplinat unu regulamentu apósitu.
8. Descritzioni de su gonfaloni: “Drapu biancu ornau in
manera arrica de ricamus de prata e carrigau de s'istemma, descritu asuba, cun
s'iscritzioni tzentrada in prata: Comunu de Biddacidru. Is partis in metallu e
is cordonis funt a colori de prata. S'asta verticali est coberta de belludu biancu
cun tatziteddas de prata postas a ispirali. In sa frécia est rapresentau
s'istemma de su Comunu e in su cambu est intzídiu su nómini. Corbata e fetas
cun su tricolori natzionali cun is fràngias de prata”.
9. In is tzerimónias e in àteras manifestatzionis
púbblicas, in cumpangia de su Síndigu o de unu delegau suu, si podit ammostai
su gonfaloni in su tràgiu autorizau cun su decretu arremonau asuba.
Art. 3
S'Albu Pretóriu
1.
Su
Síndigu, ascurtau su Segretàriu Generali, iscioberat in su palatzu tzívicu unu logu
apósitu de destinai a albu pretóriu, po sa pubblicatzioni de is atus e de is
avisus chi previdint sa lei, s'istatutu e is regulamentus.
2.
Cun
sa matessi protzedura s'iscioberant puru logus aintru de sa bidda po sa
pubblicatzioni de is cunvocatzionis de su Consillu Comunali, de is
delibberatzionis de su Consillu, de is regulamentus e de is ainas urbanísticas.
3.
Sa
pubblicatzioni depit garantiri s'atzessibbilidadi, sa cumpletesa e sa
fatzilidadi de letura a totus is tzidadinus.
4.
Serbendusì
de unu missu comunali, su Segretàriu curat s'afisciadura de is atus arremonaus
in su comma 1° e ndi tzertíficat sa
pubblicatzioni.
Art. 4
Is printzípius de atzioni, de libbertadi, de
paridadi,
de solidariedadi, de giustítzia,
de assótziu
1.
Su
Comunu fundat s'atzioni sua asuba printzípius de libbertadi, de paridadi, de
solidariedadi chi índicat sa Costitutzioni e cuncurrit a ndi tirai is istrobbus
de órdini económicu e sotziali chi ndi limitant sa cumpridura.
- Trabballat
po lograi s'isvilupu prenu e sa promotzioni de sa pessoni umana e sa
cumpridura de sa famíglia, po médiu de sa participatzioni efetíva de totus
is tzitadinus a s'organizatzioni política, económica, sotziali e culturali
de sa Bidda e a s'atuatzioni cuncreta de sa paridadi de oportunidadis
intra de ómini e fémmina.
- Agiudat
s'assótziu líbberu de is tzitadinus e favoressit sa collabboratzioni e sa
cooperatzioni cun totus is sugetus púbblicus e privaus; promovit sa
partitzipatzioni de totus is fortzas sotzialis, económicas, e sindacalis a
s'amministratzioni de sa bidda cun s'istitutzioni de consultas apósitas.
- Ispirat
s'atzioni sua a is critérius e a is printzípius chi sighint:
a)
promotzioni de sa funtzioni sotziali de s'initziativa económica, púbblica e
privada, po médiu puru de s'isvilupu de formas de assótziu e de cooperatzioni;
b)
agiudu a sa cumpridura de unu sistema globali e integrau de siguresa sotziali e
de amparu ativu de sa pessoni, cun is
atividadis puru de is organizatzionis de voluntariau;
c)
amparu e isvilupu de is risorsas naturalis, ambientalis, istóricas,
archeológicas, culturalis, de is traditzionis popularis, de su patrimóniu
linguísticu e de sa toponomàstica traditzionali chi ddoi funt in su territóriu,
po garantiri a totus una mellus calidadi de sa vida;
d)
inserta e integratzioni de is tzitadinus istràngius residentis mancai in manera
temporanea in su territóriu de su
Comunu.
e)
amparu e salvaguardia de sa saludi de is tzitadinus.
- Su Comunu garantiscit a sa língua sarda sa
matessi dignidadi prevista po sa língua italiana. In is riunionis de su Consillu
Comunali, de sa Giunta e de is commissionis est garantiu s'impreu líbberu
de sa língua sarda. Est obbligatóriu po chi s'espressat in língua sarda,
furriai in língua italiana,
mancai in sintesi, candu si ddu domandat unu bastat chi siat de is
cumponentis de s'assembrea.
- Òperat
in su cuadru de s'amparu e de s'avaloramentu de s'autonomia de sa Sardigna
e in sa prospetiva de s'unidadi de is pópulus d'Europa.
- In
su cuntestu de is cumpeténtzias chi ddi assignant is leis istatalis e
regionalis e is normas comunitàrias, su Comunu circat, pruscatotu, sa
collabboratzioni e sa cooperatzioni cun is àterus entis púbblicus e
privaus chi òperant in su territóriu.
Art. 5
Sa vocatzioni
internatzionali
1.
Su
Comunu trabballat po lograi is finis e is printzípius de sa Carta Europea de is
Libbertadis Localis, chi su Consillu de is Comunus d'Europa e sa Carta Europea
de is Autonomias Localis ant aprovau in Versailles in su 1953 e chi su Consillu
d'Europa at adotau in su 1985.
2.
Su
Comunu partitzipat a sa formatzioni de una cultura europeista chi agiudat, po
médiu puru de sa collabboratzioni intra de is comunidadis localis, a cumpriri
s'Europa de is pópulus.
3.
A
cust'iscopu òperat po favoressi is protzessus de integratzioni
políticu-istitutzionali de sa Comunidadi Europea, po médiu puru de formas de
cooperatzioni, de iscàmbiu e de gemellàgiu (goparàgiu) cun àterus entis
territórialis e istitutzionalis, in is maneras chi istabbiliscit unu
regulamentu apósitu.
- Su
Comunu, in prus, promovit e favoressit initziativas de connoscéntzia,
cooperatzioni, iscàmbiu e gemellàgiu (goparàgiu), puru cun istitutzionis e
entis localis de Istadus extra-comunitàrius, in is maneras chi
istabbiliscitt unu regulamentu apósitu.
Art. 6
Su Consillu de is piciocheddus
1.
Su
Comunu, a s'iscopu de favoressi sa partitzipatzioni de is piciocheddus a sa
vida comuna, podit promovi s'eletzioni de su Consillu Comunali de is
piciocheddus.
2.
Su
Consillu Comunali de is piciocheddus tenit su cómpitu de delibberai, in manera
consultiva, in is matérias chi sighint: política ambientali, isport, tempus
líbberu, giogus, raportus cun is assótzius, cultura e ispetàculu, istrutzioni
púbblica, assisténtzia a is gióvunus e a is antzianus, raportus cun s'UNICEF.
3.
Is
maneras de eletzioni e su funtzionamentu de su Consillu Comunali de is
piciocheddus funt istabbilidas cun regulamentu apósitu.
CABU 2
Is funtzionis, is cómpitus e sa programmatzioni
Art. 7
Is funtzionis de su Comunu
1.
Ispetant
a su Comunu totus is funtzionis amministrativas chi riguardant sa populatzioni
e su territóriu comunali, pruscatotu in is setoris orgànicus de is servítzius
sotzialis, de s'assentu e umperu de su territóriu e de s'isvilupu económicu,
salvu su chi sa lei istatali o regionali
atribbuit in manera crara a àterus sugetus, segundu is cumpeténtzias de
donniunu.
2.
Su
Comunu, po s'esertzítziu de is funtzionis in cuntestus territorialis adeguaus,
atuat formas de cooperatzioni cun àterus Comunus, cun sa Comunidadi Montana,
cun sa Províntzia e cun àterus entis istrumentalis.
3.
In
particulari, su Comunu cumprit is funtzionis amministrativas chi sighint:
a)
pianificatzioni territoriali de s'area comunali;
b) viabbilidadi, tràficu e trasportus;
c) amparu e avaloramentu de is benis culturalis,
de s'ambienti e de su patrimóniu comunali;
d) defensa de sa terra, amparu idrogeológicu,
amparu e avaloramentu de is risorsas idricas, isperdidura de s'àliga;
e) arragota e ispartzidura de s àcua e
avaloramentu de is fontis energéticas;
f) servítzius po s'isvilupu económicu e
s'ispartzidura cummertziali;
g) servítzius in su setori sotziali, in sa
sanidadi, in s'iscola, in sa formatzioni professionali e àterus servítzius
urbanus;
h) àterus servítzius chi riguardant sa cura de
is interessamentus de sa comunidadi e
s'isvilupu económicu e tzivili;
i) politzia amministrativa po totus is
funtzionis de cumpeténtzia comunali.
4.
A
su Comunu cumpetint is pagamentas, is impostas, is tarifas e is contribbutus
asuba de is servítzius chi ddi funt
atribbuius.
Art. 8
Is servítzius púbblicus localis
1.
Su
Comunu in su cuntestu de is cumpeténtzias suas providit a sa gestioni de is
servítzius púbblicus localis, chi tenint po ogetu sa produtzioni de benis e
atividadis chi punnant a cumpriri iscopus sotzialis e a promovi s'isvilupu
económicu e tzivili de sa comunidadi locali.
2.
Su
Comunu gestiscit is servítzius púbblicus localis in is formas giurídicas
difinidas: in economia; in cuntzessioni a tertzus; po médiu de aziendas
ispetzialis; po médiu de istitutzionis; po médiu de sotziedadis po atzionis cun
capitali púbblicu pruscatotu locali; po médiu de cooperativas e sotziedadis de
cunsórtzius; po médiu de àteras
tipologias chi sa lei determinat.
Art. 9
Is cómpitus de su Comunu po is servítziu de
cumpeténtzia istatali
- Su
Comunu gestiscit is servítzius eletoralis, de anàgrafi, de istadu tzivili,
de istatística e de leva militari.
- A custus cómpitus subraintendit su
Síndigu cumenti a ufitziali de guvernu.
- Su
Comunu fait àteras funtzionis amministrativas po servítzius de cumpeténtzia istatali si casu mai si ddas
intregant cun lei chi regulat puru is raportus finantzàrius, assigurendi
is risorsas netzessàrias.
- Cumpetint
a su Comunu puru cómpitus de politzia giuditziària e de siguresa púbblica,
chi funt cumprius in manera organizada po médiu de personali
ispetzializau. A custus cómpitus subraintendit su Síndigu.
Art. 10
Sa programmatzioni
1.
Su
Comunu assumit sa política de programmatzioni coordinada cun sa Regioni, cun sa
Províntzia, cun is àterus entis territorialis cumenti a métodu ordinadori de
s'atividadi sua; cumprit su programma de isvilupu económicu e is pianus de
interventu de setori in su territóriu suu.
2.
Cuncurrit
a sa determinatzioni de is obbietivus
cunténnius in is pianus e in is programmas de is entis chi índicat su
primu comma, e providit, po cantu est de cumpeténtzia sua, a sa pretzisada e a
sa cumpridura insoru.
3.
Realizat
sa programmatzioni cun sa partitzipatzioni democràtica de is tzitadinus, de is
assótzius e de is organizatzionis sindacalis de is trabballadoris e de is
datoris de trabballu.
4.
Su
Comunu òperat cun sa política de su bilantzu e cun is risorsas finantziàrias in
modu de aplicai is printzípius e is arregulas de sa programmatzioni.
CABU 3
Is formas de partetzipatzioni populari
Art. 11
S'avaloramentu e sa promotzioni de sa
partetzipatzioni
1.
Su
Comunu favoressit sa partetzipatzioni de is tzitadinus a sa vida política e
amministrativa locali po mesu de formas assotziativas líbberas chi punnant a
iscopus sotzialis, culturalis, isportivus o, cumentisisiat, de interessamentu
colletivu. Su Comunu istituit un'Albu innói sipodint iscrì is assótzius a is
calis podit intregai cómpitus de interessamentu púbblicu.
2.
S'avaloramentu
de is formas assotziativas líbberas si podit fai po médiu de sa cuntzessioni de contribbutus finalizaus,
sa cuntzessioni in usu, in is formas de Lei, de localis e de terrenus de propriedadi
de su Comunu e ispartzinendi servítzius, chi punnant a favoressi s'isvilupu
sotziali, económicu, políticu e culturali de sa comunidadi.
3.
S'amparu
e s'isvilupu de su patrimóniu linguísticu sardu ddu sustenit su Comunu cun
agiudus e contribbutus finantziàrius a favori de is assótzius chi faint
atividadis chi punnant a custu iscopu.
4.
Is
assótzius líbberus, po podi gosai de s'agiudu de su Comunu, depint fai rechesta
presentendi, a parti sa domanda, s'istatutu e s'atu costitutivu puru, in is
formas e in is maneras chi istabbilit su regulamentu apósitu.
5.
Sa
Giunta munitzipali determinat s'agiudu de cuntzediri in basi a is indirítzus generalis chi
istabbilit su Consillu.
Art. 12
Is organismus de sa partetzipatzioni
1.
Su
Comunu pigat initziativas autònomas chi punnant a promovi organismus de
partetzipatzioni de is tzitadinus, cumenti a consultas, comitatus e forum po sa
gestioni de una série de probblemas chi unu regulamentu apósitu determina e
elencat in manera categórica.
2.
Talis
organismus benint formaus pighendi cumenti a basi s'interessamentu diretu de is
professionis, de is artis e de is mestieris, de is assótzius, de is sindacaus
de is trabballadoris e de is datoris de trabballu mentras is comitatus de bixinau eventualis si costituiscint cumenti a assótzius
sintzillus e voluntàrius de tzitadinus acapiaus de is matessis interessamentus
de bixinau.
3.
Totus
is organismus de partetzipatzioni populari esertzitant funtzionis consultivas e
propositivas asuba de chistionis de grandu interessamentu generali.
4.
Totus
custus organismus donant su parri
insoru po iscritu e aintru de is términis chi fissat su regulamentu apósitu.
Art. 13
S'amparu de situatzionis giurídicas sugetivas
- Su
Responsàbbili de su Protzedimentu relativu a s'adotzioni de atus chi
cunditzionant sitatzionis giurídicas sugetivas informat luegus is interessaus, po mesu puru de
manifestus notifichendiddi su resúmini essentziali de su contenutu de is
detzisionis de pigai.
- S'informatzioni
est obbligatória in matéria de pianus urbanísticus o de fabbricatzioni, de
òperas púbblicas, de usu de sutaterra, de pianus cummertzialis, in matéria
de ambienti e dónnia àtera òpera de interessamentu púbblicu.
- Is
interessaus podint intervenni in s'interis de su protzedimentu motivendi,
cun atu iscritu, is valutatzionis,
is cunsiderus e is propostas insoru.
- Su
Responsàbbili de su Protzedimentu torrat a portai su contenutu de is
interventus de is interessaus in is atus diretus a sa formatzioni de sa
detzisioni de s'Amministratzioni.
- Is
tzitadinus chi po calisisiat arraxoni credint de essi istétius
fertus in is deretus e interessamentus insoru podint recurriri in
is formas de lei e cunformas a sa lei.
- Su
protzedimentu amministrativu ddu regulat sa Lei 07 de Austu 1990 n°241 e
su Regulamentu Comunali.
Art. 14
S'initziativa e is propostas popularis
1.
Is
tzitadinus, siat a solus siat assotziaus, chi tenint deretu a su votu po
s'eletzioni de sa Camera de is Deputaus, tenint sa facultadi de presentai a is
organus cumpetentis de su Comunu, istàntzias, domandas e propostas chi punnant
a promovi interventus po su mellus amparu de interessamentus colletivus.
2.
S'òrganu
cumpetenti a pigai su provedimentu domandau protzedit a s'esàmini de is
domandas e de is propostas aintru de is términis chi su regulamentu apósitu
fissat, donendi comunicatzioni de su risurtau a su presentadori aintru de su
matessi términi. Tali términi podit essi ritardau iscéti po sa domanda de
acraramentus, de parris o de àterus atus istrutórius chi podit fait su
Responsàbbili de su Protzedimentu ma, cumentisisiat, depit essi comunicau po
iscritu a su matessi presentadori.
Art. 15
Is istàntzias, is propostas e is domandas
1.
Is
istàntzias, is propostas e is domandas, siat a solas siat assotziadas, depint
essi indiritzadas a su Síndigu e depint essi craras e de cumpeténtzia de unu de
is òrganus de su Comunu.
2.
Totus,
in prus, depint essi sutascritas in manera regulari bàsciu sa pena de no essi
ammítias.
3.
A
is istàntzias, propostas e domandas ammítias, esaminadas e detzidias donat arraspusta iscrita su Síndigu, o su
Segretàriu, o s'Assessori o su responsàbbili de su Servítziu in basi a is
cumpeténtzias relativas, aintru de is términis chi previdit su Regulamentu
apósitu.
4.
Is
arrespustas funt comunicadas a is interessaus po lítera, cun notífica a su
primu de is firmatàrius.
5.
Sa
Giunta detzidit si is istàntzias, is propostas e is domandas depint o podint
cumportai detzisionis e delibberatzionis apósitas de sa Giunta o de su Consillu, in su cuntestu de is cumpeténtzias
relativas. Si is detzisionis funt de cumpeténtzia de su Síndigu o de su
Segretàriu o de su responsàbbili de su Servítziu, custus providint a ddas
notificai a is interessaus cun is maneras indicadas in su 3° e 4° comma.
6.
Cópia
de is istàntzias, de is propostas, de is domandas e de is arrespustas, de is
delibberatzionis e de is líteras
relativas est allogada in s'archíviu segundu is dispositzionis de lei.
Art. 16
Su referendum consultivu
1.
Su
referendun consultivu ddu proclamat su Síndigu, fata chi siat sa
delibberatzioni de sa Giunta chi determinat s'ònere a càrrigu de su bilantzu
comunali po sa consultatzioni referendària:
a) candu est dispostu cun delibberatzioni de su
Consillu Comunali pigada cun votu favorevoli de sa maioria de is cunsilleris
assignaus a su Comunu, inclúdiu su Síndigu;
b) candu ddu domandat cun istàntzia sutascrita
assumancu su 20% de is eletoris;
7.
Non
podint essi sutapostus a referendum:
a) s'Istatutu, su Regulamentu de su Consillu
Comunali; su Regulamentu de contabbilidadi;
b) su bilantzu preventivu e su rendicontu de sa
gestioni;
c) is provedimentus chi pertocant tribbutus e
tarifas;
d) is atus relativus a su personali de su
Comunu, inclúdiu su regulamentu de s'ordinamentu de is
ufítzius e de is servítzius;
e) is atus chi pertocant s'amparu de is deretus
de is minorias.
8.
Su
referendum locali non si podit fai impari cun àteras operatzionis de votu.
9.
Sa
proposta de referendum est presentada a su Síndigu chi, aintru de sessanta dìs,
dda sutaponit a sa Giunta; custa detzidit de sa regularidadi de sa
cumpositzioni de su cumitau promotori, de s'ogetu e de is firmas autenticadas cumenti cunditzioni di
ammissibbilidadi.
10.
Su
Consillu Comunali apustis de sa
detzisioni de regularidade de sa domanda, delíbberat, po pigada de atu, sa cunvocatzioni de su
referendum.
11.
Su
regulamentu comunali asuba de sa partetzipatzioni determinat is rechisitus de
ammissibbilidadi, su tempus, is maneras, is cunditzionis de ammissioni e de
cumpridura de su referendum e sa disciplina de sa consultatzioni referendària.
Si benint propostus prus referendum, custus
funt riunius in un'única torrada annuali.
12.
Sa
consultatzioni referendària si fait non prus de una borta a s'annu e podit
pertocai unu o prus domandas.
13.
Po
is protzeduras de votu si sighint cussas relativas a is referendum chi previdit
sa Costitutzioni, segundu cantu istabbiliscit su regulamentu ispetzíficu.
14.
A
s'óneri finantziàriu po is ispesas chi cumportat su referendum
s'Amministratzioni fait fronti cun intradas suas, de ponni in unu capítulu
apósitu de su bilantzu de previsioni.
15.
Su
Síndigu podit promovi, fata chi siat sa delibberatzioni de sa Giunta,
referendum consultivus asuba de is mesuras de pigai po su tràficu o asuba de is
pianus de tràficu de pigai, o chi su Comunu at giai pigau, cunformas a
s'art.17, cuintu comma, de sa Lei 23 Martzu 2001, n°93.
16.
Aintru
de sessanta dìs de sa proclamatzioni de su resurtau de sa consultatzioni
referendària chi at fatu su Síndigu, su Consillu Comunali ndi pigat atu e pigat
is delibberatzionis motivadas de
atuatzioni o de no atuatzioni.
Art. 17
Su defensori tzívicu
1.
Po
sa miglioria e s'eficatzidadi prus manna de s'atzioni amministrativa de s'Enti,
su Consillu Comunali podit nominai su defensori tzívicu chi cumprit unu ruolu
de garanti de s'impartzialidadi e de s'andamentu bonu de s'amministratzioni
comunali, sinnalendi po iscritu a su Síndigu, de initziativa cosa sua puru, is
abbusus, is disfuntzionis, is mancàntzias e is retardus.
2.
Aintru
de sessanta dìs su Síndigu arraspundit a is domandas de su defensori tzívicu.
3.
Su
defensori tzívicu ddu nominat su Consillu Comunali a maioria de is 2/3 de is cumponentis cosa sua, e a iscrutíniu
segretu. Non si podit torrai a eligi.
4.
Durat
in càrriga su matessi tempus de su Consillu Comunali chi dd' at elígiu e,
innantis de assúmiri is funtzionis suas, fait giura a innantis de su Síndigu de
cumpriri su mandau arritziu in s'interessamentu de is tzitadinus e in su
rispetu de sa Lei.
5.
Podit
essi nominau Defensori Tzívicu chinisisiat ammostat de tenni esperiéntzia
professionali adeguada e cumpeténtzias
giurídicas e amministrativas
particularis, risultat iscritu in is
listas eletoralis de unu Comunu, tenit is rechisitus de elegibbilidadi a sa
càrriga de consilleri comunali, e tenit corantacincu (45) annus.
6.
Non
podit essi nominau defensori tzívicu:
a) chini s'agatat in cunditzionis de
inelegibbilidadi a sa càrriga de consilleri comunali;
b) is parlamentaris, is consilleris regionalis,
provintzialis e comunalis, is membrus de cunsórtzius intra de Comunus e de is
Comunidadis Montanas, is ministrus de cultu, is membrus de partidus políticus;
c) is dipendentis de su Comunu, is
amministradoris e is dipendentis de personas giurídicas, entis, istitutus e
aziendas chi tenint raportus cuntratualis cun s'amministratzioni comunali o chi
arritzint de issa, a calisisiat títulu, finantziamentus o contribbutus;
d) chi frunit prestatzionis de trabballu
autònomo a s'amministratzioni comunali;
e) chini est cojau o tenit raportus de parentela
o afinidadi aintru de su cuartu gradu
cun amministradoris de su Comunu, cun is dipendentis suus o cun su Segretàriu
Comunali.
7.
Su defensori tzívicu decadit po is matessis
càusas chi faint perdi sa calidadi de consilleri o poita lompit una de is
càusas de inelegibbilidadi indicadas in su comma de innantis. Su defensori
tzívicu podit essi revocau de s'incàrrigu cun delibberatzioni motivada de su
Consillu po incumpridura a is doveris d'ufítziu.
8.
Si
su defensori tzívicu presentat dimissionis chi non si podint revocai, aintru de
corantacincu (45) dìs de sa pigada de atu, su Consillu comunali protzedit a sa
sostitutzioni sua.
9.
Su
defensori tzívicu si serbit de is mezus e de su personali chi ddi assignat
sa Giunta munitzipali e chi previdit su regulamentu. Intrat in is ufítzius e castiat is atus in manera de no istrobbai
su funtzionamentu de is ufítzius, fata chi siat domanda iscrita de mandai a su
responsàbbili de s'ufítziu. Cópia de sa domanda est mandada po connoscéntzia a
su Segretàriu Generali. Su defensori tzívicu est obbligau a respetai su segretu
de ufítziu.
10.
A
su defensori tzívicu , in su momentu de
sa nómina, est assignada un'indennidadi
mesili chi su Consillu Comunali determinat dónnia annu.
11.
S'ufítziu
de su defensori tzívicu tenit sa sea in
is localis chi s'Amministratzioni Comunali at postu a dispositzioni.
Art. 18
Deretu de atzessu e de informatzioni
1.
Su
Comunu adotat dónnia atzioni e dónnia initziativa chi est útili a favoressi
s'ispraxidura prus manna de s'atividadi amministrativa.
2.
Totus
is atus de s'Amministratzioni Comunali funt púbblicus, francu cussus riservaus
po indicatzioni crara de lei o po efetu de una decraratzioni momentànea e
motivada de su Síndigu chi ndi proibit s'ammostadura, cunforma a cantu previdit
su regulamentu apósitu, giai chi s'ispraxidura insoru podit noxi su deretu a sa
riservadesa de is personas, de is grupus o de is impresas.
3.
Su
regulamentu assegurat a is tzitadinus, síngulus e assotziaus, su deretu de
atzessu a is atus fatu chi siat su pagamentu de is costus iscéti; indivíduat,
cun normas de organizatzioni de is ufítzius e de is servítzius, is
responsàbbilis de is protzedimentus; detat is normas netzessàrias po assegurai
a is tzitadinus s'informatzioni asuba de s'istadu de is atus e de is
protzeduras e asuba de s'órdini de esàmini de domandas, progetus e
provedimentus chi cumentisisiat ddis riguardant; assegura su deretu de is
tzitadinus de atzedi, in generali, a is informatzionis chi tenit
s'Amministratzioni.
CABU 4
Is atribbutzionis de is organus
Art. 19
Is organus de su Comunu
- Funt
organus de su Comunu su Consillu, sa Giunta, su Síndigu.
- Su
Consillu est s'organu de indiritzu e de controllu políticu-amministrativu.
3.
Sa
Giunta agiudat su Síndigu in sa gestioni amministrativa de su Comunu e fait
atividadis propositivas e de impéllida in is cunfrontus de su Consillu.
4.
Su
Síndigu est òrganu monocràticu. Issu est su rapresentanti legali de s'Enti.
Subrintendit a su funtzionamentu de is servítzius e de is ufítzius comunalis,
est a cabu de su Consillu e de sa Giunta, est ufitziali de guvernu po is
servítzius de cumpeténtzia de s'istadu, est autoridadi sanitària locali.
Art. 20
Su Consillu Comunali
1.
S'eletzioni
de su Consillu Comunali, sa durada de sa càrriga, su númunu de is consilleris e
sa positzioni giurídica ddas regulat sa Lei.
2.
Su
Consillu Comunali durat in càrriga finas a s'eletzioni de su nou, limitendusì,
apustis de sa pubblicatzioni de su decretu de cunvocatzioni de is comítzius eletoralis, a adotai is atus
urgentis e improrogàbbilis.
3.
Is
sétzidas de su Consillu Comunali e de is Commissionis funt púbblicas, francu is
casus chi previdit su regulamentu.
4.
Si
ddu domandat unu cuintu de is Consilleris, su Síndigu depit riunì su Consillu
in unu términi non superiori a is 20 dìs, insertendi is chistionis in s'órdini
de sa dì.
5.
In
su Consillu Comunali su ségiu chi in is cincu annus abarrat vacanti po
calisisiat càusa, mancai lómpia apustis, est atribbuiu a su candidau chi in sa
matessi lista sighit luegus s'últimu
eletu.
Art. 21
Aposentamentu de su Consillu Comunali
1.
Sa
primu sétzida de su Consillu Comunali dda cunvocat su Síndigu, aintru su
términi obbligatóriu de dexi dìs de sa proclamatzioni de is eletus e si depit
fai aintru de dexi dìs de sa cunvocatzioni.
- In
sa primu sétzida su Consillu depit providiri in s'órdini chi sighit:
a)
a sa cunvàlida de is eletus;
b)
a sa giura de su Síndigu;
c)
a sa comunicatzioni, de parti de su Síndigu, de is cumponentis de sa Giunta
Comunali.
Art. 22
Is commissionis de su Consillu
- Su
Consillu Comunali podit istituiri in se e totu commissionis fissas,
temporàneas o ispetzialis.
- Sa
delíbbera chi istituiscit dónnia commissioni ndi depit disciplinai sa
cumpositzioni, is cómpitus e sa durada.
- Is
commissionis podint cumbidai a pigai parti a is trabballus suus su
Síndigu, is Assessoris, is organismus assotziativus, is funtzionàrius e is
rapresentantis de fortzas sotzialis, políticas e económicas, po s'esàmini
de argumentus ispetzificus.
- Is
commissionis depint intendi su Síndigu e is Assessoris dónnia borta chi
custus ddu domandant.
- Po
garantiri sa partitzipatzioni de is minorias, a s'opositzioni est
atribbuida sa presidéntzia de is commissionis consiliaris de controllu, si
custas funt istituidas.
- Su
Consillu comunali, a maioria assoluta de is membrus suus, podit istituiri
a s'internu cosa sua commissionis de averiguamentu asuba s'atividadi de
s'Amministratzioni. Is poderis, sa cumpositzioni e su funtzionamentu de is
commissionis subranadas ddus disciplinant de borta in borta is matessi
delíbberas chi ddus ant istituius.
- A
is cumponentis de is commissionis cumpetint is indennidadis chi previdit
sa lei. ( Càstia ita narat su regulamentu de su Consillu!).
Art. 23
Sa responsàbbilidadi de is amministradoris
1.
Po
is amministradoris, po su personali de su Comunu e de is istitutzionis si
osservant is dispositzionis vigéntis in matéria de responsàbbilidadi de is
impiegaus tzivilis de s'Istadu.
2.
S'atzioni
de responsàbbilidadi patrimoniali si prescrit in cincu annus de candu est
commítiu su fatu. Sa responsabbilidadi de is amministradoris comunalis e de
cussus de is istitutzionis, e de is dipendentis puru, est personali e non
s'isterrit a is eredeus, salvu chi ddoi siat istétiu arricamentu illétzitu de
su dante càusa e duncas arricamentu illétzitu de is eredeus e totu.
Art. 24
Is cumpeténtzias de su Consillu
- Su
Consillu est s'òrganu de indiritzu e de controllu políticu-amministrativu.
2.
Su
Consillu tenit cumpeténtzia limitadamenti a is atus fundamentalis chi sighint:
a)
istatutus de s'Enti e de is aziendas ispetzialis, regulamentus, salva s'ipotesi
ex art.48 comma 3, critérius generalis in materia de ordinamentu de is ufítzius
e de is servítzius;
b)
programmas, relatas de revisioni e programmàticas, pianus finantziàrius, programmas
triennalis de is trabballus púbblicus, bilantzus annualis e pluriennalis e
variatzionis relativas, rendicontus, pianus territorialis e urbanísticus,
programmas annualis e pluriennalis po s'atuatzioni insoru, dérogas eventualis a
cussus, parris de donai po cussas matérias;
c)
cunventzionis intra de is Comunus e intra de is Comunus e sa Províntzia;
costitutzioni e mudamentu de formas assotziativas;
d)
istitutzioni, cómpitus e normas de su funtzionamentu de is organismus de
detzentramentu e de partitzipatzioni;
e)
assuntzioni direta de is servítzius púbblicus; costitutzioni de istitutzionis e
de aziendas ispetzialis; cuntzessioni de is servítzius púbblicus;
partitzipatzioni de s'Enti locali a sotziedadis de capitalis; intregadura de
atividadis o servítzius po mesu de cunventzioni;
f)
istitutzioni e ordinamentu de is tribbutus, cun esclusioni de sa
determinatzioni de is alícuotas relativas; disciplina generali de is tarifas po
su gosu de is benis e de is servítzius;
g)
indiritzus chi depint osservai is aziendas púbblicas e is entis dipendentis,
finantziadas o sutapostas a vigilàntzia;
h)
pigada de is mutuus non previstus in manera crara in atus fundamentalis de su
Consillu Comunali e emissioni de is prestidus obbligatórius;
i)
ispesas chi impignant is bilantzus po is esertzítzius imbenientis, esclúdias is
relativas a is afitus de immóbbilis e a sa somministratzioni e frunidura de
benis e de servítzius a caràtiri fitianu;
j)
comporas e alienatzionis immobbiliaris, cuncàmbias relativas, apaltus e
cuntzessionis chi non funt previstas in manera crara in atus fundamentalis de
su Consillu o chi non ndi costituint esecutzioni pura e chi, cumentisisiat, non
faint parti de s'amministratzioni ordinària de funtzionis e servítzius de
cumpeténtzia de sa Giunta, de su Segretàriu o de àterus funtzionàrius;
k)
definitzioni de is indiritzus po sa nómina de is rapresentantis de su Comunu
ande entis, aziendas e istitutzionis, e
puru de is rapresentantis de su Consillu
ande entis, aziendas e istitutzionis, chi sa lei ddi riservat
in manera crara.
3.
Su
Consillu partitzipat puru a sa difinitzioni, a s'adeguamentue a s'averiguamentu
periódicu de s'atuatzioni de is lineas programmàticas de parti de su Síndigu e
de dónnia Assessori;
4.
Is
delibberatzionis in órdini a is argumentus de custu artículu non ddas
podint pigai de pressi àterus òrganus
de su Comunu, a parti cussas relativas a is variatzionis de bilantzu chi pigat
sa Giunta, de sutaponni a aprovatzioni de su Consillu in is sessanta dìs chi
sighint, bàsciu sa pena de sa decadéntzia.
Art. 25
Diritus e doveris de is Consilleris
1.
Sa
positzioni giurídica e su status de is Consilleris ddus arregulat sa lei. Issus
rapresentant sa comunidadi intera e a custa depint arrespundi in manera
costanti.
2.
Is
Consilleris brintant in càrriga a s'atu de sa proclamatzioni de is eletus opuru
in casu de càmbiu, non apena su Consillu pigat sa delibberatzioni relativa.
3.
Is
dimissionis de sa càrriga de Consilleri funt indiritzadas a su Consillu, funt
eficatzis de sa data de sa presentada insoru a su protocollu comunali, non si
podint revocai e non tenint abbisóngiu de pigada de atu. Su Consillu Comunali,
aintru e non prus a tradu de dexi dìs, depit providì a su càmbiu de is
Consilleris dimissionàrius.
4.
Is
Consilleris Comunalis tenint diritu de initziativa asuba de dónnia chistioni
sutaposta a sa delibberatzioni de su Consillu. Tenint diritu puru de domandai
sa cunvocatzioni de su Consillu segundu
is maneras chi narat s'art.20 comma 4, e de presentai interrogatzionis,
propostas e interpellàntzias.
5.
Is
consilleris comunalis tenint diritu de otenni de is ufítzius de su Comunu, e
puru de is aziendas ed entis dipendentis, totu is nobas e is informatzionis chi
tenint, útilis a sa cumpridura de su mandau insoru. Issus funt obbligaus a su
segretu in is casus chi sa lei determinat in manera ispetzífica.
6.
Su
Síndigu o is Assessoris chi issu delegat arraspundint, aintru de trinta dìs, a
is interrogatzionis e a dónnia àtera domanda de sindacau ispetivu, chi
presentant is consilleris. Is maneras de presentada de custus atus e de is
arraspustas relativas ddas disciplinat s'Istatutu e su regulamentu consiliari.
7.
Is
Consilleris Comunalis chi, chentza motivu giustificau, mancant a is reunionis
de su consillu po tres sétzidas de
sighiu, opuru po otu sétzidas complessivas in s'arcu de 12 mesis, funt
decraraus decadius cun delibberatzioni de su consillu e totu. A custu riguardu
su Síndigu, apustis de s'averiguamentu de is asséntzias maturadas de su
Consilleri interessau, providit cun comunicatzioni iscrita, segundu s'art. 7 de
sa lei 7 de Austu 1990 n°241, a ddi comunicai s'incumentzu de su protzedimentu
amministrativu. Su Consilleri tenit facultadi de fai balli is càusas
giustificativas de is asséntzias suas, e puru de fruniri a su Síndigu
documentus probatórius eventualis aintru de su términi indicau in sa
comunicatzioni chi, cumentisisiat, non podit essi inferiori a binti dìs, chi
decurrint de sa data de arricidura de cussa e totu. Iscadiu cust'úrtimu
términi, su Consillu, esaminadas e valutadas is giustificatzionis eventualis, chi
presentat su Consilleri, delibberat in méritu a sa decadéntzia de cussu.
Art. 26
Is grupus consiliaris
1.
Is
consilleris si costituint in grupus segundu su chi previdit su regulamentu de
su Consillu, nominendi unu cabugrupu e donendindi comunicatzioni a su
segretàriu generali. Si non si esértzitat custa facultadi o in is moras de sa
desinnatzioni, is cabugrupus funt individuaus intra de is Consilleris, chi non
formant sa Giunta, chi ant tentu su númunu prus mannu de votus po dónnia lista
o, si sa lista est única, po dónnia ischieramentu políticu.
2.
Su
Consilleri chi est s'únicu eletu de una lista podit formai grupu a solu,
pighendi totus is prerogativas e is funtzionis de is presidentis de grupu opuru
podit andai in un'àteru grupu.
3.
Est
istituida sa cunferéntzia de is cabugrupus; su regulamentu ndi disciplinat su
funtzionamentu e is atribbutzionis relativas.
4.
In
su matessi momentu de s'afissioni in s'albu pretório, is delibberatzionis chi
pigat sa Giunta o su Consillu funt trasmítias a is cabugrupus consiliaris.
Art. 27
Su Síndigu
1.
Su
Síndigu ddu eligint diretamenti is
tzitadinus segundu is maneras chi istabbiliscit sa lei, chi disciplinat puru is
casus de inelegibbilidadi, de incumpatibbilidadi, s'istadu giurídicu e is
càusas de tzessatzioni de càrriga.
2.
Issu
prestat giura ananti a su Consillu Comunali in sa primu reunioni apustis de sa
cumbàlida de s'eletzioni sua e de is consilleris, pronuntziendi sa fórmula chi
sighit: “Giuru de osservai in manera leali sa costitutzioni italiana.
3.
Su Síndigu rapresentat su Comunu e est
s'órganu responsàbbili de s'amministratzioni; subraintendit a is averiguamentus
de risultau acapiaus a su funtzionamentu de is servítzius comunalis, donat is
diretivas a su Segretàriu Comunali, a su Diretori Generali, si est nominau, e a
is responsàbbilis de is ufítzius in órdini a is indirítzus amministrativus e
gestionalis e, puru, a s'esecutzioni de
is atus.
4.
Issu
esértzitat is funtzionis chi ddi donant is leis, s'Istatutu, is regulamentus e
subraintendit a sa cumpridura de is funtzionis istatalis o regionalis donadas a
su Comunu. Tenit puru cumpeténtzia e poderis de indiritzu, de castiadura asuba
de s'atividadi de is Assessoris e de is istruturas gestionalis e esecutivas.
5.
Su
Síndigu, in basi a is indiritzus chi su Consillu at istabbiliu, providit a sa
nómina, a sa desinnatzioni e a sa
rèvoca de is rapresentantis de su Comunu ande entis, aziendas e istitutzionis.
6.
Issu est puru cumpetenti, in su cuntestu de
is critérius chi in manera eventuali índicat sa Regioni e in
basi a is indiritzus chi espressat su Consillu Comunali, a coordinai e torrai
organizai is oràrius de is esertzítzius cummertzialis, de is esertzítzius
púbblicus e de is servítzius púbblicus, e puru, d'acórdiu cun is
responsàbbilis, cumpetentis po territóriu, de is amministratzioni interessadas,
is oràrius de obertura a su púbblicu, de is ufítzius púbblicus chi s'agatant in
su territóriu de su comunu, cun s'iscopu de armonizai sa cumpridura de is
servítzius cun is abbisóngius
cumplessivus e generalis de is impitadoris.
7.
Su
Síndigu fait is funtzionis de Ufitziali de Guvernu in casus chi previdit sa lei
e esértzitat is funtzionis chi ddi delegat sa Regioni, cunformas a su chi
previdint is leis e s'Istatutu presenti.
8.
A
su Síndigu, a parti is cumpeténtzias de lei, custu Istatutu e is regulamentus
ddi intregant cumenti a òrganu de amministratzioni poderis de castiadura e
poderis de auto organizatzioni de is cumpeténtzias acapiadas a s'ufítziu.
Art. 28
Is lineas programmàticas de su Síndigu
1.
Aintru
de su términi de 4 mesis, chi decurrint de sa data de s'aposentamentu suu, su
Síndigu, inténdia sa Giunta, presentat a su Consillu is lineas programmàticas
relativas a is atzionis e a is progetus de fai in s'interis de su mandau
políticu-amministrativu.
2.
Assumancu
15 dìs innantis de sa primu sétzida de su Consillu, segundu su puntu 1 de
s'artículu presenti, su documentu chi cuntenit is lineas programmàticas est
recapitau a su domitzíliu de dónnia Consilleri e depositau in sa segreteria
comunali a dispositzioni de chinisisiat ndi fatzas domanda.
Art. 29
Is atribbutzionis de amministratzioni de su
Síndigu
1.
Su
Síndigu tenit sa rapresentàntzia generali de s'Enti, podit delegai is
funtzionis suas o parti de custas a is assessoris síngulus e est s'òrganu
responsàbbili de s'Amministratzioni de su Comunu.
2.
S'intregadura
de is dèlegas a is assessoris síngulus depit essi comunicada a su Consillu
Comunali e a is àterus òrganus chi previdit sa lei e pubblicau in s'Albu
Pretóriu de su Comunu.
3.
In
particulari su Síndigu:
a) dirigit e coordinat s'atividadi política e
amministrativa de su Comunu, e puru s'atividadi de sa Giunta e de is Assessoris
síngulus;
b) promovit e pigat initziativas po fai acórdius
de programma cun totus is sugetus púbblicus chi previdit sa lei, apustis de ai
inténdiu su Consillu Comunali;
c) tzerriat is comítzius po is referendum
consultivus;
d) adotat is ordinàntzias chi sa lei previdit;
e) nóminat su Segretàriu Comunali
iscioberendiddu in s'albu apósitu;
f) intregat e rèvocat, a su Segretàriu Comunali,
si ddu creit oportunu, is funtzionis de Diretori Generali, si no est istétia
istérria giai una cunventzioni cun àterus Comunus po sa nómina de tali figura;
g) nóminat is responsàbbilis de is ufítzius e de
is servítzius, donendi is incàrrigus dirigentziali e de collabboratzioni
esterna in basi a is abbisóngius efetivus e veríficàbbili.
Art. 30
Is atribbutzionis de castiadura de su Síndigu
1.
Su
Síndigu in s'esertzítziu de is funtzionis suas de castiadura pigat diretamenti
in is ufítzius e servítzius is iscedas e is atus, riservaus puru, e podit disponni
su coberamentu de atus, documentus e iscedas in is aziendas ispecialis, in is
istitutzionis e in is sotziedadis po atzionis chi funt de s'enti, po médiu de
is rapresentanti legalis de cussas.
2.
Issu
fait atus conservativus de is diritus de su Comunu e promovit, diretamenti o
serbendusì de su Segretàriu Comunali o de su Diretori, si est nominau, is
circas e is averiguamentus amministrativus asuba de totu s'atividadi de su
Comunu.
3.
Su
Síndigu promovit e pigat initziativas chi punnant a assegurai chi ufítzius,
servítzius, aziendas ispetzialis, istitutzionis e sotziedadis chi funt de su
Comunu, fatzant is atividadis insoru segundu is obbietivus chi at individuau su
Consillu e in coeréntzia cun is indiritzus atuativus chi espressat sa Giunta.
Art. 31
Is atribbutzionis de organizatzioni de su
Síndigu
Su Síndigu in s'esertzítziu de is funtzionis
suas de organizatzioni:
1.
Detzidit
is argumentus a s'órdini de sa dì de is sétzidas de su Consillu Comunali, tzerriat su Consillu e ddu presiedit;
2.
providit
a sa tzerriada de su Consillu Comunali candu ddu domandat unu cuintu de is
consilleris;
3.
Assegurat
un'isceda adeguada e preventiva a is grupus consiliaris e a is consilleris
síngulus asuba de is chistionis chi sutaponit su Consillu;
4.
esertzitat
su poderi de politzia in is sétzidas consiliaris e in organismus púbblicus de
partitzipatzioni populari chi issu presiedit, in is limitis chi previdint is
leis;
5.
proponit
is argumentus de afrontai in Giunta,
disponit sa cunvocatzioni de cust'úrtima e dda presiedit;
6.
arritzit
is interrogatzionis e is domandas de sutaponni a su Consillu in cantu de cumpeténtzia consiliari.
Art. 32
Sa rapresentàntzia de s'Enti
1.
Su
rapresentanti legali de s'Enti est su Síndigu.
2.
S'esertzítziu
de sa rapresentàntzia, inclúdia cussa in giudítziu,
podit essi intregada a dónnia dirigenti o responsàbbili de servítziu cun una
dèlega chi donat su Síndigu po su logru de is atus chi sighint:
a) rapresentàntzia in giudítziu po is atus e is
atividadis de cumpeténtzia sua, inclúdia puru
sa possibbilidadi de contziliai, acordai e rinuntziai a is atus;
b) isterridura de cunventzionis intra de Comunus
o Entis, po sa cumpridura de funtzionis e servítzius, in atuatzioni de is
obbietivus e de is programmas difinius cun is atus de indiritzu chi adotant is
òrganus de guvernu de s'Enti.
Art. 33
Su Vitzesíndigu
1.
Su
Vitzesíndigu ddu nominat su Síndigu e
est s'assessori chi tenit sa dèlega generali po s'esertzítziu de totus
is funtzionis de su Síndigu, si custu mancat o est impossibbilitau.
2.
In
casu de asséntzia o impedimentu de su Vitzesíndigu puru, is funtzionis vicàrias
ddas fait donniunu de is assessoris sighendi s'órdini de antzianidadi.
Art.
34
Sa
Giunta Comunali
1.
Sa
Giunta est s'òrganu de impéllida e de gestioni amministrativa, collabborat
impari cun su Síndigu in su guvernu de su Comunu e cunformat s'atividadi sua a
is printzípius de sa trasparéntzia e de
s'efitzéntzia.
2.
Sa
Giunta adotat totus is atus idoneus a su sodigamentu de is obietivus e de is
iscopus de s'Enti in su cuadru de is indiritzus generalis e in atuatzioni de is
detzisionis fundamentalis, chi aprovat su Consillu Comunali.
3.
Sa
Giunta dónnia annu donat isceda de s'atividadi sua a su Consillu Comunali.
Art. 35
Sa
cumpositzioni de sa Giunta Comunali
1.
Sa
Giunta est formata de su Síndigu e de non prus
de seti assessoris, de custus unu iscéti tenit sa càrriga de
Vitzesíndigu.
2.
Is
assessoris funt iscioberaus de norma intra de is consilleris; podint essi
nomenaus puru Assessoris esternus a su Consillu, in númunu màssimu de duus,
bastat chi tengiant is rechisitus de elegibbilidadi a sa càrriga de consilleri
comunali.
3.
Is
Assessoris esternus podint partitzipai a is sétzidas de su Consillu e de is
Commissionis consiliaris chentza diritu de votu e chentza cuncurriri a
determinai su númunu legali po sa balididadi de is riunionis. Tenint diritu de
atzedi a is informatzionis netzessàrias a sa cumpridura de su mandau e de depositai propostas
rivolgias a su Consillu Comunali. Non podint presentai interrogatzionis,
interpellàntzias e domandas; podint invécias intervenni in sa discussioni, ma
non tenint diritu de votu.
4.
Non
podint fai parti de sa Giunta in su matessi momentu assessoris chi funt pobiddu
e mulleri, ascendentis, discendentis o parentis e afinis fintzas a su 2° gradu.
5.
Non
podint aici e totu fai parti de sa Giunta su pobiddu o sa mulleri, is
ascendentis, is discendentis, is parentis e is afinis de su Síndigu fintzas a
su de 3 gradus.
Art. 36
Nómina e rèvoca de sa Giunta
1.
Su
Vitzesíndigu e is àterus cumponentis de
sa Giunta ddus nominat su Síndigu e funt presentaus a su Consillu Comunali in
sa primu sétzida apustis de is eletzionis.
2.
Su
Síndigu podit revocai unu o prus assessoris donendindi comunicatzioni motivada
a su Consillu. Is càusas de incumpatibbilidadi , sa positzioni e s'istadu
giurídicu de is Assessoris, e puru is istitutus de sa decadéntzia e de sa
rèvoca ddus disciplinat sa lei.
3.
Francu
is casus de rèvoca de parti de su Síndigu, sa Giunta abarrat in càrriga fintzas
a sa dì de sa proclamatzioni de is eletus in ocasioni de su rinnovu de su
Consillu Comunali.
Art. 37
Su funtzionamentu de sa Giunta
- Sa
Giunta dda cunvocat e dda presiedit su Síndigu, chi coordinat e cuntrollat
s'atividadi de is Assessoris e istabbiliscitt s'órdini de sa dì de is
riunionis, tenendi puru contu de is argumentus chi proponint is síngulus
Assessoris.
- Is
maneras de cunvocatzioni e de funtzionamentu de sa Giunta ddas
istabbiliscit issa e totu in manera informali.
- Po
sa balididadi de is sétzidas si domandat s'interventu de assumancu sa
mitadi prus unu de is cumponentis e is delibberatzionis funt adotadas a
maioria assoluta de votus; in casu de paridadi bincit su votu de su
Síndigu o de chi presiedit sa
Giunta a su postu suu.
- Is
sétzidas de sa Giunta non funt púbblicas.
- A
discretzioni de su Síndigu podint essi ammítius a partitzipai a is trabballus
de sa Giunta funtzionàrius de su Comunu, tzitadinus o autoridadis chi
punnant a tenni elementus valutativus asuba de is argumentus in
discussioni.
Art. 38
Is cumpeténtzias de sa Giunta
1.
Sa
Giunta collabborat cun su Síndigu in s'amministratzioni de su Comunu e fait is
atus chi, cunformas a sa lei e a s'Istatutu presenti, non funt riservaus a su
Consillu e non faint parti de is
cumpeténtzias atribbuidas a su Síndigu, a su Segretàriu Comunali, a su Diretori
Generali o a is responsàbbilis de is servítzius comunalis.
2.
Sa Giunta òperat in manera collegiali, donat
atuatzioni a is indiritzus generalis chi su Consillu espressat e fait atividadi
propositiva e de impéllida in is
cunfrontus de cussu e totu.
3.
Sa
Giunta in particulari, in s'esertzítziu de is atribbutzionis de guvernu e de is
funtzionis organizativas:
a)
proponit is regulamentus a su Consillu;
b)
aprovat is progetus, is programmas esecutivus e totus is provedimentus
chi non cumportant impignus de ispesa asuba de is istantziamentus de bilantzu e
chi sa lei o su regulamentu de contabbilidadi non riservant a is responsàbbilis
de is servítzius comunalis;
c)
preparat cun cura is lineas de indiritzu e is propostas de provedimentus
de sutaponni a is derminatzionis de su Consillu;
d) assumit atividadis de initziativa, de
impéllida e de racordu cun is òrganus de partitzipatzioni e de detzentramentu;
e)
modíficat is tarifas esistentis in s'interis chi preparat e proponit a
su Consillu is critérius po sa determinatzioni de is nobas;
f)
proponit is critérius generalis po sa cuntzessioni de finantziamentus,
cuntribbutus, sussídius e vantàgius económicus de calisisiat genia a entis e
personnas;
g)
aprovat is regulamentus asuba de s'ordinamentu de is ufítzius e de is
servítzius in su rispetu de is critérius
generalis chi istabbiliscit su Consillu;
h)
fissat sa data de cunvocatzioni de is comítzius po is referendum
consultivus comunalis e costituiscit s'ufítziu comunali po is eletzionis, a
custus spetat s'averiguamentu de sa regularidadi de su protzedimentu;
i)
esertzitat, fata chi siat
individuatzioni de is costus e sa determinatzioni de is mezus,
funtzionis chi ddi delegat sa Províntzia, sa Regioni e s'Istadu, candu sa lei e
s'Istatutu non ddas atribbuint in manera espressa a un'àteru òrganu;
j)
detzidit in órdini a is controvérsias asuba de is cumpeténtzias
funtzionalis, chi nascint intra de is òrganus de gestioni de s'Enti;
k)
fissat, cunformas a su Regulamentu e a is acórdius detzentraus, is
paràmetrus, is istandard e is càrrigus funtzionalis de trabballu po misurai sa
produtividadi de s'aparatu, una borta inténdiu su Diretori Generali, innói
esistit , o su Segretàriu Comunali;
l)
aprovat su P.E.G. asuba de proposta de su Diretori Generali, si est
nominau;
m)
autorizat su Síndigu a istai in giudítziu ananti de is òrganus
giuditziàrius, si ddoi at controvérsias chi riguardant su Comunu.
Art. 39
Sa
decadéntzia de sa Giunta po motzioni de discunfiàntzia
1.
Su
votu de su Consillu Comunali cuntràriu a una proposta de su Síndigu o de sa
giunta non cumportat is dimissionis de custus ùrtimus.
2.
Su Síndigu e sa giunta rispetiva tzessant de sa
càrriga si ddoi at aprovatzioni de una motzioni de discunfiàntzia chi sa
maioria assoluta de is cumponentis de
su Consillu at votau po apellu nominali. Sa motzioni de discunfiantzia dda
depint motivai e sutaiscrì assumancu
duus cuintus de is consilleris, chentza computai a cust'iscopu su Síndigu, e
est posta in discussioni non prima de dexi dìs e non apustis prus de trinta dìs
de sa data de presentada.
Art.
40
Sa
decadéntzia de sa Giunta po
dimissionis, impedimentu,
decadéntzia,
suspensioni o morti de su Síndigu
1.
In
casu de impedimentu fissu, bogada, decadéntzia o morti de su Síndigu, sa Giunta
decadit e si protzedit a s'isciollimentu de su consillu. Su Consillu e sa
giunta abarrant perou in càrriga finas a s'eletzioni de su Consilu e de su Síndigu nou. Finas a is eletzionis, is
funtzionis de su Síndigu ddas fait su
Vitzesíndigu.
2.
Su
Vitzesíndigu sostituiscit su Síndigu in
casu de asséntzia o de impedimentu de su momentu e in casu puru de suspensioni
de s'esertzítziu de sa funtzioni.
3.
Is
dimissionis chi presentat su Síndigu
bessint eficatzis e irrevocàbbilis passau su términi de binti dìs de sa
presentada a su Consillu. In custu casu si protzedit a s'isciollimentu de su
Consillu cun nómina in su matessi momentu de unu Comissàriu.
4.
S'isciollimentu
de su Consillu Comunali determina in dónnia casu sa decadéntzia de su Síndigu e
de sa Giunta puru.
Cabu 5
Is
ufítzius e su personali
Art. 41
Is
printzípius istruturalis e organizativus
1.
S'atividadi
amministrativa de su Comunu si acrarat po médiu de su persighimentu de
obbietivus ispetzíficus e depit essi improntada a is printzípius chi sighint:
a)
organizatzioni de su trabballu po progetus, obbietivus, programmas;
b)
anàlisi e individuatzioni de sa produtividadi e de is càrrigus
funtzionalis de trabballu e de su gradu de eficàtzia de s'atividadi chi at
cumpriu dónnia elementu de s'aparatu;
c)
individuatzioni de responsabbilidadi acapiada a istrintu a su cuntestu
de autonomia detzisionali de is sugetus;
d)
sodigamentu de sa divisioni cirdina de is cumpeténtzias in sa divisioni
de su trabballu e su logru de sa flessibbilidadi màssima de is istruturas e de
su personali e sa collabboratzioni màssima intra de is ufítzius.
Art. 42
Organizatzioni de is ufítzius e de su personali
1.
Su
Comunu disciplinat cun atus apósitus sa dotatzioni orgànica de su personali e,
cunformas a is normas de s'istatutu presenti, s'organizatzioni de is ufítzius e
de is servítzius in basi a sa distintzioni intra de funtzioni política e de
cuntrollu atribbuida a su Consillu Comunali, a su Síndigu e a sa Giunta, e in
funtzioni de gestioni amministrativa atribbuida a su diretori generali, si est
nominau, a su Segretàriu Comunali e a is responsàbbilis de is ufítzius e de is
servítzius.
2.
Is
ufítzius funt organizaus segundu is printzípius de autonomia, trasparéntzia e
eficiéntzia e cun critérius de funtzionalidadi, economitzidadi de gestioni e
flessibbilidadi de s'istrutura.
3.
Is
servítzius e is ufítzius òperant in basi a s'individuatzioni de is
netzessidadis de is tzitadinus, adeguendu in manera costanti s'atzioni
amministrativa cosa sua e is servítzius ofertus, verifichendi sa
currispundéntzia a is netzessidadis e a s'economicidadi.
4.
Is
oràrius de is servítzius obertus a su púbblicu funt fissaus in manera de
satisfai in sa mellus manera is netzessidadis de si tzitadinus.
Art.
43
Su
regulamentu de is ufítzius e de is servítzius
1.
Su
Comunu po médiu de unu regulamentu apósitu istabbiliscit is normas generalis po
s'organizatzioni e su funtzionamentu de is ufítzius e, in particulari,
difiniscit is atribbutzionis e is responsabbilidadis de dónnia istrutura
organizativa, e puru is raportus pari pari intra de ufítzius e servítzius e
cussus intra custus'úrtimus e su Diretori, su Segretàriu Comunali e is organus
amministrativus.
2.
Is
regulamentus si uniformant a su printzípiu chi a is òrganus de guvernu est
atribbuida sa funtzioni política de indiritzu e de cuntrollu, interpretada
cumenti a poderi de istabbiliri in autonomia prena obbietivus e tareas de
s'atzioni amministrativa in dónnia setori e de ndi averiguai su logru.
3.
A
su Diretori, si est nominau, a su Segretàriu Comunali e a is funtzionàrius
responsàbbilis ispetat, po lograi is
obbietivus assignaus, su cómpitu de difiniri, in manera cunformi a is tareas
istitutzionalis, is tareas e sa gestioni amministrativa, ténnica e contàbbili
segundu printzípius de professionalidadi e de responsabbilidadi.
4.
S'organizatzioni
de su Comunu s'articolat in unidadi operativas chi funt agregadas, segundu
critérius de uniformidadi, in istruturas in manera progressiva sémpiri prus
mannas, cumenti disponit su regulamentu apósitu, po médiu puru de su recursu a
istruturas trasversalis o de “staff” intersetorialis.
5.
Su
Comunu acollit e apricat is acórdius colletivus natzionalis aprovaus in is
formas de lei, amparat s'organizatzioni sindacali líbbera de is dipendentis e
istringit cun is rapresentàntzias sindacalis acórdius cuntratualis detzentraus ispetzíficus, cunformas a is
normas de lei in vigéntzia.
Art. 44
Diritus e doveris de is dipendentis
1.
Is
dipendentis comunalis, incuadraus in ruolus orgànicus e ordinaus segundu
categorias, in cunformidadi a sa disciplina generali asuba de s'istadu
giurídicu e a su tratamentu económicu de su personali, chi istabbiliscint sa
lei e is acórdius colletivus natzionalis, faint s'atividadi insoru a su servítziu e in s'interessamentu de is
tzitadinus.
2.
Dónnia
dipendenti comunali depit cumpriri cun curretesa e luegus is incàrrigus
relativus a s'ufítziu e servítziu suu e, in su rispetu de is cumpeténtzias de
is ruolus rispetivus, e sodigai is obbietivus assignaus.
3.
Issu
est puru responsàbbili faci a su Diretori, si est nominau, a su Segretàriu
Comunali, a su responsàbbili de is ufítzius e de is servítzius e faci a
s'Amministratzioni de is atus fatus e
de is resurtaus lograus in s'esertzítziu de is funtzionis suas.
4.
Su
regulamentu orgànicu determina is cunditzionis e is maneras chi su Comunu
imperat, po promovi s'agiornamentu e sa millioria professionali de su
personali, assigurat cunditzionis de trabballu
idoneas a preservai sa saludi e s'integridadi psico-física e garantiscit
s'esertzítziu prenu e efetivu de is
libbertadis e de is diritus sindacalis.
5.
S'aprovatzioni
de is listas de is tribbutus e de is cànonis, e puru s'isterridura, in
rapresentàntzia de s'Enti, de is cuntratus giai aprovaus, cumpetit a su
personali responsàbbili de is setoris síngulus e de is servítzius diferentis,
in su rispetu de is diretivas chi ant donau su Síndigu, su Diretori e is
òrganus collegialis.
a) Su personali nomenau in su comma de
innantis providit puru a s'intregadura de is autorizatzionis cummertzialis, de
politzia amministrativa, e puru de is autorizatzionis e de is cuntzessionis
edilítzias, e a sa pregonadura de is ordinàntzias de natura non contigìbbili e
urgenti.
Art. 45
Su Diretori Generali
1.
Su
Comunu si podit cunventzionai cun àterus Entis Localis chi tenint in totu una
populatzioni superiori a is 15.000 abbitantis, a s’iscopu de nominai unu
Diretori Generali.
2.
S'incàrrigu
depit essi intregau a persona de professionalidadi e esperiéntzia cumprovadas,
a foras de sa dotatzioni orgànica de su personali e po unu períodu de tempus
non prus longu de su mandatu amministrativu de su Síndigu.
3.
Sa
cunventzioni disciplinat is maneras de nómina de su Diretori Generali, is
rechisitus domandaus, is càusas de acabbada antitzipada de s'incàrrigu, is
critérius po sa determinatzioni de su
tratamentu económicu e de sa pratzidura de is costus intra de is entis
cunvetzionaus e cantu àteru netzessàriu, po disciplinai su raportu de trabballu
e is prestatzionis, arregullendindi in su matessi momentu is raportus cun su
Segretàriu Comunali.
4.
Candu
non risurtat istérria una cunventzioni po su servítziu de Diretzioni Generali,
su Síndigu, inténdia sa Giunta Comunali, podit
atribbuiri is funtzionis relativas a su Segretàriu Comunali; cumpetit in
custu casu a su Segretàriu Comunali un'elementu aciuntivu de retribbutzioni
raportau a su pesu de s'incàrrigu.
5.
Sa
durada de s'incàrrigu de su Diretori Generali non podit superai sa de su mandau
eletorali de su Síndigu, chi podit protzédiri
a sa rèvoca de su mandatu e totu, fata chi siat sa delíbbera de sa
Giunta Comunali, si no arrannescit a sodigai is obbietivus fissaus, o candu
ddoi at unu cuntrastu cun is lineas de política amministrativa de sa Giunta, e
in casu puru de trascuradesa gravi.
Art. 46
Is cómpitus e is
funtzionis de su Diretori Generali
1.
Su
Diretori Generali providit a atuai is indiritzus e is obbietivus chi ant
istabbiliu is òrganus de guvernu de s'enti segundu is diretivas chi, a tali
riguardu, ddis at donau su Síndigu.
2.
Issu
subrintendit a sa gestioni e coordinat s'atividadi de is responsàbbilis de is
ufítzius e de is servítzius, po médiu de diretivas, dispositzionis e àteras
formas de coordinamentu de adotai in su rispetu de prerógativas e cumpeténtzias
autònomas insoru.
3.
Su
Diretori Generali predisponit sa proposta de pianu esecutivu de gestioni e de
su pianu particularegiau de is obbietivus chi previdint is normas de sa
contàbbilidadi, in basi a is indiritzus chi donant su Síndigu e sa Giunta
Comunali.
4.
Issu,
in particulari, esertzitat is funtzionis chi sighint:
a)
predisponit, in basi a is diretivas chi at istabbiliu su Síndigu,
programmas organizativus o de atuatzioni, arrelatas o istúdius particularis;
b)
organizat e dirigit su personali, in manera coerenti cun is indiritzus
funtzionalis chi ant istabbiliu su Síndigu e sa Giunta;
c)
averiguat s'eficàtzia e s'efitzéntzia de s'atividadi de is ufítzius e de
su personali prepostu;
d) promovit is provedimentus disciplinaris in is
cunfrontus de is responsàbbilis de is ufítzius e de is servítzius, e adotat is
santzionis in basi a cantu prescrit su regulamentu, in armonia cun is
previsionis de is cuntratus colletivus de trabballu;
e) autorizat
is missionis, is istraordinàrius, is cungedus, is permissus de is
responsàbbilis de servítziu;
f)
pregonat is atus de esecutzioni de is delibberatzionis chi non funt de
cumpeténtzia de su Síndigu o de is Responsàbbilis de servítziu;
g) gestiscit is protzessus de mobbilidadi
intersetoriali de su personali;
h)
torrat a esaminai dónnia annu, inténdius is responsàbbilis de is
servítzius, s’assétiu organizativu de s'Enti e s'ispartzidura de s'orgànicu
efetivu, proponendi a sa Giunta e a su Síndigu provedimentus eventualis in
méritu;
i)
promovit is protzedimentus e adotat, in bia sostitutiva, is atus de
cumpeténtzia de is responsàbbilis de is servítzius si funt assenti po su
momentu, fata chi siat s'istrutória a incuru de su servítziu cumpetenti;
j)
promovit e resistit a is càusas e tenit su poderi de cuntziliai e de
cuntratai.
Art. 47
Is responsàbbilis de is
ufítzius e de is servítzius
1.
Su
Síndigu difiniscitt e atribbuit a is funtzionàrius de cualífica adeguada e de
capatzidadi cóngrua is incàrrigus de diretzioni de is ufítzius e de is
servítzius.
2.
Is
incàrrigus de diretzioni de is ufítzius e de is servítzius tenint una durada
temporànea, non podint superai sa de su mandau eletorali de su Síndigu chi ddus
at intregaus e podint essi revocaus in antitzipu candu sa lei e is regulamentus
de s'Enti dduprevidint.
3.
Su
provedimentu de rèvoca est pigau, fatu chi siat su contradditóriu cun su
funtzionàriu interessau, segundu is maneras chi istabbiliscit su regulamentu de
s'ordinamentu de is ufítzius e de is servítzius, e in su rispetu de is normas
de is acórdius colletivus de trabballu.
4.
Su
Comunu si podit assotziai cun àterus Entis localis po s'esertzítziu in comunu
de funtzionis amministrativas o po sa cumpridura de is servítzius, regulendi
cun cunventzioni apósita is raportus pari-pari, is maneras de cumpridura de is
atividadis gestidas totus impari e is cómpitus de su personali impreau.
5.
Is
responsàbbilis de is ufítzius e de is servítzius providint a organizai is
ufítzius e is servítzius chi ddis ant intregau in basi a is indicatzionis chi
ddis donat su Diretori Generali, si est nominau, o su Segretàriu Comunali e
segundu is diretivas chi ddis donant su Síndigu e sa Giunta Comunali.
6.
Issus,
in su cuntestu de is cumpeténtzias intregadas, providint a gestiri s'atividadi
de s'Enti, a cumpriri e a sodigai is obbietivus chi ddis inditant su Diretori
Generali, si est nominau, su Síndigu e sa Giunta.
Art. 48
Is funtzionis de is
responsàbbilis de is ufítzius e de is servítzius
1.
Is
responsàbbilis de is ufítzius e de is servítzius istringint, in rapresentàntzia
de s'Enti, is cuntratus, aprovant is listas de is tribbutus e de is cànonis,
gestiscint is protzeduras de apaltu e de cuncursu e providint a is atus de
gestioni finantziària, inclúdia s'assuntzioni de is
impegnus de ispesa candu is “Budget” funt intregaus a is responsàbbilis de
servítziu, e casumai is impegnus siant pigaus in cusseguéntzia de
delíbberas de indiritzu ispetzíficas de
sa Giunta.
2.
Issus
providint puru a donai is autorizatzionis o cuntzessionis e faint in prus is
funtzionis chi sighint:
a)
Presiedint is cummissionis de gara e de cuncursu e pigant sa
respunsabbilidadi de is protzedimentus relativus;
b)
donant is atestatzionis e is tzertificatzionis;
c)
emitint is comunicatzionis, is verbalis, is difidas e dónnia àteru atu
chi costituiscit manifestatzioni de giudítziu e de de connoscéntzia;
d)
providint a is autenticatzionis e a is legalizatzionis;
e)
emitint is ordinàntzias de isciusciadura de is manufatus abusivus e ndi
curant s'esecutzioni;
f) emitint is ordinàntzias de intima de pagamentu, de penas
amministrativas e disponint s'aplicatzioni de is penas atzessórias in su
cuntestu de is diretivas chi donat su Síndigu;
g)
emitint is ordinàntzias chi previdint is normas de lei o de regulamentu;
h)
promovint is provedimentus disciplinaris in is cunfrontus de su
personali sutapostu e adotant penas in is límitis e cun is protzeduras chi
previdit sa lei e su regulamentu;
i)
providint a donai esecutzioni lestraa
is delibberatzionis de sa Giunta e de su Consillu e a is diretivas chi
donat su Síndigu e su Diretori Generali, si est nominau;
j)
donant a su Diretori, si est nominau, in is términis de su regulamentu
de contabbilidadi, is estremus po
aprontai sa proposta de su pianu
esecutivu de gestioni;
k)
autorizant is istraordinàrius, is férias, is recuperus, is missionis de
su personali dipendenti, segundu is diretivas chi donat su Diretori Generali,
si est nominau, opuru su Segretàriu Comunali e su Síndigu;
l)
arraspundint a su Diretori Generali, si est nominau, de sa sodigadura de
is obbietivus a issus assignaus.
3. Su
Síndigu podit delegai a is responsàbbilis de is ufítzius e de is servítzius
àteras funtzionis chi s'istatutu e is regulamentus non previdint, donendi in su
matessi momentu is diretivas netzessàrias po sa cumpridura currégia.
4. Is
atus de is responsàbbilis de is servítzius non funt sugetus a avocatzioni,
riserva, riforma o révoca de parti de su Síndigu.
5. In
casu de assentu o de ritardu in s'assuntzioni de atus dépius, de cumpeténtzia de is próprius o de is òrganus
subraordinaus in gerarchia, su Síndigu donat, candu est possíbbili, unu términi
po sa cumpridura e incarrigat su Segretàriu Comunali o un'àteru responsàbbili de
servítziu de preparai is atus dépius, candu durat s'assentu.
6. Est
in dónnia manera fata salva s'adotzioni eventuali de provedimentus
santzionadoris in is cunfrontus de su funtzionàriu incumpridori, cumenti puru abarrat firmu su poderi de su Síndigu
de revocai s'incàrrigu de responsàbbili de su servítziu, candu ddoi funt is
presupostus.
7). Is
responsàbbilis de is ufítzius e de is servítzius assigurant:
a) sa
cumpridura puntuali de is programmas e de is obbietivus, acunsentendi de
cumpriri s'atividadi amministrativa in manera fàtzili;
b) s'impegnu netzessàriu po favoressi una
visioni prus orizontali de is probblemas, circhendi modellus organizativus chi
permitint su coordinamentu costanti de is atividadis ténnicas diferentis o
ispetzíficas, in funtzioni de sa sodigadura de is obbietivus vàrius, motivendi
is collabboradoris po trabballai cumenti a una scuadra innói is risurtaus
cumplessivus funt prus importantis de is individualis, duncas donniunu portat
is capatzidadis professionalis e intelletualis suas a su servítziu de su
trabballu de totus is àterus;
c)
s'organizatzioni de su trabballu, sodighendu su cuntzetu setoriali béciu
cun su “aziendali” flessíbbili;
d)
su
coordinamentu de su trabballu po sa sodigadura de is obbietivus po médiu de
s'eficiéntzia, s'eficàtzia e s'economicidadi, a s'iscopu de arraspundi a sa
tempística chi s'aspetat s'òrganu políticu.
8. Is
responsàbbilis de is servítzius collabborant cun su Segretàriu Comunali a su
coordinamentu de is interventus netzessàrius a sa cumpridura de is programmas,
de is obbietivus e de is atividadis de s'Enti, istudiant e proponint a su
Segretàriu is semplificatzionis protzeduralis e is innovatzionis tennológicas
reputadas útilis po realizai s'evolutzioni costanti de s'organizatzioni de su
trabballu.
Art.
49
Is incàrrigus
dirigentzialis e de arta ispetzializatzionis
1.
Sa Giunta comunali, in is formas, in is
límitis e cun is maneras chi previdint sa lei e is regulamentus de
s'ordinamentu de is servítzius, podit delibberai, a foras de sa dotatzioni
orgànica, de pigai cun cuntratu a tempus determinau personali dirigentziali o
de arta ispetzializatzioni candu intra is dipendentis de s'Enti non dddoi at
professionalidadis símbillis/anàlogas.
2. Sa Giunta comunali, si ddoi at vacàntzia de
su postu, o po àterus motivus gravis, podit intregai in is formas e cun is
maneras chi previdit su regulamentu, sa titularidadi de ufítzius e servítzius a
personali pigau cun cuntratu a tempus determinau, cunformas a s' art. 110 de su
D.L. 267/2000.
3. Is cuntratus a tempus determinau non podint
essi trasformaus a tempus indeterminau, salvu chi non ddu cunsentant normas de
lei apósitas.
Art. 50
Is collabboratzionis esternas
1.
Su
regulamentu podit previdiri collabboratzionis esternas, a contenutu artu de
professionalidadi, cun raportu de trabballu autónomu po obbietivus determinaus
e cun cunvetzionis a términi.
2.
Is
normas regulamentaris po s'intregadura de is incàrrigus a sugetus allenus a
s'amministratzioni ndi depint istabbiliri sa durada, chi non podit essi mai
superiori a sa durada de su programma, e is critérius po sa determinatzioni de
su tratamentu económicu relativu.
Art. 51
Is ufítzius de indiritzu e de controllu
1.
Su
regulamentu podit previdiri sa costitutzioni de ufítzius postus a is
dipendéntzias diretas de su Síndigu, de sa Giunta comunali o de is Assessoris,
po s'esertzítziu de is funtzionis de indiritzu e de cuntrollu chi ddis donat sa
lei.
2.
Custus
ufítzius ddus costituint is dipendentis de s'Enti e is collabboradoris pigaus a
tempus determinau, bastat chi s'Enti
non siat dissestau e/o non siat in situtzionis defitzitàrias istruturadas ex art. 45 de su D. Lgs.504/92.
Cabu VI
Su Segretàriu Comunali
Art. 52
Su Segretàriu Comunali
1.
Su
Segretàriu Comunali ddu nominat su Síndigu e dipendit de custu e est iscioberau
in un albu apósitu.
2.
Su
Consillu Comunali podit aprovai s'isterridura de cunventzionis cun àterus
Comunus po sa gestioni cumenti a cunsórtziu de s'ufítziu de su Segretàriu
Comunali.
3.
S'istadu
giurídicu e su tratamentu económicu de su Segretàriu Comunali ddus
istabbiliscit sa lei e sa cuntratatzioni colletiva.
- Su
Segretàriu Comunali podit essi revocau de s'incàrrigu candu ddu ddu previdit sa lei.
Art. 53
Is funtzionis de su Segretàriu Comunali
- Su
Segretàriu Comunali tenit cómpitus de collabboratzioni, consuléntzia e
assisténtzia in is cunfrontus de is òrganus de su Comunu in órdini a sa
cunformidadi de s'atzioni amministrativa, a is leis, a s'istatutu e a is
regulamentus.
- Issu
assigurat su suportu giurídicu, amministrativu netzessàriu e de consuléntzia organizativa a is detzisionis
de is òrganus istitutzionalis, cun parrri iscritus e a boxi e, su domanda
po médiu de sa ponidura de su vistu de cunformidadi asuba dónnia
atu.
- Partitzipat,
cun funtzionis consultivas, referentis e de assisténtzia, a is riunionis
de su Consillu Comunali e de sa Giunta e providit, de persona o po mesu de
persona de cunfianza sua, a s'isterridura de is verbalis relativus.
- Su
Segretàriu Comunali podit partitzipai a is commissionis de istúdiu e de
trabballu internas a s'Enti e, cun s'autorizatzioni de su Síndigu, a is esternas.
- Subraintendit
a sa cumpridura de is funtzionis de is responsàbbilis de is ufítziu e de
is servÍtzius e ndi coordinat is atividadi, cunformas a is diretivas chi
donat su Síndigu.
- Po
assigurai unitariedadi e cumplementariedadi a s'atzioni amministrativa in
is setoris diferentis de atividadi, su Segretàriu Comunali definiscit,
asuba de proposta de is responsàbbilis de is ufítzius e de is servÍtzius,
e de acórdiu cun s'Amministratzioni, maneras po fai prus lébias e lestras
is protzeduras amministrativas e adotat is diretivas operativas chi
cunsighint; fórmulat propostas apitzus de chistionis organizativas e
gestionalis de caràtiri generali e arrelat a su Síndigu apitzus de dónnia
chistioni de irregularidadi, omissioni o disfuntzioni, po pigai is provedimentus chi cunsighint.
- Su
Segretàriu Comunali pigat provedimentus cun rilevàntzia esterna cun valori
intersetoriali.
- Issu
est a cabu de su personali e ndi est responsàbbili
- Tenit
sa diretzioni cumplessiva de s'istrutura operativa de s'Enti segundu maneras e diretivas
chi donat su Síndigu, in su rispetu de sa responsabbilidadi setoriali autònoma de is responsàbbilis
de is ufítzius e de is servÍtzius.
- Issu
presiedit s'ufítziu comunali po is eletzionis in ocasioni de is
consultatzionis popularis e de is referendum e arritzit is dimissionis de
su Síndigu, de is Assessoris o de is Consilleris, e fintzas is propostas
de révoca e sa motzioni de discunfiàntza.
- Su
Segretàriu Comunali fait is cuntratus de su Comunu, innói s'Enti est parti , candu no est
netzessària s'assistentzia de unu notàiu, e autenticat is iscrituras
privadas e is atus unilateralis in s'interessamentu de s'Enti.
- Si
est istada istituida sa figura de su Diretori Generali, is atribbutzionis
de su Segretàriu funt definidas in su matessi momentu de sa nómina de su
Diretori, po realizai s'acórdiu
operativu e funtzionali prenu intra de is duus sugetus, in
s'arrespetu de is ruolus autonomus e relativus.
- A
parti is funtzionis chi sa lei e
s'istatutu previdint in manera espressa, podint essi intregaus a su
Segretàriu, cun regulamentu o provedimentu de su Síndigu, cómpitus
ispetzificus o atribbutzionis a caràtiri gestionali puru, candu si rendit útili in arrelata
a is abbisóngius organizativus de s'Enti e a is obbietivus programmàticus
de s'Amministratzioni.
- Su
Segretàriu, po s'esertzítziu de is funtzionis suas, si serbit de
s'istrutura, de is servÍtzius e de su personali de s'Enti.
Art. 54
Su Vitzesegretàriu
1.
Sa
dotatzioni orgànica de su personali podit previdiri unu Vitzesegretàriu
Comunali po sa cumpridura de is funtzionis vicàrias de su Segretàrius e po sa
sostitutzioni in casu de mancàntzia o de impedimentu.
2.
Su
Vitzesegretàriu Comunali, si est nominau, podit pigai parti, cumenti a
collabboradori de su Segretàriu, a is sétzidas de sa Giunta e de su Consillu.
Cabu VII
Sa responsàbbilidadi
Art. 55
Sa responsàbbilidadi faci a su Comunu
1.
Is
amministradoris e is dipendentis comunalis funt obbligaus a pagai a su Comunu is dannus derivaus de
violatzionis de óbbligus de servítziu.
2.
Su
Síndigu, su Segretàriu Comunali, su responsàbbili de su servítziu chi benint a
connoscéntzia, in manera direta o apustis de raportus chi ddi depint fai is
òrganus inferioris, de fatus chi faint nasci responsàbbilidadi cunformas a su
primu comma, ndi depint fai denúntzia a su Procuradori de sa “Corte dei Conti”,
indichendi totus is elementus arragotus po s'averiguamentu de sa
responsàbbilidadi e sa determinatzioni de is dannu.
3.
Casu
mai su fatu dannosu siat imputàbbili a su Segretàriu Comunali o a unu
responsàbbili de servítziu, sa denúntzia
dda fait su Síndigu.
Art. 56
Sa responsàbbilidadi faci a tertzus
1.
Is
Amministradoris, su Segretàriu, su Diretori e is dipendentis comunalis chi, in
s'esertzítziu de is funtzionis chi ddis ant intregau is leis o is regulamentus,
procurant unu dannu ingiustu a is àterus, po dolu o po curpa gravi, funt
obbligaus personalmenti a ddu pagai.
2.
Si
su Comunu at pagau a su tertzu
s'ammontai de su dannu chi at procurau s'Amministradori, su Segretàriu o
su dipendenti, si torrat a fai agendi contras a custus úrtimus a norma de
s'artículu pretzedenti.
3.
Sa
responsabbilidadi personali de s'Amministradori, de su Segretàriu, de su
Diretori o de su dipendenti chi at violau is diritus de is tertzus sussistit siat in casu de adotzioni de atus
o de cumpridura de operatzionis, siat in casu de omissionis o de ritardu
ingiustificau de atus o operatzionis chi s'Amministradori o su dipendenti funt
obbligaus po lei o po regulamentu a fai.
4.
Candu
sa violatzioni de su diritu est dépia de atus o operatzionis de òrganus
collegialis de su Comunu, funt responsàbbilis, in sólidu, su Presidenti e is
membrus de su collégiu chi ant pigau parti a s'atu o a s'operatzioni.
5.
Sa
responsabbilidadi est esclúdia po cussus chi ant fatu averiguai in su verbali
su disacórdiu cosa insoru.
Art. 57
Sa responsabbilidadi de is contàbbilis
1.
Su
tesoreri e dónnia àteru contàbbili chi manixat dinai de su Comunu o est
incarrigau de sa gestioni de benis comunalis, e puru chinisisiat si ficat
chentza autorizatzioni legali in su manixu de su dinai de su Comunu depit
torrai contu de sa gestioni e est sugetu a is responsàbbilidadis istabbilidas
in is normas de lei e de regulamentu.
Cabu VIII
Is finàntzias e sa contabbilidadi
Art. 58
Is finàntzias comunalis
1.
S'ordinamentu
de sa finàntzia de su Comunu est riservau a sa lei de s'Istadu e, in is limitis
chi issa previdit, a su regulamentu de contabbilidadi.
2.
In
su cuntestu de sa finàntzia púbblica su Comunu est titulari de autonomia
finantziària fundada asuba tzertesa de risorsas suas o traferidas.
3.
Su
Comunu, in cunformidadi a is leis in vigéntzia in materia, est titulari puru de
potestadi impositiva autònoma in su campu de is impostas, de is tassas e de is
tarifas, e tenit unu demàniu e unu patrimóniu suu.
Art. 59
S'atividadi finantziària de su Comunu
1.
Costituiscint
is intradas finantziàrias de su Comunu
is impostas suas, additzionalis e cumpartetzipatzionis a impostas
erarialis e regionalis, is tassas e is diritus po is servítzius púbblicus, is
traferimentus erarialis, is traferimentus regionalis, àteras intradas suas de natura patrimoniali puru, is risorsas po
investimentus e dónnia àtera intrada istabbilida po lei o po regulamentu.
2.
Is
trasferimentus erarialis funt destinaus a garantiri is servítzius púbblicus
comunalis indispensàbbilis; is intradas fiscalis finantziant is servítzius
púbblicus riténnius netzessàrius po s'isvilupu de sa comunidadi e integrant sa
cuntribbutzioni erariali po
s'ispartzidura de servítzius indispensàbbilis.
3.
In
su cuntestu de is facultadis chi sa lei cuntzedit, su Comunu istituiscit, bogat
e arregulamentat, cun delibberatzioni consiliari, impostas, tassas e tarifas.
4.
Su
Comunu aplicat is impostas tenendi contu de sa capatzidadi cuntribbutiva de is
sugetus passivus, segundu is printzípius de progressividadi chi istabbiliscit sa Costitutzioni, e aplicat is
tarifas in manera de privilegiai is categorias prus débbilis de sa
populatzioni.
Art. 60
S'amministratzioni de is benis comunalis
1.
Po
sodigai is finis istitutzionalis suus su Comunu si serbit de is benis chi
disponit.
2.
Is
benis comunalis si distinghint in benis demanialis, benis patrimonialis
disponíbbilis e benis patrimonialis indisponíbbilis.
3.
Po
su chi riguardat is terrenus sugetus a is usus tzívicus, si depit fai
riferimentu a is dispositzionis de is leis ispetzialis chi regulant sa matéria.
In su cuntestu de custas leis, su Comunu garantiscit su gosu prus ampru de is
matessis benis de parti de is tzitadinus.
4.
Funt
demanialis cussus benis de propriedadi de su Comunu chi faint parti de is tipus
indicaus in is artículus 822 e 824 de su Códixi Tzivili o chi, mancai chentza
de essi indicaus in manera espressa, a
cussus si podint assimbillai.
5.
Sa
demanialidadi si ammanniat asuba puru
de is pertinéntzias relativas e asuba de is servitudis casumai costituidas
asuba de is benis e totu.
6.
In
particulari faint parti de su demàniu comunali su mercau, su campusantu, is
bias e is pratzas, is acuedotus, is arragotas de is bibbliotecas, is immóbbilis
arreconnotus de interessamentu istóricu e artísticu, is terras assugetadas a is
usus tzívicus.
7.
Intra
de is benis púbblicus, a parti is demanialis, ddoi funt is benis patrimonialis
indisponíbbilis individuaus in s'art. 828, comma 2 de su Códixi Tzivili.
8.
Faint
parti de su patrimóniu indisponíbbili de su Comunu is edifítzius destinaus a
sea de ufítzius púbblicus cun su mobbígliu e is àterus benis destinaus a su
servítziu púbblicu.
9.
Imbetzes
faint parti de sa categoria de is benis
patrimonialis disponíbbilis is chi su
Comunu tenit a títulu de propriedadi privada.
10.
Is
benis patrimonialis comunalis non umperaus in própriu e non funt destinaus a
funtzionis sotzialis cunformas a su
títulu 2° de custu Istatutu, depint, de regula, essi donaus in afitu; podint
essi cuntzédius in usu cun unu cànoni chi
detzit sa Giunta.
11.
Custus
benis tenint un'utilidadi iscéti istrumentali,
in cantu frunint is médius, po
satisfai is abbisóngius púbblicus.
12.
Custus
benis si podint donai puru in
comodatu gratúitu po sa promotzioni de
atividadis ocupatzionalis o sotzialis, candu su regulamentu apósitu ddu
previdit in manera espressa.
13.
Su
dinai chi ndi benit de sa béndita de benis, de làscitus, de donatzionis, de
riscossionis de créditus o, cumentisisiat, de intradas de investí
a patrimóniu, depint essi impreadas in títulus nominativus de s'Istadu, in
s'estintzioni de passividadis onerosas, in sa miglioria de su patrimóniu o in
sa cumpridura de òperas púbblicas.
14.
Su
Síndigu disponit sa redatzioni de un'inventàriu apósitu de totus is benis
demanialis e patrimonialis, móbbilis e immóbbilis de su comunu, e est
responsàbbili, imparis a su segretàriu e a su ragionieri de su Comunu, de
s'esatesa de s'inventàriu, de is atzuntas e de is cambiamentus avatantis e de
sa cunservatzioni de is títulus, de is atus, de is paperis e de is iscrituras
relativas a su patrimóniu.
15.
Su
resúmini de s'inventàriu de is benis depit essi allegau siat a su bilàntzu de
previsioni siat a su contu consuntivu.
16.
S'atividadi
gestionali de is benis, chi bessit a sa luxi po médiu de atus chi riguardant
s'achirimentu, sa manutentzioni, sa cunservatzioni e s'impreu de is benis e
totu e puru is maneras de apoderai e de
agiornai s'inventàriu ddus disciplinat
su regulamentu apósitu.
Art. 61
Su bilantzu comunali
1.
S'ordinamentu
contàbbili de su Comunu dd'arregulat sa lei de s'Istadu e, in is limiti chi
custa fissat, su regulamentu de contabbilidadi.
2.
Sa
gestioni finantziària de su comunu si cumprit in basi a su bilantzu annuali de
previsioni redatzionau in términis de cumpeténtzia, chi su Consillu Comunali
delibberat aintru de is términis chi sa lei istabbilit, osservendi is
printzípius de s'universalidadi, de s'unidadi, de s'annualidadi, de sa
beridadi, de sa pubblitzidadi, de s'integridadi e de su parégiu económicu e
finantziàriu.
3.
Su
bilantzu e is allegaus chi sa lei prescrit depint essi redatzionaus in manera
de ndi permitiri sa letura po programmas, po servítzius e po interventus.
4.
Is
impegnus de ispesa, po essi eficatzis e esecutivus, depint portai su vistu, de
regularidadi contàbbili, de su responsàbbili de su servítziu, chi atestat sa
cobertura finantziària relativa.
Art. 62
Su rendicontu de sa gestioni
1.
Is
fatus gestionalis funt averiguaus po médiu de contabbilidadi finantziària e
económica e dimostraus in su rendicontu
chi cumprendit su contu de su bilantzu, su contu económicu e su contu de su
patrimóniu.
2.
Su
rendicontu ddu delibberat su Consillu Comunali aintru de su 30 de Làmparas de
dónnia annu.
3.
Sa
Giunta comunali allegat a su rendicontu una relata illustrativa, chi espressat
is valutatzionis de eficàtzia de s'atzioni sua, in basi a is resurtaus sodigaus
e in raportu a is programmas e a is ispesas fatas; allegat puru s'arrelata de
su collégiu de is revisoris de is contus.
Art. 63
S'atividadi cuntratuali
1.
Su
Comunu po su sodigamentu de is finis istitutzionalis suus, providit po médiu de
cuntratus a is apaltus de trabballus, a is fruniduras de benis e de servítzius,
a is bénditas, a is comporas a títulu onerosu, a is cucàmbias e a is afitus.
2.
Innantis
de s'isterridura de is cuntratus nci
depit ai una determinatzioni apósita a
cuntratai de su responsàbbili de su protzedimentu de ispesa.
3.
Sa
determinatzioni depit indicai s'iscopu chi cun su cuntratu si bolit sodigai,
s'ogetu, sa forma e is clàusolas cunsideradas essentzialis, e puru is maneras
de iscioberu de su contraenti in basi a is dispositzionis in vigéntzia.
Art. 64
Su collégiu de is revisoris de is contus
1.
Su
Consillu Comunali eligit, cun votu limitau duus candidaus, su collégiu de is
revisoris de is contus, segundu is critérius chi istabbilit sa lei.
2.
Is
cumponentis de su collégiu de is revisoris de is contus depint essi
iscioberaus:
a) unu
intra de is iscritus in su ruolu de is revisoris ufitzialis de is contus, chi
fait de presidenti;
b) unu intra de is iscritus in s'albu de is
dotoris cummertzialistas;
c) unu intra de is iscritus in s'albu de is
ragionieris.
3.
Issus
durant in càrriga tres annus e si podint torrai a eligi una borta iscéti.
4.
Sa
càrriga insoru si podit revocai iscéti po incumpridura, opuru candu ddoi at
motivus gravis chi influiscint in manera negativa in sa cumpridura de su mandau
insoru.
5.
Is
revisoris tenint diritu de atzessu a is atus e a is documentus de s'Enti.
6.
Su
collégiu de is revisoris, cunformas a is dispositzionis de su regulamentu,
cumprit is funtzionis chi sighint:
a) collabborat cun su Consillu Comunali in is
funtzionis de cuntrollu e de indiritzu;
b) esertzitat sa vigilàntzia asuba de sa
regularidadi contàbbili e finantziària de sa gestioni de s'Enti;
c) atestat chi su rendicontu currispundit a is
resultàntzias de sa gestioni, fadendi una relata apósita chi acumpàngiat sa
proposta de delibberatzioni consiliari de su rendicontu de sa gestioni;
d) in sa matessi relata su collégiu espressat
osservatzionis e propostas chi punnant
a lograi sa mellus eficiéntzia, produtividadi e economitzidadi de sa gestioni;
e) is revisoris de is contus arraspundit de sa
beridadi de is atestatzionis insoru e cumprint is doveris insoru cun
s'incuru de su mandatàriu e de su bonu
babbu de famíglia;
f) candu apurant irregularidadis gravis in sa
gestioni de s'Enti, ddu narant luegus a s'Enti;
g) a is revisoris de is contus ispetant is
cumpensus chi previdit sa lei;
h) is normas de su regulamentu e de sa lei disciplinant totus is àterus
aspetus organizativus e funtzionalis de s'ufítziu de is revisoris de is contus.
Art. 65
Sa tesoreria
1.
Su
Comunu tenit unu servítziu de tesoreria chi cumprendit:
a) su coberamentu de totus is intradas de
pertinéntzia comunali chi versant is
depidoris in basi a órdinis de incàsciu e listas de càrrigu, e su
cuntzessionàriu de su servítziu de coberamentu de is tribbutus;
b) su coberamentu de calisisiat àtera summa
ispetanti chi su tesoreri est obbligau a ndi donai comunicatzioni a s'Enti
aintru de dexi dìs;
c) su pagamentu de is ispesas ordinadas po médiu
de mandau in is límitis de is istantziamentus de bilantzu e de is fundus de
càscia disponíbbilis;
d) su pagamentu, mancai in mancàntzia de is
mandaus relativus, de is ratas de ammortamentu de de is mútuus, de is cuntribbutus previdentzialis e de is àteras
summas chi sa lei istabbiliscit.
7.
Is
raportus de su Comunu cun su tesoreri ddus regulat sa lei, su regulamentu de
contabbilidadi, e puru una cunventzioni apósita.
Art. 66
Su cuntrollu económicu de sa gestioni
1.
Is
responsàbbilis de is ufítzius e de is servítzius podint essi tzerriaus a fai
operatzionis de cuntrollu económicu-finantziàriu po averiguai chi sa gestioni
de is fundus intregaus de su bilantzu currispundant
a is obbietivus chi sa Giunta e su Consilluant fissau.
2.
Is
operatzionis fatas e is resultàntzias funt descritas in unu verbali chi,
imparis a is osservatzionis e is rilievus
de is próprius responsàbbilis, si donat a s'Assessori cumpetenti chi ndi
informat sa Giunta po provedimentus de cumpeténtzia eventualis, de pigai
apustis de ai inténdiu su collégiu de is revisoris.
Cabu IX
Is istitutzionis e is aziendas ispetzialis
Art. 67
Is protzeduras
1.
Si
s'Amministratzioni Comunali detzidit de si serbiri, po sa gestioni de is
servítzius púbblicus, de is formas relativas a s'azienda ispetziali o a
s'istitutzioni, depit protzediri in sa manera chi sighit:
a) Su Consillu Comunali aprovat s'Istatutu de
s'Azienda ispetziali a maioria assoluta de is cumponentis suus;
b) providit in sa matessi manera e in sa matessi
sétzida a nominai is amministradoris de s'azienda intra de is tzitadinus chi, a
parti a tenni is rechisitus po s'elegibbilidadi e sa cumpatibbilidadi a sa
càrriga de Consilleri, presentant
rechisitus de professionalidadi e de capatzidadi amministrativa
cumprovada.
3.
Sa
rèvoca de is amministradoris de s'azienda acontessit in sa matessi manera po
càusas gravis e giustificadas.
4.
Is
dispositzionis istabbilidas in su 1° comma si osservant puru po s'istitutzioni,
chi est un'organismu istrumentali de su Comunu, dotau de autonomia gestionali.
5.
Is
òrganus de s'azienda e de s'istitutzioni funt su Consillu de Amministratzioni,
su Presidenti e su Diretori, a custu cumpetit sa responsabbilidadi gestionali.
6.
Cun
su regulamentu apósitu funt disciplinadas is maneras e is formas de
organizatzioni e de gestioni, inclúdias is protzeduras chi
permitint a s'amminstratzioni de intregai su capitali de dotatzioni,
determina is iscopus e is indiritzus, aprovat is atus de fundamentu, esertzitat
sa castiadura, averiguat is resultaus de sa gestioni e providit a sa cobertura
de is costus sotzialis eventualis.
Art. 68
Is formas assotziativas
1.
Po
sa cumpridura coordinada de funtzionis
e servítzius determinaus
s'Amministratzioni comunali podit isterri cunventzionis cun sa
Províntzia, cun sa Comunidadi Montana e cun àterus Comunus e Entis.
2.
Sa
cunventzioni cunsistit in un'acórdiu intra de is partis chi, documentau in
forma iscrita, determinat tempus, maneras, sugetus, protzeduras e
finantziamentus po sa própriu cumpridura.
3.
Preparada
e definida po médiu de intregaduras de servítziu oportunas intra de is partis
interessadas, sa cunventzioni est sutaposta, duncas, a aprovu de su Consillu
Comunali chi delibberat a maioria simpli de is votantis.
Art. 69
Is
cunsórtzius
1.
Po
sa gestioni assotziada de unu o prus servítzius, su comunu podit costituiri
imparis cun àterus Comunus o cun sa Províntzia unu cunsórtziu segundu is normas
po is aziendas ispetzialis chi sa lei e s'art. 67 de innantis previdint, giai
chi funt cumpatíbbilis.
2.
Po
custu iscopu su Consillu Comunali aprovat,a maioria assoluta de is cumponentis
suus, una cunventzioni imparis a
s'istatutu de su cunsórtziu.
3.
Sa
cumpositzioni e su funtzionamentu de su cunsórtziu ddus regulant sa lei e
s'istatutu apósitu.
Art. 70
Is acórdius de programma
1.
S'Amministratzioni
Comunali podit fai acórdius apósitus po sa definitzioni e s'atuatzioni de
òperas, de interventus o de programmas chi, po sa cumpridura insoru, tenint abbisóngiu
de s'atzioni integrada e coordinada de Comunus, Províntzia e Regioni, de
amministratzionis istatalis e de àterus sugetus púbblicus in is maneras e in is
formas chi sa lei previdit.
2.
Po
initziativas particularis de cumpriri in zonas montanas, s'Amministratzioni
donat precedéntzia a is acórdius cun sa Comunidadi Montana, cuntzertendi is
obbietivus suus cun cussus de sa programmatzioni sotziali e económica de cussa
e totu.
Cabu X
Is istitutzionis e is aziendas ispetzialis
Art. 71
Is initziativas po su cambiamentu de is
circostritzionis provintzialis
1.
Su
Comunu esertzitat s'initziativa po sa revisioni de is circoscritzionis
provintzialis e s'istitutzioni de províntzias nobas, ex art. 133 de sa
Costitutzioni, osservendi is normas chi
a custu iscopu pregonat sa Regioni.
2.
S'initziativa
depit essi pigada cun delibberatzioni de Consillu, aprovada a maioria assoluta
de is consilleris, salvu chi sa lei regionali previdat una maioria diferenti.
Art. 72
Is regulamentus
1.
Donau
chi siat parri favorevoli de sa Commissioni istatutus e regulamentus, su
Consillu Comunali adotat is regulamentus chi previdint sa lei e custu istatutu
a maioria assoluta de is cumponentis suus.
2.
Innantis
de s'adotzioni insoru is ischemas de regulamentu funt depositaus po cuindixi
dìs in s'ufítziu de segreteria de s'Enti e tocat a donai comunicatzioni congrua
a su púbblicu de su depósitu cun avisu pubblicau in s'albu pretóriu.
3.
Apustis
de s'adotzioni su regulamentu ddu pubblicant, po cuindixi dìs, in s'albu
pretóriu comunali e bessit esecutivu sa de cuindixi dìs apustis a sa de sa
pubblicatzioni sua.
Cabu XI
Normas transitórias e finalis
Art. 73
Intrada in vigéntzia de s'Istatutu
1.
S'istatutu
Comunali, adotau cunformas a sa lei, intrat in vigéntzia sa de trinta dìs
apustis a sa de sa pubblicatzioni sua in s'albu pretóriu comunali.
2.
Sa
Giunta o calisisiat Consilleri podint proponni a su Consillu Comunali
cambiamentus de totu o de una parti de s'Istatutu.
a) Is cambiamentus de s'Istatutu ddus
delíbberat su Consillu Comunali cun
votu favorevoli de is 2/3 de is
Consilleris assignaus. Si tali maioria non benit sodigada, sa votatzioni est
arripítia in is sétzidas chi sighint, chi si depint
fai aintru de trinta dìs, e is cambiamentus funt aprovaus si sa delibberatzioni
relativa otenit po duas bortas su votu favorevoli de sa maioria assoluta de is
Consilleris comunalis assignaus. In sa matessi sétzida si podit fai iscéti una
votatzioni.
3.
Su
Consillu Comunali promovit is initziativas prus idòneas po assigurai chi is
tzitadinus connosciant s'Istautu
Custu
Istatutu est istétiu pubblicau in s'albu pretóriu de su Comunu de Biddacidru de
su 20 de Donniasantu 2005 finas a su 28 de Meseidas 2005.
ERASMUS PLUS – ISCÀMBIU DE GIÓVUNUS “5 SENSES”
27de Friaxu de su 2015
Martis 3 de Martzu a is cincu de a merì (17,00), in sa sea
de s'Informagiovani, su Comunu de Biddacidru e s'Assótziu Interculturali “NUR”
organizant un'atóbiu de presentada de s'iscàmbiu de gióvunus intitulau “5
Senses” chi si fait in Ungheria de su 4 finas a s'11 de Abrili 2015. Funt
cumbidaus totus is piciocus e is piciocas tra is 18 e is 25 annus.
Un'iscàmbiu de gióvunus cunsistit in s'atóbiu intra de duus
o prus grupus de piciocus de Istadus diferentis po afrontai imparis
un'argumentu comunu.
Is participantis tenint sa possibbilidadi de iscambiai
ideas, de si cunfrontai, de achiriri connoscéntzias e cuscéntzia de realidadis
sóciu-culturali diferentis.
Sa participatzioni de is gióvunus a sa vida democràtica est
intra de is obbietivus principalis de su programa Erasmus Plus.
ATÓBIU PÚBBLICU - PIANU DE GESTIONI DE SU SIC
26 de Friaxu de su 2015
S'Amministratzioni Comunali de
Biddacidru cumbidat sa citadinàntzia a s'atóbiu púbblicu chi ddoi at cenàbara 6
de Martzu a is cincu de a merì (17,00), in s'aula de su Consillu de su Comunu,
po chistionai de s'agiornamentu de su Pianu de Gestioni de su logu de
interessamentu comuntàriu (SIC) “Monte Linas Marganai”.
Su pianu est su testu de riferimentu
asuba de is atividadis cumpatíbbilis e non cumpatíbbilis cun sa sustenibbilidadi
de s'ambienti e de is “habitat” po su territóriu a amparu de is risorsas
naturalis.
CONSILLU COMUNALI – 12 DE FRIAXU 2015
10 de Friaxu de su 2015
Gióbia 12 de Friaxu 2015 a is ses
de a merì (18,00) in sa Sala de su Consillu de su Palatzu Municipali ddoiat una
sétzida ordinària po chistionai de s'argumentu chi sighit:
-
TARI 2014 - po
torrai a determinai is iscadéntzias de is ratas.
GRADUATÓRIA INTREGADURA
LINNÀTICU 2014/2015
5 de Friaxu de su 2015
Su Responsàbbili de su Servítziu
Sóciu Assistentziali fait iscì chi de su 4 finas a su 12 de Friaxu 2015 si
podit castiai sa graduatória po s'intregu de su linnàticu a indonu 2014/2015 in
is ufícius de su Servítziu Sóciu assistentziali e in s'Albu Pretóriu “on-line”
de su Comunu.
EST TORRA IN FUNTZIONI SU SERVÍTZIU FAX DE IS SERVÍTZIUS
DEMOGRÀFICUS
4 de Friaxu de su 2015
Si fait iscì chi funt acabbaus is
averiguamenrus e is interventus po torrai a ponni in funtzioni su servítziu fax
de is ufícius de Istadu Civili e Demogràficu.
SU FAX DE IS SERVÍTZIUS DEMOGRÀFICUS PO SU MOMENTU EST
FORAS DE SERVÍTZIUS
30 de Gennàrgiu de su 2015
Si fait iscì chi su servítziu fax de s'Ufíciu Anàgrafi e
Istadu Civili po su momentu est foras de servítziu, si ddoi at necessidadi
tocat a mandai a su númunu de fax 070 931 60 66.
At essi cura nostra informai luegus is umperadoris cumenti
benit ripristinau su servítziu.
MOLLU ISEE NOU – NORMATÍVA DE SU 1° DE GENNÀRGIU 2015
29 de Gennàrgiu de su 2015
Su Responsàbbili de su Servítziu Sóciu Assistentziali fait
iscì chi cun Decretu Ministeriali n°159/2014 est intrau in vigéntzia de su 1°
de Gennàrgiu 2015 su mollu nou po sa Decraratzioni Sostitutiva Única (D.S.U.)
ESENTZIONI IMU PO IS TERRENUS AGRÍCOLUS – 2014/2015
29 de Gennàrgiu de su 2015
Su Responsàbbili de su Servítziu Finantziàriu comunicat chi
cun Decretu Lei n° 4/2015 at torrau a ponni s'esentzioni de s'imposta IMU po is
terrenus agricolus e po is chi non funt coltivaus.
SU SÍNDIGU ISCRIT A IS CITADINUS
20 de Gennàrgiu 2015
Su Síndigu iscrit a is citadinus in méritu a sa situatzioni
chi s'est creada apustis de su recàpitu de is avisus de pagamentu de sa TARI
2014.
Ligi sa lìtera de
su Síndigu in su ligóngiu de susu
CONSULTATZIONI PROGRAMMA TRASPARÉNTZIA 2015/2017
16 de Gennàrgiu de su 2015
Su Responsàbbili de sa Trasparéntzia fait iscì chi est in pubblicatzioni in
s'Albu Pretóriu “on line” sa proposta de su programma triennali po sa
Trasparéntzia e s'Integridadi 2015/2017. Si comunica a is portadoris de
interessamentu chi sa consultatzioni púbblica iscadit su 22 de Gennàrgiu de su
2015.
craca in su ligóngiu de susu
AVERÍGUAMENTU TARI – COMUNICAU DE S'AMMINISTRATZIONI
11 de Gennàrgiu de su 2015
S'est fadendi a lestru s'averiguamentu de su càlculu de sa
TARI 2014, in atesa chi acabbint is averiguamentus, s'Amministratzioni cumbidat
is citadinus a non pagai is ratas TARI chi funt in iscadéntzia.
COMUNICAU DE S'AMMINISTRATZIONI APITZUS DE SA TARI
10 de Gennàrgiu de su 2015
S'amministratzioni Comunali ispiegat in unu comunicau po is
gionalis is maneras umperadas po su càlculu de sa Tari 2014 segundu is
critérius chi fissant is normas natzionalis:
“ Cenàbara a mengianu ddoi est istétiu un'atóbiu intra de
s'Amministratzioni Comunali e una delegatzioni de citadinus, chi protestànt po
is importus de pagai de is bulletas relativas a sa TARI 2014 (Tassa arrefudus sólidus
urbanus).
Mancai cumprendendi is motivus de sa protesta po nexi de is
dificultadis realis de is famíglias e de is impresas de si fai càrrigu de
tassas, impostas e cànonis sémpiri prus grais, in unu momentu de crisi económica
gravi, s'arragordat chi sa Lei 147/2013 (Lei de Istabbilidadi 2014) obbligat is
comunus a ponni de unu totu a càrrigu de is citadinus su costu de su servítziu
e non permitit prus de agiudai cun dinai de bilànciu comunali, cosa chi est
incapitada finas a su 2013.
Sa matessi Lei istabbilit chi po s'apricu de sa TARI:
1)
si cunsíderant is superficis decraradas o averguadas apatigabbilis de is localis e de is zonas
chi podint produsi arrefudus urbanus (
garaxi, cantinas, sòtanus e aici sighendi);
2)
si àpricant is
coeficiéntis inditaus in is tabellas chi sa lei at aprovau po su Sud-Itàlia in
relata a is cantidadis de is arrefudus prodúsius;
3)
si cunsíderat su númunu
de is cumponentis su nùcleu famigliari.
Sa Lei, in prus, óbbligat a allineai is datus catastalis
relativus a is unidadis imobbiliaris cun s'iscopu de determinai is superficis
chi pagant sa Tari. Po custu si funt torradas a determinai is superficis de is
domus in basi de is datus pigaus de su catastu e non prus iscéti in basi de
autodecraratzionis.
Is costus de su servítziu ddus ant carculaus is ufícius
comunalis e funt dépius a:
a) costu de su servítziu de arragota de s'àliga (75% de su
costu totali de su servítziu);
b) costu de cunferimentu de is arrafudus a su Tecnocasic e a
sa Villaservice cun tarifas de cunferimentu chi at determinau sa Regioni cun
Decretu aposta (25%, prus o mancu, de su costu totali de su servítziu);
c)
costus aciuntivus po sa pulitzia de is zonas
extra-urbanas innói citadinus incivilis
nc'ant fatu discàrrigas abusivas.
De su costu
totali si ndi bogat su recreu ambientali sendi su Comunu de Biddacidru sea de
discàrriga.
Cun totu custu,
apustis a sinnalatzionis de tantis citadinus, chi si funt bius lompi bulletas
cun aumentus foras de contu cunfrontas a s'annu passau, s'Amministratzioni at
crétiu de depi formalizai a s'Ufíciu Tribbutus de su Comunu sa necessidadi de
torrai a cuntrollai is càlculus, chi ant determinau s'emissioni de is bulletas,
cun s'iscopu de averguai si funt giustas.
Po su chi pertocat
su 2015 si pentzat a sa possibbilidadi de torrai a organizai su servítziu,
diminuendi, puru, si in casu i dìs de
arretiru de s'àliga, cun su fini de ndi diminui su costu.
S'Amministratzioni istesiat is
tentativus de chini istrumentalizendu sa situatzioni isfrutat su maléssiri de is citadinus”.
S'Amministratzioni Comunali
Po iscarrigai su comunicau po is giornalis craca in su
ligóngiu de susu.
CURSU MICOLÓGICU
– ARRETIRU ATESTAUS
9 de Gennàrgiu de su 2015
A is chi ant piagau parti a su cursu micológicu fatu su 6 de
Meseladàmini de su 2014 e chi at organizau sa ASL de Seddori imparis cun
s'Assessorau a s'Ambienti e a s'Assessorau a s'Agricoltura de su Comunu de
Biddacidru, si fai iscì chi podint arretirai is atestaus ande is Ufícius de sa
Politzia Municipali su mércuis e sa cenàbara de is úndixi finas a mesudì (11,00
– 12,00).

robotstxt: allowed

filter: keep